96 vane meehaa ah nuvaan geah vahdey!\n96 ވަނަ މީހާއަށް ނުވާން ގެއަށް ވަދޭ!\nކާފިއު ގަޑީގައި މާފަންނުކޮޅު: މުޅި މާލެ ކާފިއުގަޑީގައި ފެންނަނީ ވަރަށް ހިމެނޭކޮށް -- އަހުމަދު އަޝްހާދު | އަވަސް އޮންލައިން\nދުނިޔެއަށް ފެތުރިފައިވާ ކޮވިޑް-19 އިގެ ސަބަބުން ރާއްޖޭގައި އިއްޔެއިން ފެށިގެން ވަނީ ވަކި ގަޑިތަކަކަށް ކާފިއު އިއުލާން ކޮށްފަ އެވެ. އާއްމު ސިއްހީ ނުރައްކަލުގެ ހާލަތު ވަރުގަދަ ކުރުމުގެ ގޮތުން ހަވީރު 5:00 އިން ރޭގަނޑު 8:00 އާ ހަމައަށް ކޮންމެ ދުވަހަކު އޮންނާނީ ކާފިއު އެވެ.\nއިއްޔެ މުޅި ގްރޭޓާ މާލެ ހަމަ ހިމޭން ކޮށްލައި ހިމޭން ތިން ގަޑިއިރުގެ ވަގުތުތަކެއް ދިޔަ އެވެ. އިއްޔެ ސީދާ 4:59 ގައި ގެޔަށް ވަން މީހުންވެސް އުޅެ އެވެ. އެކަމަކު ވެސް އޭގެ ތެރެއިން 95 މީހަކު އެ އެންގުމާ ހިލާފުވެ ބޭރުގައި އިއްޔެ އުޅުނެވެ. އިއްޔެގެ އެ ތިން ގަޑިއިރުގެ ތެރޭގައި 13 ބިދޭސީއަކާއި 82 ދިވެހިންނަށް "ގެއަށް ނުވަދެވިގެން" ކާފިއުއައަށް އަމަލެއް ނުކުރެވުނެވެ. މާލެ ތެރެ ޕެޓްރޯލް ކުރަމުން ދިޔަ ފުލުހުން އެ އެންމެންނަށް ނަސޭހަތް ދިނުމަށްފަހު ގެއަށް ފޮނުވާލީ އެވެ. މުއްދަތެއް ނެތް ގޮތަށް އޮތުމުން މިއަދުވެސް ކާފިއު އިއުލާން ކުރާނެ އެވެ. އެހެންވީމާ މިއަދު ދެން 96 ވަނަ މީހާއަށް ވާން ކާފިއު ގަޑީގައި ބޭރުގައި އުޅޭނީ ހެއްޔެވެ؟\nކާފިއުގެ ވަގުތު ބޭރަށް ނުކުތުމުގެ ހުއްދަ ދީފައިވަނީ ވަކި ހުއްދަތަކެއް އޮތް ވަކި ބަޔަކަށެވެ. އާންމުން މަގުތަކަށް ނުކުތުން އެ ތިން ގަޑިއިރަށް މަނާ ވާނެ އެވެ. އެ ވަގުތުތަކުގައި ބޭރުގައި އުޅޭ މީހުން ޖޫރިމަނާ ކުރާނެ އެވެ. އެއްހާސް ރުފިޔާ އިން ޖޫރިމަނާ ކުރާ އިރު، މި ދުވަސްވަރު އެ ފައިސާ ދައްކަން މަޖުބޫރު ކުރުވާނީ އަމިއްލަ އަށެވެ. ވީމާ ކާފިއުގެ ވަގުތުގައި ތިން ގަޑި އިރަށް ގޭގައި މަޑުކޮށްލައި ނަފުސަށް ނޫނީ އާއިލާއަށް ފައިދާ ހުރި ކަމެއް ކަމެއް ކޮށްލާށެވެ. އެ ތިން ގަޑި އިރު ވަންދެން ކޮންމެހެން ދާން ޖެހިގެން ނޫނީ ގެއިން ބޭރަށް ނުނިކުންނާށެވެ.\nކުއްލި ހާލަތެއް ދިމާވެގެން ތަނަކަށް ދާން ޖެހުނަސް އެފަދަ ކަމަކަށްވެސް ސަމާލުވެ ތިބުން ބުއްދިވެރި އެވެ.\nކާފިއުގެ ވަގުތު ފުލުހުން މަގުތައް މަތީގައި ފޯރި މަރަނީ -- އަހުމަދު އަޝްހާދު | އަވަސް އޮންލައިން\nގެއަށް ބޭނުންވާ އެއްޗެއް ގަންނަން ޖެހޭނަމަ ކުރިން އެކަން ކުރާށެވެ. ގެއިން ބޭރުގައި ހުރި ނަމަ ބައިގަޑި އިރުގެ ކުރިން ގެއަށް ވަންނަން ނިންމާށެވެ. ދެ މިނެޓަށް ވުުމުން ގެއަށް ވަންނަން މާލޭ އެއްކޮޅުން އަނެއް ކޮޅަށް ދުއްވާފައި ނާދެވިދާނެ އެެވެ. އަދި، ހުޅުމާލޭގައި ނުވަތަ ވިލިމާލޭގައި އުޅޭ މީހެއް ނަމަ މިކަމަށް ސަމާލު ވާން ޖެހެ އެވެ. އިއްޔެއަކީ ކާފިއު ހިންގި ފުރަތަމަ ދުވަހަށް ވުމުން ބްރިޖު މަތިންވެސް ބަޔަކު ހިފަހައްޓަން ޖެހުނެވެ.\nކާފިއު އިއުލާން ކުރުމުން ގިނަ މީހުން ނިކުތީ ބެލްކަނިތަކަށް -- އަހުމަދު އަޝްހާދު | އަވަސް އޮންލައިން\nއިއްޔެގެ ކާފިއު ގަޑީގައި މުޅި މާލެ ހިމޭން ކޮށްލި އިރު އެއީ ތިން ގަޑި އިރުގެ ވަގުތެކެވެ. މާލޭގެ މަގުތައް މަތީން ދުއްވާ އެއްޗެއްސިއްސާއި މީހުން ހުސްވި އެވެ. އަދި އިރުއޮސޭން ދިޔައިރު ވެރިރަށް މާލެ ފެނުނީ ހިމޭންކަން ވެރިފައިވާ ފަޅު ކޮންކްރީޓް ރަށެއްގެ ގޮތުގަ އެވެ. މި ތިން ގަޑި އިރު އިތުރު ކުރުމަކީ ވެސް ވެދާނެ ކަމެއް ކަމަށް ސަރުކާރުން މިިހާރު ވަނީ އަންގާފަ އެވެ. އެކަމަށްވެސް ތައްޔާރަށް ތިބޭށެވެ. އިއްޔެގެ ތަޖުރިބާއަށް ބަލައި 96 ވަނަ މީހާ އަށް ނުވާން މިއަދު ގޭގައި މަޑު ކުރާށެވެ.\nކޮވިޑް-19 މާލޭ ސިޓީ ކޮވިޑް-19 އިގެ ބަލާއާފާތް


galehiri: ބުއްދީގެ ނިޢުމަތް\nއިންސާނުންނަކީ މާތްﷲ ދުނިޔޭގައި ލެއްވެވި އެންމެމާތް މަޚުލޫޤެވެ. އަދި އިންސާނާގެ ބުއްދި ނުވަތަ ފިކުރަކީ އިންސާނާއަށް މާތްﷲ ދެއްވި އެންމެ މާތް ނިޢުމަތްކަން ކަށަވަރެވެ. އަދި އެއީ ޙައިރާން ކުރުވަނިވި މުޢުޖިޒާތެއް ފަދަ ކަންތައްތަކެއް އޭގައި ހިމެނޭ ނިޢުމަތެކެވެ. މިހާރު މިވަގުތުވެސް ފިކުރުގައި އެތަކެއް މިލިއަަން ކަންތައްތަކެއް އެއްފަހަރާ ހިނގަމުންދާނެއެވެ. އަދި އެކަންތައްތަކުގެ އަލީގައި ތިމާގެ ޢަމަލާއި ކަންތައް ހިނގަމުންދާނެއެވެ. ކޮންމެއަކަސް އިންސާނާގެ ބުއްދި ބިނާވެފައި އޮންނަނީ އޭނާއަށް ޢާއިލީގޮތުން ވާރުތަވާ ކަންތައްތަކާއި އޭނާ އުޅެބޮޑުވި މާޙައުލުގައި ހުރި ކަންތައްތަކާއި އަދި އޭނާ އާއި އެކިފަހަރު ދިމާވެފައި ހުންނަ ކަންތައްތަކެއްގެ މައްޗަށެވެ. އިންސާނުންނަށް އިންސާނުންގެ ފިކުރު ކޮންޓްރޯލް ނުކުރެވެނީ މި ސަބަބުތަކަށްޓަކައެވެ. ގިނަފަހަރު އެމީހަކު ކިތަންމެ ބޭނުންވިއަސް އޭނާގެ ޚިޔާލު ނުވަތަ ފިކުރު ވަކި ދިމާލަކަށް އަނބުރާލަން އުނދަގޫވެއެވެ.\nއަޅުގަނޑުމެންގެ ތެރޭގައި މިގޮތަށް އަމިއްލަ ނަފްސުގެ ކޮންޓްރޯލް ގެއްލިފައި ތިބި އެތަކެއް ބައެއް އެބަތިއްބެވެ. އެއިީ ނަފްސުގެ ޤައިދީންނެވެ. ޝައްކެއްނެތެވެ. ތިމާގެ ނަފްސަށް ނުވަތަ ތިމާގެ އަމިއްލަ ފިކުރުގެމައްޗައް ތިމާނޫން އެހެންމީހަކު ވެރިވެގެންފިއްޔާ އެއީ ނަފްސުގެ މިނިވަނެކޭ ނުބުނެވޭނެއެވެ. ހިތާމައަކީ އަޅުގަނޑުމެންގެ ތެރޭގައި ގިނައީ ނަފްސުގެ ގައިދީންކަމެވެ.\nނަފްސުގެ ގައިދީން ގިނަފަހަރު ފާހަގަކުރެވެނީ ސިޔާސީ އަދި މާއްދިއްޔަތާއި ގުޅުންހުރި ކަންކަމުގައެވެ. ވަރަށް ގިނައިން އަޅުގަނޑުމެން އަޑުއަހަމުއެވެ. ތިމާ މިވެނި މީހަކަށް ތާއީދުކުރަނީ ނުވަތަ ތިމާ މިވެނިމީހަކު ދެކެ ރުޅި އަންނަނީ ތިމާގެ ކޮންމެވެސް ގާތްމީހަކު އެބުނާ މީހަކަށް ތާއީދުކުރާތީ ނުވަތަ ރުޅި އަންނާތީއެވެ. މިއީ އެހެންމީހަކަށް ފިކުރު ވިއްކާލުންފަދަ ކަމެކެވެެ. މާތްﷲ ދެއްވި ނިޢުމަތެއް ވިއްކާލުންފަދަ ކަމެކެވެ. ފަހަރެއްގައި ތިމާގެގާތް މީހާ އެނިންމި ނިންމުމަކީ އެންމެ ރަނގަޅު ނިންމުމަކަށް ނުވުން އެކަށީގެންވެއެވެ. އޭގެ ރަނގަޅު ގޮތަކީ ތިމާގެ އަމިއްލަ ޚިޔާލާއި ފިކުރުގެ މައްޗަށް ބިނާކޮށް މީހަކަށް ތާޢީދުކުރުން ނުވަތަ ހިތްހަމަނުޖެހުމެވެ.\nއަދި ބައެއްފަހަރު ތިމާ ކުރަންނުވާކަހަލަ ކަންތައްތަކަށް ތިމާއަށް އަރައިގަނެވެނީވެސް އަމިއްލަނަފުސުގެ މައްޗަށް އެހެން ދުނިޔެވީ ނުވަތަ މާއްދީ އެދުންތަކެއް ވެރިވީމައެވެ. މިގޮތުން އެކި ޒާތުގެ ކުށްތަކާއި ކުރަންނުވާކަހަލަ ކަންތައްތައް ކުރެވޭތަން އާދެއެވެ. މީވެސް ނަފްސުގެ މިނިވަންކަން ގެއްލި އަމިއްލަ ނަފްސުގެ ޤައިދީއަކަށް ވެވޭކަމެކެވެ.\nތިމާގެ އަމިއްލަ ބާރު ތިމާގެ ނަފްސުގެ މައްޗަށް ނުފޯރަނީ އެހެން ބާރެއް ނުވަތަ އެހެން ނުފޫޒެއް ތިމާގެ ނަފްސުގެ މައްޗަށް އޮވެގެންކަން ކަށަވަރެވެ. ގިނަ ފަހަރަށް އެއީ ކޮންމެވެސް ޖެހިލުންވުމެއް ނުވަތަ އެހެންމީހެއްގެ ސީދާ ނުވަތަ ނުސީދާ ނުފޫޒެކެވެ. ގިނަ ފަހަރަށް އަޅުގަނޑުމެންނަށް ނޭނގި އަޅުގަނޑުމެންގެ ނަފުސު ވިއްކާލެވޭތަން އާދެއެވެ. އެކަމަކު އަމިއްލަ ފިކުރުގައި ވިސްނާލުމުން މިކަން ފާހަގަވެސް ކުރެވޭނެއެވެ. ބައެއްފަހަރު އިންސާނުންގެ ނަފްސުގެ ސާހިބާއަކީ ޚުދު އެމީހެއްނޫނެވެ.\nމިގޮތަށް އެހެން ނަފުސުތަކުގެ ސާހިބުންނަށް ދުނިޔޭގެ އަންޑަރ ގްރައުންޑް ނަމުން ކިޔަނީ "ގޯޑް ފާދަރސް" އެވެ. އެމީހުންނަކީ އެހެންމީހުން ރުއްސުވައި އެހެން މީހުންގެ ކަންތައްތައް ކޮށްދީ އެ މީސްތަކުންގެ ނަފުސު ގަނެގެން އެބައިމީހުންގެ އަމިއްލަ އެދުންތަކެއް ފުއްދާ ބަޔެކެވެ. މިހެން ދެންނެވިއަސް މިއީ ވަރަށްވެސް ޤަބޫލުކުރަން ދަތި ސިއްރު ޖަރީމާތަކާއި މުޅި މަސްރަޙުގެ ހަވާސާތައް ބަދަލުކޮށްލާވަރުގެ އެތެރެއާއި ބޭރުގެ އާރާއި ބާރުތައް ލިބިފައިވާ ބަޔެކެވެ. އެއީ އެމީހުންނަކީ ގިނަ ފަހަރަށް ބޮޑެތި ގޭންގްތަކާއި، ވިޔަފާރިއާއި ސިޔާސީ ވެރިންނާއި އަދި ބޮޑެތި އިސް ފަރާތްތަކުގެވެސް ނަފްސުގެ ސާހިބުންކަމަށްވާތީއެވެ. މި ކުޑަކުޑަ ދިވެހިރާއްޖޭގައި ވެސް މިފަދަ ފިކުރީ ހަނގުރާމަކުރާ މީހުން މަދެއްނޫނެވެ.\nނިކަން ވިސްނާލަމާތޯއެވެ. ކުރުގޮތަކަށް ބޭސްފަރުވާއަށް ސަލާންޖެހުމާއިމެދުއެވެ. ދުޅަހެޔޮ ޞިއްޙަތެއްގައި ހުރުމަކީ ކޮންމެ މީހަކުވެސް ބޭނުންވާނެ ކަމެކެވެ. ނަމަވެސް މިފުރުޞަތު އަޅުގަނޑުމެންގެތެރެއިން ލިބެނީ މަދު ބަޔަކަށެވެ. އެހެންމީހުންނަށް މިކަމަށް ސަލާންޖަހަން ޖެހެއެވެ. ސަބަބަކީ ދަޢުލަތުގެ މާލިއްޔަތުގައި ފައިސާ ނެތުމެއްވެސްނޫނެވެ. އަދި ޞިއްޙީ ނިޒާމުގެ ބަލިކަށި ކަމެއްވެސްނޫނެވެ. ސަބަބަކީ ބަޔަކު މީހުން މިކަމުން ނަފުސުތަކެއް ގަންނަން ބޭނުންވުމެވެ. އާދެ! އެމީހުންގެ ބޭނުމަކީ ގިނަބަޔަކު އެމީހުންގެކައިރިއަށް އެކި ގޮތްގޮތަށް ސަލާންޖަހަން އައުމެވެ. މިގޮތަށް ސަލާންޖަހަން އަންނަ ކޮންމެފަހަރަކު އެ ސަލާންޖަހާ މީހާގެ ނަފުސު އެމީހުންނަށް މިލްކުވެއެވެ. އަދި އެމީހުން ބުނިގޮތަކަށް ސަލާންޖަހަންދިޔަ މީހާ އެނބުރެއެވެ. ސަލާންޖަހަންދިޔަ މީހާއަށް ހީވާނީ އަދި ހީވާނީވެސް އެމީހުން އެކޮށްދިނީ ވަރަށްވެސް ބޮޑު ކަމެއްކަމުގައެވެ. އެހެންކަމުން އެކަމުގެ ބަދަލުގެގޮތުގައި އެމީހުން ބުނާ ކޮންމެ ކަމެއްކުރަން މަޖުބޫރުވެއެވެ. މިހެން ދެންނެވިއަސް ކޮންމެ މީހަކީ މިފަދަ ނާޖާއިޒު ފައިދާތަކެއް ނަގާ މީހެއްނޫނެވެ. އަޅުގަނޑުމެންގެ ތެރޭގައި ވަރަށް ދީލަތި އިޙްސާންތެރިންވެސް އުޅެއެވެ. އަޅުގަނޑު މިދެންނެވީ ވަރަށްވެސް ކުޑަ، ނަމަވެސް ނަފުސުތައް ގަތުމުގެ ވަރަށް ޢާއްމު މިސާލެކެވެ.\nގޯޑްފާދާސްގެ ވާހަކައަކީ ވަރަށްވެސް ދިގުކޮށް ދެއްކިދާނެ ވާހަކައެކެވެ. ނަމަވެސް އަޅުގަނޑު މި ލިޔުމުން ބުނެލަން ބޭނުންވާ ވާހަކައަކީ ކޮންމެ މީހަކީވެސް އަމިއްލަ ނަފުސުގެ މިނިވަނަކަށް ވާންޖެހޭ ވާހަކައެވެ. އެހެންމީހުންގެ ބުއްދިއާއި ފިކުރު ތިމާގެމައްޗަށް ވެރިވިޔަދީގެން ނުވާނެއެވެ. ތިމާއަށް ހެޔޮކަމެއް ކޮށްދޭ މީހާވެސް ބަދަލުގައި ނުބައިކަމެއް ކުރަން އެދިއްޖެނަމަަ އެކަމަކަށް އިންކާރު ކުރަންވާނެއެވެ. އަދި ހަމަ އެހެންމެ އެހެން އެއްވެސް ނަފުސަކަށް ތިމާގެ ނަފުސު ވިއްކާލައިގެން ނުވާނެއެވެ. ތެދެކެވެ. ބުއްދީގެ ނިޢުމަތް ރަނގަޅަށް ލިބިގެންފި މީހާ އަމިއްލަ ނަފުސު މިނިވަންކޮށްފިއެވެ.\n19 އޮކްޓޫބަރ 2009 ގެ "ހަވަރުއޮންލައިން" އިން ނަގާފައި


Arsenal aai Chelsea balive2team ah ves aniyaage massala\nއާސެނަލް އާއި ޗެލްސީ ކަޓައި ދެ ޓީމަށް ވެސް އަނިޔާގެ މައްސަލަ\nއާދައިގެ ދެ ޓީމު އަތުން ބަލިވެ، ޗެމްޕިއަން ޗެލްސީ އާއި އާސެނަލް ކެޕިޓަލްވަން ކަޕުން ކެޓިއިރު ދެ ޓީމަށް ވެސް އަނިޔާގެ މައްސަލަތަކެއް ކުރިމަތިވެއްޖެ އެވެ.\nޗެލްސީ ކެޓީ ރޭ ސްޓޯކް ސިޓީއާ ވާދަކޮށް 1-1އިން އެއްވަރުވުމުން ޕެނަލްޓީ ޖަހައިގެން 5-4އިންނެވެ. ޖޮނަތަން ވޮލްޓާސް ލަނޑު ޖަހާފައިވަނިކޮށް ޗެލްސީ އަށް ނަތީޖާ ހަމަހަމަކޮށްދިނީ އެންމެ ފަހު މިނިޓްގައި ލޮއިކް ރެމީ އެވެ. އޭނާ ކުޅެން އެރުވީ ފަހުހާފުގައި ޑިއެގޯ ކޯސްޓާ އަރިކައްޓަށް އަނިޔާވެ ހޮސްޕިޓަލަށް ގެންދަން ޖެހުމުންނެވެ. މި އަނިޔާގެ ސަބަބުން ކޯސްޓާ އަށް ކުރިއަށްހުރި ބައެއް މެޗުތައް ގެއްލޭނެ ކަމަށްވެ އެވެ.\nއަދި ކޯޗު ހޯސޭ މޮރީނިއޯ އަށް އިތުރު ޕްރެޝަރެއް ކުރިމަތިވީ އެޑެން ހަޒާޑް ޖެހި ޕެނަލްޓީ ނާކާމިޔާބުވެ، ބަލިވުމުންނެވެ. ޕެނަލްޓީ ޝޫޓް އައުޓްގައި ޗެލްސީން ޕެނަލްޓީ ކާމިޔާބު ކުރީ ވިލިއަން އާއި އޮސްކާ އަދި ޒޫމާ އާއި ރެމީ އެވެ. ސްޓޯކް ސިޓީން ޖެހި ފަސް ޕެނަލްޓީ ވެސް ކާމިޔާބު ކުރިއިރު އެ ޓީމުގެ ކޯޗު މާކް ހިއުސް ބުނީ ހުރިހާ ޝުކުރެއް އޮތީ ކުޅުންތެރިންނަށް ކަމަށެވެ.\nއާސެނަލް ބަލިވީ ޝެފީލްޑް ވެނިސްޓޭ އަތުން 3-0އިންނެވެ. ފުރަތަމަ ހާފުގައި ދެ ގޯލުވަންއިރު ކޯޗު އާސެން ވެންގާ ބުނީ މެޗުގެ ކުރީކޮޅު ތިއޯ ވޮލްކޮޓާއި އޭނާގެ ބަދަލުގައި ކުޅެން އެރުވި އޮކްސްލައިޑް ޗެމްބްލައިން އަށް އަނިޔާވުމުން ޓީމު ވަރަށް ބޮޑަށް ހާސްވި ކަމަށެވެ.\n"މިދެ ކުޅުންތެރިންގެ އިންޖަރީއަކީ އަހަރުމެންނަށް ވަރަށް ބޮޑު ގެއްލުމެއް. ސްކޭންކުރީމަ އެނގޭނީ ކިހާދުވަހެއް ވަންދެންކަން ކުޅުމާ ދުރުގައި ތިބެން ޖެހޭނީ،" މެޗަށް ފަހު ވެންގާ ބުންޏެވެ.\nރޮޖާސްގެ ސިކުނޑިން ކުރާހާލާ ލެސްޓާގެ ވިސްނުން\nދުނިޔޭގެ އެއްވަނަ ލީގަކަށް ސެރީ އާ\nކޮވިޑް-19: ރެއާލްގެ ޓީމުން ޒިދާން އެކަހެރި ކޮށްފި


Filmfare Award ge ran vana thah "Bajirao Mastani" aai Deepika adhi Ranveer ah\nފިލްމްފެއާ އެވޯޑުގެ ރަންވަނަތައް "ބާޖީރާއޯ މަސްތާނީ" އާއި ދިޕިކާ އަދި ރަންވީރަށް\nބޮލީވުޑްގެ އެންމެ ގިނަ ދުވަސްވީ އެންމެ ޝަރަފުވެރި އެވޯޑް "ބްރިޓޭނިއާ ފިލްމްފެއާ އެވޯޑް 2016" ރޭގައި ވަނީ ބާއްވާފަ އެވެ.\nބޮލީވުޑްގެ ނަން މަޝްހޫރު އެކްޓަރުން ބައިވެރިވި މިއެވޯޑް ހަފްލާ ފަޅުފިލުވައިދީފައިވާއިރު، އާދަޔާ ހިލާފު މޮޅު އަދި ހެއްވާ މަޖާ ކަންތައްތަކާއެކު މިޝޯ ހުށަހަޅައިދީފައިވަަނީ މަޝްހޫރު އެކްޓަރު ޝާހްރުކް ޚާން އާއި ކޮމޭޑިއަން ކަޕިލް ޝަރްމާ އެވެ.\nކުރިން ވެސް ބެލެވުނު ގޮތަށް މިއެވޯޑް ހަފްލާގެ ރަންވަނަތައް ލިބިގެންގޮސްފައިވަނީ ޑައިރެކްޓަރު ސަންޖޭ ލީލާ ބަންސާލީގެ "ބާޖީރާއޯ މަސްތާނީ" އެވެ. މިފިލްމަށް އެކި ކެޓަގަރީތަކުން ނުވަ އެވޯޑެއް ލިބިފައިވާއިރު މިއޯވޯޑްތަކުގެ ތެރޭގައި ބެސްޓް އެކްޓަރު، ބެސްޓް ޑައިރެކްޓަރު، ބެސްޓް ފިލްމްގެ އެވޯޑް ހިމެނެ އެވެ.\nފަސް އެވޯޑާއެކު ދެވަނަގައި އޮތޯ "ޕީކޫ" އެވެ. މިފިލްމަށް ވަނީ އެންމެ މޮޅު ބަތަލާގެ އެވޯޑާއި ކްރިޓިކް އެންމެ މޮޅު ފިލްމުގެ އެވޯޑާއި ކްރިޓިކްސް އަށް އެންމެ ކަމުދިޔަ އެކްޓަރުގެ އެވޯޑް ހިމެނެ އެވެ.\nމިއެވޯޑް ހަފްލާގެ އެންމެ މޮޅު އެވޯޑްތައް ގެންގޮސްފައިވާ ތަރިންނަށް ބަލާއިރު، މޮޅު އެކްޓިންއެއް ދައްކުވައިގެން އެންމެ މޮޅު އެކްޓަރުގެ ފިލްމްފެއާ އެވޯޑް ގެންގޮސްފައިވަނީ "ބާޖީރާއޯ މަސްތާނީ" އިން ރަންވީރު ސިންގް އެވެ. އަދި "ޕީކޫ" އަދި އާދަޔާ ހިލާފު މޮޅު އެކްޓިންއެއް ދައްކައިގެން އެންމެ މޮޅު ބަތަލާގެ އެވޯޑް ގެންގޮސްފައިވަނީ ދިޕިކާ ޕަދުކޯން އެވެ. އެވޯޑް ލިބުމުން ދިޕިކާ މިއެވޯޑް އޭނާގެ މައިންބަފައިންނަށް ހާއްސަކޮށްފައިވާއިރު ވަނީ އޭނާގެ ބައްޕައަށް ލިޔެފައިވާ އަސަރުގަދަ ސިޓީއެއް އޯޑިއެންސަށް ހުށަހަޅައިދީފަ އެވެ.\nއެންމެ މޮޅު ޑައިރެކްޓަރުގެ އެވޯޑް "ބާޖީރާއޯ މަސްތާނީ" އިން ސަންޖޭ ލިލާ ބަންސާލީ ގެންގޮސްފައިވާއިރު، އަލަށް ފިލްމެއް ޑައިރެކްޓްކުރި އެންމެ މޮޅު ޑައިރެކްޓަރުގެ އެވޯޑް ގެންގޮސްފައިވަނީ މަސާންގެ ޑައިރެކްޓަރު ނީރަޖް ގޭވަން އެވެ.\nމީގެއިތުރުން އަލަށް ތައާރަފްވި އެންމެ މޮޅު ބަތަލުގެ އެވޯޑް ސޫރަޖް ޕަންޗޯލީ އަށް "ހީރޯ" އިން ލިބިފައިވާއިރު، އެންމެ މޮޅު ބަތަލާގެ އެވޯޑް ލިބިފައިފައިވަނީ "ދަމްލަގާކޭ ހައިޝާ" އިން ބޮލީވުޑަށް ތައާރަފުވި ބޫމީ ޕަޑްނޭރްކަރް އެވެ.\nގިނަތަރިންނެއްގެ ޕަފޯމަންސްއިން މިއެވޯޑް ހަފްލާ އިތުރަށް ފުރިހަމަވެގެން ގޮސްފައިވާއިރު، ޒުވާން ބަތަލާ އާލިއާ ބަޓް ވަނީ އޭނާގެ ބައްޕަ، މަހޭޝް ބަޓްގެ ފިލްމުތަކުގެ ލަވަތަކާއި "ޝާންދާރް"ގެ ލަވަތަކަށް ނެށުން ހުށަހަޅައިދީފަ އެވެ. އަދި ބަތަލާ ކީރްތީ ސަނޮން ވަނީ ކުރީގެ މަޝްހޫރު ބަތަލާ ސާދްނާގެ ހަނދާނުގައި އޭނާގެ ލަވަތަކަށް ތައްޔާރުކޮށްފައިވާ ހާއްސަ ޓްރިބިއުޓެއް ހުށަހަޅައިދީފަ އެވެ. މީގެއިތުރުން ވެސް ރަންވީރު އާއި ސަލްމާން ޚާންގެ ޕާފޯމެންސްތަކެއް ވެސް ވަނީ ފެނިގެންގޮސްފަ އެވެ.\nފިލްމުފެއާ އެވޯޑް ލިބުނު ފާރާތްތައް:\nއެންމެ މޮޅު ބަތަލާ: ދިޕިކާ ޕަދުކޯން - ޕީކޫ\nއެންމެ މޮޅު ބަތަލު: ރަންވީރު ސިންގް - ބާޖީރާއޯ މަސްތާނީ\nއެންމެ މޮޅު ފިލްމު: ބާޖީރާއޯ މަސްތާނީ\nއެންމެ މޮޅު ޑައިރެކްޓަރު: ސަންޖޭ ލީލާ ބަންސާލީ - ބާޖީރާއޯ މަސްތާނީ\nބެސްޓް ޑެބިއު ޑައިރެކްޓަރު: ނީރަޖް ގޭވަން - މަސާން\nބެސްޓް ޑެބިއު (އަންހެން): ބޫމީ ޕަޑްނޭކަރް - ދަމް ލަގާކޭ ހައިޝާ\nބެސްޓް ޑެބިއު (ފިރިހެން): ސޫރަޖް ޕަންޗޯލީ - ހީރޯ\nއެންމެ މޮޅު ފިލްމު ކްރިޓިކްސްގެ އެވޯޑް: ޕީކޫ\nއެންމެ މޮޅު ކްރިޓިކްސް އެކްޓަރު (އަންހެން): ކަންގަނާ ރަނާވަތު - ތަންނޫ ވެޑްސް މަންނޫ ރިޓާންސް\nއެންމެ މޮޅު ކްރިޓިކްސް އެކްޓަރު (ފިރިހެން): އަމީތާބު ބައްޗަން - ޕީކޫ\nއެންމެ މޮޅު ސަޕޯޓިން އެކްޓަރު (އަންހެން): ޕްރިޔަންކާ ޗޯޕްޅާ - ބާޖީރާއޯ މަސްތާނީ\nއެންމެ މޮޅު ސަޕޯޓިން އެކްޓަރު (ފިރިހެން): އަނިލް ކަޕޫރް - ދިލް ދަޅަންކޭ ދޯ\nލައިފްޓައިމް އެޗީވްމަންޓް އެވޯޑް: މައުޝޫމީ ޗެޓަރްޖީ\nއެންމެ މޮޅު ވާހަކަ: ވިޖެންދުރަ ޕްރަސާދް - ބާޖްރަންގީ ބައިޖާން\nއެންމެ މޮޅު ސްކްރީންޕްލޭ: ޖޫހީ ޗަތުރަވޭދީ - ޕީކޫ\nއެންމެ މޮޅ ލިރިކްސް: އިރްޝާދް ކާމިލް - އަގަރް ތުމް ސާތްހޯ - ތަމާޝާ\nބެސްޓް ޕްލޭ ބެކް ސިންގާ (އަންހެން): ޝްރެޔާ ގޯޝަލް - ދީވާނީ މަސްތާނީ - ބާޖީރާއޯ މަސްތާނީ\nބެސްޓް ޕްލޭ ބެކް ސިންގާ (ފިރިހެން): އަރްޖިތް ސިންގް - ސޫރަޖް ޑޫބާހޭ ޔާރޯ - ރޯއި\nއެންމެ މޮޅު މިއުޒިކް: އަންކިތް ތިވާރީ، މީޓް ބްރޯސް އަންޖަން އަދި އަމާލް މަލިކް - ރޯއި


"Argentina ge ehen kulhuntherin Messi ah ehee vaan jehey" | Mihaaru\n"އާޖެންޓީނާގެ އެހެން ކުޅުންތެރިން މެސީ އަށް އެހީވާން ޖެހޭ"\n13 އެޕްރީލް 2018 - 08:217comments\nބީނޯސް އޭރީޒް (އޭޕްރިލް 13) – ލިއޮނަލް މެސީ އަށް އެކަނިމާއެކަނި އާޖެންޓީނާ އަށް ވޯލްޑް ކަޕް ކާމިޔާބުކޮށްނުދެވޭނެ ކަމަށާއި އޭނާ އަށް އެހީތެރިވުމަށްޓަކައި އެ ޓީމުގެ އެހެން ކުޅުންތެރިން ކުޅުމުގެ ފެންވަރު މަތިކުރަން ޖެހޭ ކަމަށް އާޖެންޓީނާ ފުޓްބޯޅަ ފެޑެރޭޝަނުގެ ރައީސް ކްލައުޑިއޯ ޓާޕިއާ ވިދާޅުވެއްޖެ އެވެ.\nއެންމެ ފަހުގެ ވޯލްޑް ކަޕުގެ ފައިނަލަށް އާޖެންޓީނާ ގޮވައިގެން މެސީ ދަތުރުކުރި ނަމަވެސް ފައިނަލުން ޖަރުމަން އަތުން 1-0 އިން ބަލިވީ އެވެ. ދަތި އުނދަގުލުން މި ފަހަރުގެ ވޯލްޑް ކަޕަށް އާޖެންޓީނާ ކޮލިފައިވެފައިވާއިރު މިއީ އުމުރުން 30 އަހަރުގެ ކުޅުންތެރިޔާ އަށް ވޯލްޑް ކަޕް ކާމިޔާބުކުރަން ލިބޭ ފަހު ފުރުސަތަށް ވުން ގާތެވެ.\n"ދުނިޔޭގެ އެންމެ މޮޅު ކުޅުންތެރިޔާ މިހިރީ އަހަރެމެންގެ ޓީމުގައި. އެކަމަކު އަހަރެމެން ޖެހޭނެ އޭނާ އަށް އެހީވާން. އޭނާ އަށް އެކަނި އެކަމެއް ނުވާނެ،" ޓާޕިއާ ވިދާޅުވި އެވެ. "އޭނާ އަކީ ވަރަށް ހަރުދަނާ ކުޅުންތެރިޔެއް، އަދި އޭނާ ހުރުމަކީ އަހަރެމެންނަށް ލިބޭ އިތުރު ކުރިއެރުމެއް. އޭނާ އަކީ އެއް ނަމްބަރު ކުޅުންތެރިޔެއް. އޭނާގެ އެބަހުރި މި ވޯލްޑް ކަޕް ކާމިޔާބުކުރުމުގެ އަޒުމް."\nމެސީ ވަނީ ކްލަބް ލެވެލްގައި ބާސެލޯނާއާ އެކު ހުރިހާ ކާމިޔާބެއް ހާސިލްކޮށްފަ އެވެ. އަދި އަމިއްލަ ކެރިއަރުގައި ވެސް އެތައް އެވޯޑްތަކެއް ހޯދައިފި އެވެ. އެކަމަކު ގައުމީ ޓީމާ އެކު އެދެވޭ ކާމިޔާބެއް ނުހޯދެ އެވެ. އެއް ބަޔަކު ބުނަނީ އޭގެ ސަބަބަކީ އޭނާ އަށް ޕްރެޝަރު ބޮޑުވުމެވެ. އާޖެންޓީނާގެ ކޯޗު ޖޯޖް ސަމްޕައޮލީ ދާދި ފަހުން ބުނީ އާޖެންޓީނާއާ އެކު ވޯލްޑް ކަޕް ކާމިޔާބުކުރުމަކީ މެސީ ކޮންމެހެން ކުރަން ޖެހޭ ކަމެއް ގޮތުގައި ސިފަކޮށް ގިނަބަޔަކު ތިބީ އޭނާގެ "ބޮލުގައި ބަޑިޖައްސައިގެން" ކަމަށެވެ.\nމެސީ ބޮލުގައި ހުރީ ބަޑިއެއް ޖައްސާފައި. އެޔަށް ކިޔަނީ ވޯލްޑް ކަޕް. އެ (ވޯލްޑް ކަޕް) ކާމިޔާބު ނުކޮށްފިނަމަ އޭނާ ބޮލަށް ބަޑިޖަހައި މަރާލާނެ. މީގެ ނަތީޖާ އެއްގެ ގޮތުުން މެސީ އަށް އޭނާގެ ހުނަރުގެ ބޭނުން އެންމެ ރަނގަޅަށް ނުހިފޭ،" މެސީ އަށް ކުރިމަތިވެފައިވާ ޕްރެޝަރު ސިފަކޮށްދެމުން ސަމްޕައޯލީ ބުންޏެވެ.


Ras Online - ކޮވިޑް-19: ރަޝިޔާގެ ވެކްސިންގެ ތަހުލީލުތައް އިންޑިޔާގައި ފަށަނީ\nކޮވިޑް-19: ރަޝިޔާގެ ވެކްސިންގެ ތަހުލީލުތައް އިންޑިޔާގައި ފަށަނީ\nރަޝިޔާއިން އުފައްދާފައިވާ ކޮވިޑްގެ ވެކްސިން ސްޕަޓްނިކް-ވީ. (ފޮޓޯ: ރެއުޓާސް)\nރަޝިޔާއިން އުފައްދާފައިވާ ކޮވިޑްގެ ވެކްސިން ސްޕަޓްނިކް-ވީ ގެ ތަހުލީލުތައް އިންޑިޔާގައި ކުރިއަށް ގެންދިއުމުގެ ހުއްދަ ލިބިފައިވާކަމަށް ރޮއިޓާސް އިން ހާމަކޮށްފިއެވެ.\nމީގެ ކުރިންވެސް އިންޑިޔާގައި މި ވެކްސިންގެ ތަހުލީލުތައް ކުރުމަށް ހުއްދައަށް އެދިފައިވީނަމަވެސް، ހުއްދަ ލިބިފައިނުވުމުން، ވެކްސިންގެ ފުރަތަމަ2ފޭސް ގެ ތަހުލީލުތައްވެސް ކުރިއަށް ގެންދިޔައީ ރަޝިޔާގައެވެ. ނަމަވެސް މިތަހުލީލުތަކަކީ މާގިނަ މީހުން ބޭނުންކޮށްގެން ހެދުނު ތަހުލީލު ތަކަކަށް ނުވާތީވެ، އިންޑިޔާގައި ވެކްސިންގެ ތަހުލީލުތައް ކުރަމުން ދާއިރު ވެކްސިންގެ ފުރަތަމަ2ފޭސް ގެ ތަހުލީލުތައްވެސް އަލުން ތަކުރާރު ކުރުމަށް އިންޑިޔާގައި ރަޝިޔާއިން އެދިފައިވެއެވެ.\nމިގޮތުން 1500 މީހުންނާއެކީ ރަޝިޔާގެ ވެކްސިން، ސްޕަޓްނިކް-ވީގެ ފޭސް2އަދި3ގެ ތަހުލީލުތައް އިންޑިޔާގައި ކުރިއަށް ގެންދެވޭނެ ކަމަށް، މި ވެކްސިން އެހެން ގައުމުތަކަށް މާކެޓް ކުރުމަށް ހަވާލުވެފައިވާ ކުންފުނި، އާރްޑީއައިއެފް އިން ހާމަކޮށްފައިވެއެވެ. އިންޑިޔާގައި މިތަހުލީލުތައް ކުރުމަށް ވެކްސިންގެ 100 މިލިއަން ޑޯޒް އިންޑިޔާއަށް ފޯރުކޮށްދެވޭނެކަމަށް ވެސް އާރްޑީއައިއެފް އިން ހާމަކޮށްފައިވެއެވެ.\nވެކްސިންގެ ތަހުލީލުތައް އިންޑިޔާގައި ކުރިއަށްގެންދާނީ އިންޑިޔާގެ ސައިންސް އެންޑް ޓެކްނޮލޮޖީ މިނިސްޓްރީގެ ބައޯޓެކްނޮލޮޖީ ޑިޕާޓްމެންޓްގެ ލެބޯރޓްރީ ތަކުގައި ކަމަށް ދެގައުމުންްވަނީ އެއްބަސްވެފައެެވެ.\nމީގެ އިތުރުން އިންޑިޔާގެ އެހީތެރިކަމާއެކު ސްޕަޓްނިކް-ވީގެ 300 މިލިއަން ވެކްސިން ޝޮޓް، އުފެއްދުމަށްވެސް ވަނީ ހަމަޖެހިފައެވެ.\nކޮވިޑްގެ ވެކްސިންއަކަށް އެންމެ ފުރަތަމަ އެޕްރޫވަލް ލިބުނު ވެކްސިން، ސްޕަޓްނިކް-ވީގެ ފޭސް3އަދި 4ގެ ތަހުލީލުތައް، ބެލާރުސް، ވެނިޒުއޭލާ، އަދި ޔޫއޭއީގައި މިހާރު ވެސް ކުރިއަށް އެބަ ގެންދެއެވެ. އަދި 40،000 މީހުންނާއެކީ ސްޕަޓްނިކް-ވީގެ ފޭސް 3ގެ ތަހުލީލުތައް، މޮސްކޯގައިވެސް ކުރިއަށްގެންދާ ކަމަށް ރިޕޯޓްތައް ބުނެއެވެ.


Atoll Council ge ekulevumah memberun ge thafaathu hiyaaluthakheh!\nއަތޮޅު ކައުންސިލްގެ އެކުލެވުމަށް މެންބަރުންގެ ތަފާތު ހިޔާލުތަކެއް!\nމަޖިލީހުގެ ތަޅުމުގައި ޖަލްސާއެއް ކުރިއަށް ދަނީ -- ފޮޓޯ: މަޖިލީސް\nގާނޫނު އަސާސީގެ ލާމަރުކަޒީ ބާބަށް އިސްލާހު ގެނައުމުގެ ބިލަށް ރައްޔިތުންގެ މަޖިލީހުގެ މުޅި ކޮމިޓީން ބަހުސްކޮށް، އަތޮޅު ކައުންސިލްތަކުގެ އެކުލެވުމާމެދު މެންބަރުންގެ މެދުގައިވާ ތަފާތު ހިޔާލުތައް ހުށަހެޅުއްވައިފި އެވެ.\nމަޖިލީހުގެ މިއަދުގެ ޖަލްސާގައި ގާނޫނު އާސާސީއަށް އިސްލާހު ގެނައުމުގެ ބިލް ދިރާސާ ކުރުމުގެ ގޮތުން މުޅި މަޖިލީހުގެ ކޮމިޓީއެއް ހުޅުވާލި އެވެ. އެ ކޮމިޓީގެ ތެރެއިން ހޮވި ސަބް ކޮމިޓީގެ ރިޕޯޓް ވަނީ މުޅި މަޖިލީހުގެ ކޮމިޓީއަށް ހުށަހަޅާފަ އެވެ.\nބިލުގައިވާ ގޮތުން އަތޮޅު ކައުންސިލްތައް އެކުލެވޭނީ އެ އަތޮޅުއްގައި ހިމެނޭ ރަށު ކައުންސިލްތަކުގެ ރައީސުންނާއި މުޅި އަތޮޅުގެ ރައްޔިތުންގެ ވޯޓަކުން އިންތިހާބު ކުރާ ކައުންސިލްގެ ރައީސްއެއް ހިމެނޭ ގޮތަށެވެ. މިހާރު އަތޮޅު ކައުންސިލް އެކުލެވިފައި ވަނީ އެ އަތޮޅެއްގައި ހިމެނޭ ކޮންމެ އިދާރީ ދައިރާއިން އިންތިހާބު ކުރާ މެންބަރުން ތިއްބަވާ ގޮތަށެވެ.\nއޭގެ އިތުރަށް ކޮންމެ ރަށެއްގެ ރައްޔިތުންގެ ސީދާ ވޯޓަކުން އެ ރަށެއްގެ ކައުންސިލްގެ ރައީސް އާއި ކޮންމެ ސިޓީއެއްގެ ރައްޔިތުންގެ ސީދާ ވޯޓަކުން އެ ސިޓީ ކައުންސިލެއްގެ މޭޔަަރު އިންތިހާބު ކުރާ ގޮތަށް ބިލަށް އިސްލާހު ގެނެސްފައިވެ އެވެ. ބިލްގައި ފުރަތަމަ އޮތީ ސިޓީ ކައުންސިލްތަކުގެ ޑެޕިއުޓީ މޭޔަރުންނާއި ރަށު ކައުންސިލްތަކުގެ ނައިބު ރައީސުން ވެސް ސީދާ އެ ކައުންސިލްގެ ރައްޔިތުންގެ ވޯޓުން އިންތިހާބު ކުރާށެވެ. ނަމަވެސް ސަބް ކޮމިޓީން ބިލުން އެ ބައި އުނި ކުރި އެވެ.\nބިލަށް ބަހުސް ކުރެއްވި މެންބަރުންގެ ވާހަކަތަކަށް ބަލާއިރު މައިގަނޑު ދެ ކަމެއްގައި މެންބަރުންގެ ހިޔާލު ތަފާތުވުންތައް ހުއްޓެވެ. އެއް ކަމަކީ މުޅި އަތޮޅުގެ ރައްޔިތުންގެ ވޯޓުން ހޮވައިގެން އަތޮޅު ކައުންސިލްގެ ރައީސަކު ބަހައްޓާ ގޮތަށްތޯ ކައުންސިލްގެ އެކުލެވުން ބަހައްޓާނީތޯ ނުވަތަ ކައުންސިލްގެ މެންބަރުންގެ މެދުގައި ވޯޓެއް ނަގައިގެން ރައީސަކު ބަހައްޓާ ގޮތަށްތޯ އެވެ. ދެން ހިޔާލު ތަފާތުވީ އަތޮޅު ކައުންސިލްގެ މެންބަރަކަށް ކިޔާނެ ނަމަކާ މެދުގަ އެވެ.\nމަހިބަދޫ ދާއިރާގެ މެންބަރު އަހްމަދު ތޯރިގް (ޓޮމް) ވިދާޅުވީ ސިޓީ ކައުންސިލްތަކުން މޭޔަރުން އިންތިހާބު ކުރާ ގޮތަށް އަދި އަތޮޅު ކައުންސިލްތަކުން އަތޮޅު ކައުންސިލްގެ ރައީސްއަކު އިންތިހާބު ކުރާ ގޮތަށް އޮތްއިރު ބައެއް އަތޮޅުތަކުގެ އާބާދީއަކީ 10،000 އަށްވުރެ މަތީ އާބާދީތަކެއް ކަމަށެވެ. އެހެންކަމުން އަތޮޅުތަކުން އިންތިހާބު ކުރާ ފަރާތަށް ވެސް މޭޔަރު ކިޔާ ގޮތަށް އޭނާ ތާއީދު ކުރެއްވި އެވެ.\nޓޮމްގެ ހިޔާލަށް ތާއީދު ކުރައްވަމުން ބާރަށު ދާއިރާގެ މެންބަރު އަހްމަދު އަބްދުﷲ ވިދާޅުވީ އިންތިހާބު ކައުންސިލަރުގެ ނަން އެއްގޮތް ނުކުރި ނަމަވެސް މުސާރައާއި ފުރުސަތުތައް ހަމަހަމަވާން ޖެހޭ ކަމަށެވެ. ސަބަބެއްގެ ގޮތުގައި އޭނާ ވެސް ފާހަގަކުރެއްވީ ބައެއްް އަތޮޅުތަކުގެ އާބާދީ 10،000 އަަށްވުރެ އިތުރުވުމެވެ.\n"އަތޮޅު ކައުންސިލްގެ ރައީސްތޯ ނޫނީ މޭޔަރުތޯ ކިޔަން ރަނގަޅު ވާނީ ވިސްނާލަން އެބަ ޖެހޭ. އެހެންވިޔަސް ކިޔާ ނަމެއްގައި މާ ބޮޑު މައްސަލައެއް ނެތް، އެހެންވިޔަސް މޭޔަރާއި އަތޮޅު ކައުންސިލްގެ ރައީސްއަށް ލިބޭ މުސާރަ އެބަޖެހޭ ހަމަހަމަވާން،" އަހްމަދު ވިދާޅުވި އެވެ.\nކަނޑިތީމު ދާއިރާގެ މެންބަރު އަބްދުﷲ ޝަހީމް އަބްދުލްހަކީމް -- ފޮޓޯ: މަޖިލީސް\nކަނޑިތީމު ދާއިރާގެ މެންބަރު އަބްދުﷲ ޝަހީމް އަބްދުލްހަކީމް ހުށަހެޅުއްވީ 10،000 މީހުން ހަމަވާ ކޮންމެ އަތޮޅަކީ ސިޓީ ކައުންސިލަކަށް ހެދުމަށެވެ. އަދި އެ އަތޮޅަކުން މޭޔަރަކު އިންތިހާބު ކުރުމަށެވެ. އޭނާ ވިދާޅުވާ ގޮތުގައި ސިޓީއަކަށް ވުމަށް ކޮންމެހެން އެއް ފަސްގަނޑަކަށް ވުން ލާޒިމެއް ނޫނެވެ.\nމެންބަރު ޝަހީމްގެ ވާހަކައާ ގުޅިގެން މަޖިލީހުގެ ރައީސް މުހައްމަދު ނަޝީދު ވިދާޅުވީ ގާނޫނުގައި އެ ފުރުސަތު މިހާރު ވެސް އޮންނަ ކަމަށެވެ. ގާނޫނުގައިވާ ގޮތުން ސިޓީއެއް ކަނޑައެޅެނީ އެ ސަރަހައްދެއްގައި 10،000 މީހުން ހަވަމުންނެވެ. އެ ގޮތުން އެކި ކައުންސިލްތައް ގުޅިގެން އެ ކައުންސިލްތައް ހިމެނޭ ސަރަހައްދުގައި 10،000 މީހުން ހަމަވާނަމަ ސިޓީއެއް އުފެދޭނެ އެވެ.\nހުޅުދޫ ދާއިރާގެ މެންބަރު އިޔްލާސް ލަބީބް ވެސް ތާއީދު ކުރެއްވުމަށް އެއީ ކައުންސިލްތަކުގެ އިހްތިޔާރެއްގެ ގޮތުގައި ބޭއްވުމަށެވެ. ކައުންސިލްތައް ގުޅިގެން 10،000 މީހުން ހަމަވާނަމަ އެ ކައުންސިލްތަކަކީ އެއް ސިޓީ ކައުންސިލެއްގެ ގޮތުގައި އުފެދޭ ގޮތަށް ކައުންސިލްތަކަށް އެ އިހްތިޔާރު ދޫކޮށްލުމަށެވެ.\nއެކަމަކު ކޮމަންޑޫ ދާއިރާގެ މެންބަރު ހުސައިން ވަހީދު ތާއީދު ކުރެއްވީ މުޅި އަތޮޅުގެ ރައްޔިތުން ވޯޓުލައިގެން އަތޮޅު ކައުންސިލްގެ ރައީސް އަކު އިންތިހާބު ކުރުމުގެ ބަދަލުގައި އަތޮޅު ކައުންސިލްގައި ހިމަނާ ރަށުގެ ކައުންސިލްތަކުގެ ރައީސުންގެ މެދުގައި ވޯޓެއް ލައިގެން ރިޔާސަތު ބަލަހައްޓާނެ މީހަކު ކަނޑައެޅުމަށެވެ.\nއެ ހިޔާލަށް ތާއީދު ކުރައްވަމުން ހޯރަފުށި ދާއިރާގެ މެންބަރު އަހްމަދު ސަލީމް ވިދާޅުވީ ކުރިން ވެސް ދިމާވި އެންމެ ބޮޑު މައްސަލައަކީ ރަށު ކައުންސިލްތަކާއި އަތޮޅު ކައުންސިލްތައް ވަކިން އޮތުން ކަމަށެވެ. އަތޮޅުގެ ހުރިހާ ރަށެއްގެ ކައުންސިލްގެ ރައީސް ހިމަނައިގެން އަތޮޅު ކައުންސިލް އެކުލަވާލަން އުޅޭއިރު، އެ ކައުންސިލްގެ ރައީސަކީ ދައުރުގެ ތެރޭގައި ހުރިހާ މެންބަރުންނަށް ލިބޭނެ ގޮތަށް ހަމަޖެހޭ އުސޫލަކަށް ތާއީދު ކުރައްވާ ކަމަށެވެ.\n"ކައުންސިލްގައި ހިމެނޭ މެންބަރުންގެ މެދުގައި ރޮޓޭޓްވާ އުސޫލެއްގެ ތެރެއިން އެ ކަން ކުރުމަށް، އޭރުން ދައުރުގެ ތެރޭގައި އެ ކައުންސިލްގެ ރައީސަކަށް ކުދި އާބާދީތަކުގެ ރަށެއްގެ ރައީސަކަށް ވާން ވެސް ފުރުސަތު ލިބޭނެ،" މެންބަރު ސަލީމް ވިދާޅުވި އެވެ.\nމީގެ އިތުރަށް ބައެއް މެންބަރުން ވިދާޅުވެފައި ވަނީ އަތޮޅުގެ ހުރިހާ ރައްޔިތުން ވޯޓު ލައިގެން އަތޮޅު ކައުންސިލްގެ ރައީސަކު އިންތިހާބު ކުރާނަމަ އެ ކައުންސިލްގެ ރައީސްގެ އިތުބާރު ގެއްލޭ ހާލަތެއްގައި އަމަލު ކުރާނެ އުސޫލެއް ވެސް ހަމަޖެހިފައި އޮންނަން ޖެހޭނެ ކަމަށެވެ.\nމަރަދޫ ދާއިރާގެ މެންބަރު އިބްރާހިމް ޝަރީފު ވިދާޅުވީ އަތޮޅު ކައުންސިލް ކޮންމެ ގޮތަކަށް އެކުލަވާލި ނަމަވެސް އެއީ އޮންނަން ޖެހޭ ކައުންސިލެއް ކަމަށެވެ. އަދި އަތޮޅެއްގެ ތެރެއިން ވަކި ސިޓީ ކައުންސިލެއް ހޮވި ނަމަވެސް އެ ކައުންސިލެއް ވެސް އަތޮޅާ ވަކިިނުވެ މަސައްކަތް ކުރެވޭނެ އިންތިޒާމް ހަމަޖައްސަން ޖެހޭ ކަމަށެވެ.\nއޭނާ ވިދާޅުވީ އަތޮޅުގެ ގުދުރަތީ ވަސީލަތްތައް އަތޮޅުގެ ހުރިހާ ރަށަކަށް ވެސް ލިބޭނެ ގޮތަށް މަސައްކަތް ކުރުމަކީ ޒަމާނުއްސުރެން އަމަލު ކުރަމުން އައި އުސޫލު ކަމަށެވެ. އަދި ވިދާޅުވީ ރަށްރަަށް ތަރައްގީ ކުރެވޭނީ ވެސް ގުޅިލާ މެހިގެން ކަމަށެވެ.


697528 لئن بسطت إلي يدك لتقتلني ما أنا بباسط يدي إليك لأقتلك إني أخاف الله رب العالمين\nހަމަކަށަވަރުން، ތިމަން قتل ކުރުމަށްޓަކައި ކަލޭގެ އަތް ތިމަންނަޔާ ދިމާޔަށް ދިއްކުރިއަސް، ކަލޭ قتل ކުރުމަށްޓަކައި، ތިމަންގެ އަތް ކަލެޔާ ދިމާޔަށް ދިއްކުރާނޭ މީހަކު ކަމުގައި ތިމަން ނުވަމެވެ. ހަމަކަށަވަރުން، عالم ތަކުގެވެރި اللَّه ދެކެ ތިމަން ބިރުގަންނަމެވެ.\nހަމަކަށަވަރުން، ތިމަން އެދެނީ ތިމަންގެ ފާފައާއި ކަލޭގެ ފާފައާއިގެން (اللَّه ގެ حضرة އަށް) ކަލޭ رجوع ވުމެވެ. އޭރުން ކަލޭވާހުށީ، ނަރަކައިގެ أهل ވެރިންގެ ތެރެއިންނެވެ. އެއީ އަނިޔާވެރިންގެ ޖަޒާއެވެ.\nދެން އޭނާގެ أخ އާ قتل ކުރުމަށް، އޭނާގެ نفس އޭނާޔަށް زينة ތެރިކޮށް ދައްކައި ފަހިކޮށްދިނެވެ. ދެން އޭނާ، އޭނާގެ أخ އާ قتل ކުޅައެވެ. ދެން އޭނާ، ގެއްލެނިވެގެންވާ މީހުންގެ ތެރެއިންވިއެވެ.\nދެން އޭނާގެ أخ އާގެ (ފުރާނަނެތް) މަސްގަނޑު ނިވާކުރާނީ ކޮންފަދަޔަކުންކަން އޭނާއަށް ދެއްކެވުމަށްޓަކައި، ބިން ހާވާނޭ ކާޅެއް اللَّه ފޮނުއްވިއެވެ. ދެން، އޭނާ ބުންޏެވެ. އޭ، އަހުރެންނަށް ހުރި ހިތާމަޔެއްގެ ބޮޑުކަމާއެވެ! އަހުރެންގެ أخ އާގެ މަސްގަނޑު ނިވާކުޅައުމަށް، މި ކާޅު ފަދައިންވުމަށްވެސް، އަހުރެން ނުކުޅެދިގެން ވީހެއްޔެވެ؟ ދެން، އޭނާ ހިތާމަކުރާ މީހުންގެ ތެރެއިންވިއެވެ.\nއެކަމަށްޓަކައި إسـرآءيـل ގެދަރިންގެ މައްޗަށް، ތިމަންރަސްކަލާނގެ ކަނޑައެޅުއްވީމެވެ. نفس އެއް މަރައިގެން، ނުވަތަ ބިމުގައި فساد އެއް އުފައްދައިގެން ނޫންގޮތަކަށް، نفس އެއް މަރައިފި މީހަކު، އެންމެހާ މީސްތަކުން މެރިފަދައެވެ. އަދި އެ نفس ދިރުވައިފި މީހާ (އެބަހީ: ނުމަރައި ދުނިޔޭގައި ބަހައްޓައިފިމީހާ) އެންމެހާ މީސްތަކުން ދިރުވިފަދައެވެ. ހަމަކަށަވަރުން، بيان ވެގެންވާ ހެކިތަކާއިގެން، ތިމަންރަސްކަލާނގެ رسول ން އެއުރެންގެ ގާތަށް ވަޑައިގަތެވެ. ދެން އެއަށްފަހު، އެއުރެންގެ ތެރެއިން ގިނަމީހުންނީ ބިމުގައި إسراف ކޮށްއުޅޭ މީހުންކަން ކަށަވަރެވެ. (އެބަހީ: މީހުން މެރުމާއި، كافر ކަމުގައި ހައްދުފަހަނަޅައި ގޮސްފައިވާ މީހުންކަން ކަށަވަރެވެ.)\nاللَّه އާއި، އެކަލާނގެ رسول އާއާ ހަނގުރާމަކޮށް އުޅޭ މީހުންނާއި، ބިމުގައި فساد ކުރުމަށް މަސައްކަތް ކޮށްއުޅޭ މީހުންގެ ޖަޒާއެއް ކަމުގައިވާކަން ކަށަވަރީ އެއުރެން މެރުމެވެ. ނުވަތަ صليب އަށް އެރުވުމެވެ. ނުވަތަ، ތަފާތުކޮށް އެއުރެންގެ އަތްފައި ބުރިކުރުމެވެ. (އެބަހީ: ކަނާތާއި، ވާތުފައި ނުވަތަ ވާތާއި، ކަނާތުފައި ބުރިކުރުމެވެ.) ނުވަތަ، ރަށުން ފޮނުވައިލުމެވެ. އެއީ އެއުރެންނަށް ދުނިޔޭގައި ހުރި ނިކަމެތިކަމެވެ. އަދި آخرة ގައި، އެއުރެންނަށް ބޮޑުވެގެންވާ عذاب ހުށްޓެވެ.\nއެއުރެންގެ މައްޗަށް ތިޔަބައިމީހުން ގަދަވެގަތުމުގެ ކުރިން، توبة ވި މީހުން މެނުވީއެވެ. ފަހެ، ހަމަކަށަވަރުން، اللَّه އީ، ގިނަގިނައިން ފާފަފުއްސަވާ رحيم ވަންތަ ރަސްކަލާނގެކަން، ތިޔަބައިމީހުން ދަންނާށެވެ!\nއޭ إيمان ވެއްޖެ މީސްތަކުންނޭވެ! ތިޔަބައިމީހުން اللَّه އަށް تقوى ވެރިވާށެވެ! އަދި އެކަލާނގެ حضرة އަށް ކުއްތަންވުމުގެ މަގު ތިޔަބައިމީހުން އެދޭށެވެ! އަދި އެކަލާނގެ މަގުގައި ތިޔަބައިމީހުން جهاد ކުރާށެވެ! (އެއީ) ތިޔަބައިމީހުން، ދިންނަވައި نصيب ލިބުމަށްޓަކައެވެ.\nހަމަކަށަވަރުން، كافر ވި މީހުން، قيامة ދުވަހުގެ عذاب ން އެއުރެން ސަލާމަތްވެގަތުމަށް އެތަކެތިން فدية ދިނުމަށްޓަކައި، ބިމުގައިވާ އެންމެހާ ތަކެއްޗާއި، އެއާއެކު ހަމައެފަދަ ތަކެތި، އެއުރެންނަށް މިލްކުވެގެންވީ ނަމަވެސް، އެއުރެންގެ ކިބައިން قبول އެއް ނުކުރެއްވީހެވެ. އަދި އެއުރެންނަށް ވޭންދެނިވި عذاب ހުށްޓެވެ.\nނަރަކައިގެ އަލިފާނުގެ ތެރެއިން ނުކުތުމަށް އެއުރެން އެދޭނެތެވެ. (ނަމަވެސް) އެތަނުން ނުކުމެވޭނޭ ބަޔަކު ކަމުގައި، އެއުރެން ނުވެތެވެ. އަދި އެއުރެންނަށް ދެމިހުންނަނިވި عذاب ހުށްޓެވެ.\n0 ... 59.6 60.6 61.6 62.6 63.6 64.6 65.6 66.6 67.6 68.6 70.6 71.6 72.6 73.6 74.6 75.6 76.6 77.6 78.6 ... 623


ޙަޤީޤީ ހާދިސާ: "ބެކްވާޑް" ވެގެން ކައިވެނި ނުކުރެވި ބާކީވި ޒަޢީއަށް ލިބުނު ކާމިޔާބު, ހުރިހާ އަންހެނުންނަށް ޢިބްރަތަކަށް ފުދެންވާނެ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 50 ސިކުންތު\nއަހަރެންނަކީވެސް އެހެން ޒުވާނުން ފަދައިން އުމުރުން އެންމެ 17 އަހަރުގައި ލޯބީގެ ޖަޒުބާތުގައި ޖެހުނު އަންހެނަކީމެވެ. ލޯބީގެ ކަނޑަށް އިންތިހާއަށް ޣަރަޤުވެވުނު އަންހެނަކީމެވެ. އެއިރު ޣަރަޤުވެވިފައިވީ މިންވަރުން ނަމާދު އެޅުން ފިޔަވައި ލޯބީގެ ކަނޑުގައި ނުފަތާ އެންމެ ކަމެއްވެސް ނުއޮންނާނެއެވެ. ހަމައެކަނި ނުކުރެވޭ ކަމަކީ ނަމާދު އެޅުން ކަމަށް ބުނެވިދާނެއެވެ.\nއަދި މިބުނެވުނީ އެންމެ ރަނގަޅަކަށް ނޫނެވެ. ޢިއްފަތްތެރިކަން ނަގައެއް ނުލަމެވެ. އެކަން ޤުރްބާނެއް ނުކުރަމެވެ. އެއީ އެންމެ ކުޑައިރުންސުރެ މަންމަ ވަރަށް ބޮޑަށް އެކަމަށް ބާރުއަޅާފައިވާތީއެވެ. މަރުބަލީގައިވެސް މަންމަ އެންމެ ބޮޑަށް ވަޞިއްޔަތްކުރި ދެކަމަކީ ކޮންމެ ޙާލެއްގައިވެސް ނަމާދު ނުއެޅުމަށާއި ޢިއްފަތްތެރިކަން ޤުރްބާން ނުކުރުމެވެ.\nމިކަމަށް ކުރި މަސައްކަތްތަކުގެ ސަބަބުން އަހަރެންވީ ވަރަށް ކަޓު އަންހެނަކަށެވެ. ޒަމާނަށް ނުފެތޭ އަންހެނަކަށެވެ. ލޯބިވެރިޔާވެސް ގެއްލިގެންދިއައީއެވެ. އެއިގެ ފަހުން ލޯބިވާން ހުށަހެޅި މީހުންނަކަށްވެސް އަހަރެން ކަމަކު ނުދިއައެވެ. "ބެކްވާޑް" އަންހެނަކަށްވުމުންނެވެ.\nއަހަރެންގެ ޙަޔާތުގެ ކަންކަން މެދުވެރިވެފައި ހުރިގޮތުން ވީހައި އަވަހަކަށް ކައިވެންޏެއްކޮށް ޒަވާޖީ ޙަޔާތެއް ފަށަން އަހަރެންނަށް އޮތީ މަޖުބޫރުވެފައެވެ. އެނޫން ގޮތެއްވެސް ނެތިފައެވެ. އެހެންވެ ކަންކަން މެދުވެރިވަމުން އައިގޮތުން ހިތަށް ނުތަނަވަސްކަންވެސް ލިބުނެވެ. ނަމަވެސް ދެރައެއް ނުވަމެވެ. ޔަޤީންކުރީ އެކަންކަން އެހެން މެދުވެރިވަނީ އަހަރެންގެ ޙަޔާތަށް ދެއްވަވަންހުރި ރަނގަޅު ބައިވެރިޔާ އާއި އަދި ބައްދަލުނުވާތީ ކަމަށެވެ. ކައިވެނިކުރަން އެންމެ ރަނގަޅު ވަގުތު އަދި ނުޖެހޭތީ ކަމަށެވެ. ވަގުތު ޖެހުމުން ހުރިހާ ކަމެއްވެސް އެންމެ ފުރިހަމަ ގޮތުގައި ނިމިގެންދާނެ ކަމަށެވެ.\nއުމުރުން 20 އަހަރު ފުރުނު ރޭ މަޣްރިބް ނަމާދަށްފަހު މުސައްލަ މައްޗަކުން ނުފައިބަމެވެ. އަޅުކަންކޮށް ދުޢާކުރުންމަތީގައި އިނީއެވެ. އެރޭ ދަމުނަމާދުވެސް ކުރަންފެށީމެވެ. އަދި އެރެއަކީ ޙަޔާތުގައި ފުރަތަމަ ފަހަރަށް ފަތިސް ނަމާދަށް ބަންގިގޮވުމުން ނަމާދުކޮށް އަދި އިރުއަރަންދެން ޛިކުރުކުރުމުގައި އިން ރެއެވެ.\nއެރެއަށްފަހު ދަމުނަމާދެއް ނާޅަމެވެ. އަދި ފަތިސްނަމާދަށްފަހު ވީހައި ގިނަ ވަގުތު ޛިކުރުކުރުމާއި ދުޢާކުރުމުގައި ހޭދަކުރަން ފެށީމެވެ. އެކަންކަން ކުރަން ފެށުމުން ކައިވެނި ނުކުރެވި ލަސްވާތީ ކަންބޯދުވެ އެކަމަށް ވިސްނާކަށްވެސް ނުޖެހެއެވެ.\nއެގޮތަށް ކަންކަން ކުރަމުން އަންނަތާ5އަހަރުފަހެވެ. އުމުރުން 25 އަހަރުފުރެން ހުރީ ގާތްވެފައެވެ. މިނިވަން ދުވަހުގެ ރަސްމީ ބައްދަލުކޮށްލުމުގެ ތެރެއިން ފިރިހެނަކު އަހަރެންނާއި ވާހަކަދެއްކިއެވެ. އޭނާ ތަޢާރަފްވުމަށްފަހު އަހަރެންގެ "ސްޓޭޓަސް" އާއިބެހޭ ގޮތުން ސުވާލުކުރުމުން ކުރު ގޮތަކަށް ކިޔައިދިނީމެވެ. ކައިވެންޏެއް އަދި ނުކުރާ ކަމަށްވެސް ބުނެވުނެވެ.\nއޭނާގެ ކާޑު އަހަރެންނަށް ދިނެވެ. އަދި އޭނާ އެދުމުން އޭނާއަށް ފޯނު ނަމްބަރު ދިނުމުގެ ގޮތުން ިސްކޯލެއްވެސް ދިނީމެވެ. އޭނާ ބުނީ ރައްޓެހިކަން ބާއްވަން ބޭނުން ކަމަށާއި ފަހުން ގުޅާނެ ކަމަށެވެ. އަހަރެންވެސް މަރުޙަބާކީމެވެ. ނަމަވެސް އެއިގެ ކުރިންވެސް އެފަދަ ބައެއްކަންކަން ހިނގާފައި ހުރުމުން ވަކިޚާއްޞަ ސަމާލުކަމެއް ނުދެމެވެ.\n2،3 ދުވަސްފަހުން އަހަރެންނާއި ގުޅިއެވެ. ވަރަށް މަޖާކޮށް ވާހަކަ ދެއްކިއެވެ. އަދި އެއިގެ ފަހުން ކޮންމެ ދުވަހަކުހެން ކޮންމެވެސް އެއް ވަގުތެއްގައި އޭނާގެ ކޯލެއް ނުލިބޭ ދުވަހެއް މަދުވާނެއެވެ. ވާހަކަ ދެއްކުމުގެ ތެރޭގައި އަހަރެންގެ ޙަޤީޤަތް އޭނާއަށް ކިޔައިދިނީމެވެ. ވަރަށް 'ބެކްވާދު، މިހާރުގެ ސޮސައިޓީއަށް ނުފެތޭ އަންހެނެއްކަމަށް ވެސް ބުނީމެވެ.\nޖެހިގެން އައި އޮގަސްޓް މަހުގެ 26 ވަނަ ދުވަހު ގުޅާފައި ބުނީ އެރޭ 8 ޖަހާއިރު އޭނާ ދޭ އެއްޗެއް ހިފައިގެން ބައަކު ގެއަށް ދާނެކަމަށެވެ. އެއާއި ހަވާލުވެދިނުމަށް އެދޭ ކަމަށެވެ.\nއޭނާ ބުނި ގަޑިއަށް2މީހަކު އައެވެ. ސިޓީ އުރަެއް ދިނުމުން އެމީހުންގެ ކުރިމަތީގައި ކަނޑައިލީމެވެ. "ޒަޢީ—މިހައިތަނަށްވެސް މިކަމުގެ އެއްވެސް ވާހަކައެއް ނުބުނެވި އޮވެފައި ކުއްލިއަކަށް މިހެން ބުނަން ވީމާ ވަރަށް އުނދަގޫވެއެވެ. ނަމަވެސް ޒަޢީ ރުހޭ ކަމަކަށްވާނަމަ އެމީހުންގެ އަތުގައި އޮތް ފޯމުގައި ސިއިޮށްލށެވެ! އަހަރެން އޮންނާނީ ސޮއިކޮށްފައެވެ.."\nލިބުނު ޙައިޜާންކަމާއިއެކު އެބުނާ ފޯމު ކޮބައިތޯ ސުވާލުކުރުމުން ދިއްކޮށްލީ ކައިވެނިކުރަން ހުށަހަޅާ ފޯމެވެ. ތުރުތުރު އަޅައިގަތެވެ. ވިސްނައިލެވުނެވެ. މިއީ އަލެ ޑްރާމާއެއް ހެއްޔެވެ؟ ނަމަވެސް ބަހެއް ނުބުނެ އިނދެ އެމީހުންގެ ކުރިމަތީގައި ހަމަ ވަގުތުން ސޮއިކޮށްލާފައި އެމީހުންގެ އަތަށް ފޯމު ދިނީމެވެ. އަދި އަހަރެންވެސް ނޯޓެއް ލިޔެފައި ދިނީމެވެ. "އެދުނު ކަންތައް އެއޮތީ އެދުނުގޮތަށް ކޮށްފައެވެ. ދެން އޮތްބައި ﷲ އަށް ވަކީލެވެ!"\nއެއިގެ2ހަފްތާފަހުން އޭނާގެ ގެއަށް އަހަރެން ގެންދިއައެވެ. އަހަރެން އެކަންޏެއް ނޫނެވެ. ޢާއިލާގެ އެންމެންނެވެ. އަދި އޭނާގެ ޢާއިލާ އާއި ބައްދަލުކުރުވިއެވެ.\nއޭނާވެސްވީ ވަރަށް "ބެކްވާޑް" ޒުވާނަކަށެވެ. ޖެހިގެން އައި ސެޕްޓެމްބަރު މަހުގެ 26 ވަނަ ދުވަހުގެ ރޭ އަހަރެމެންގެ ކައިވެނި ކުރެވުނެވެ. "ބެކްވާޑްކަން" ހުރިވަރަކީ ކައިވެންޏަށްފަހު އެރޭ އޭނާގެ ކޮޓަރީގައި އަހަރެމެން ދެމީހުން އެކަނިވަންދެން ލޯބިވުމާއި ބެހޭ އެއްވެސް ވާހަކައެއް ނުދައްކައެވެ.\nކައިވެންޏަށް މިހާރު6އަހަރު ފުރިއްޖެއެވެ. އޭނާއަކީވެސް އަމިއްލަ މަސައްކަތްކުރާ، މާމުއްސަނދި ނޫން ނަމަވެސް ތަނަވަސްކަންހުރި މީހަކަށްވުމުން2ފަހަރު ޙައްޖުވެވިއްޖެއެވެ. ޢުމުރާވެސް އެތައް ފަހަރަކު ވެވިއްޖެއެވެ. އެންމެ ބޮޑަށް ފާހަގަކުރަން ބޭނުންވާކަމަކީ އަދި މިހައިތަނަށް ދުވަހަކުވެސް ރުޅި އައުމާއި ދެބަސްވުމަކީ އޮންނަ ކަންކަންކަން ތަޖުރިބާކޮށްލަންވެސް ލިބިފައި ނުވާކަމަށެވެ.\nއިތުރަށް ބަހެއް ބުނާކަށް ނެތީމެވެ. ކިޔުންތެރިންނަށް ޢިބްރަތެއް ލިބިއްޖެ ނަމަ ބޭނުން ފުދުނީއެވެ. "ބެކްވާޑް" ވުމުން އަހަރެންނަށް ލިބުނު ނިޢުމަތް އަހަރެންނަށް ވަރަށް ފުރިހަމައެވެ. ދުޢާ އިޖާަވުމަށް5އަހަރު ހޭދަވިނަމަވެސް ކެތްތެރިވުމުން ލިބުނު މޭވާވެސް އެހައިމެ ފޮންޏެވެ. އިން ޝާ ﷲ\nއެންމެ ވާހަކައެއް ބުނެލާނަމެވެ. ކައިވެންޏަސްފަހު ިއަދާއި ހަމައަށްވެސް ކުރިން ކުރަމުން އައި އެއްވެސް އަޅުކަމެއް މަދެއް ނުކުރަމެވެ. މަސައްކަތްމިކުރަނީ އިތުރުކުރެވޭތޯއެވެ!\n- ޒަޢީމާ—މިއަދުނޫހުގެ ކިޔުންތެރިއެއް\n"ފަހު ޒަމާން" ނަމުގަ މަދަޙަ އަލްބަމެއް ނެރެފި\nމިފްކޯގެ ފަސްމީރު ފިހާރައިގެ ދޮރުހުޅުވައިދޭން ދޮން، ދިވެހިންނަށްވުރެ ލޯކުޑަ އަންހެން ކުދިން ބައިތިއްބަނީ ވެސް ދިވެހި ކުދިން ނުލިބިގެންތޯ؟\nކުޑަކުއްޖަކަށްހުއްޓާ އިމާމްވެ ތަރާވީޙް ނަމާދުކޮށްލަން ލިބުމަކީ ލިބުނު ވަރަށް ބޮޑު އުފަލެއް!- އަބަދުވެސް ކުރާނަން! އިން ޝާ ﷲ : މޫސާ މާއިޝް މާޖިދު\nޑައިޓީޝިއަން އާސިޔާ ވެސް މިބުނަނީ ކަދުރުން ރޯދަވީއްލައި، މަޣްރިބްނަމާދުކުރުމަށްފަހު ކެއުމަށްވުރެ ޞިއްހަތަށް ފައިދާހުރިގޮތެއް ނެތް ކަމަށް!\nވަރަށް ބޮޑަށް ޝުކުރިއްޔާ އެމްއެންޑީއެފް!: ވަގުތީ މިސްކިތުގަ ނަމާދުކުރަން ފަށައިފި


Saabe, Hassan latheef adhi Shameemge nan listu gai neh\nސާބެ، ހަސަން ލަތީފް އަދި ޝަމީމްގެ ނަން ނެތް\nހެންވޭރު ހުޅަނގު ދާއިރާގެ މެމްބަރު ހަސަން ލަތީފް(ކ)، އީވާގެ ފިރިކަލުން ސާބެ (މ) އަދި ޕީޖީ ޝަމީމް(ވ).---\nއެމްއެމްޕީއާރުސީގެ ހިޔާނާތުގައި ޝާމިލްވާ މީހުންގެ ލިސްޓު މިއަދު މަޖިލީހުން އާންމުކުރި އިރު ރެއިން ފެށިގެން އާންމުވެފައިވާ ލިސްޓުގައި ހިމެނިފައިވާ ބައެއް ބޭފުުންގެ ނަން ނުހިމެނެއެވެ.\nމަޖިލީހުގެ ޖުޑީޝިއަރީ އަދި ސަލަމާތި ކަންތައްތައްތަކާ ބެހޭ ސަބް ކޮމެޓީން މިއަދު ބުނީ ހިޔާނާތުގެ ލިސްޓު އާންމުކުރީ އެސެޓް ރިކަވަރީ ކޮމިޝަނުން މަޖިލީހަށް ފޮނުވި ލިސްޓަށް އެއްވެސް އުނި އިތުރެއް ނުގެނެސް ކަމަށެވެ.\nއެސެޓް ރިކަވަރީ ކޮމިޝަނުން އެކުލަވާލި ލިސްޓު ކަމަށް ބުނާ ލިސްޓެއް ރޭ އޮތީ އާންމުވެފައެވެ. ނަމަވެސް މިއަދު މަޖިލީހުން އާންމު ކުރި ލިސްޓާ ކޮމިޝަނުން އެކުލަވާލި ލިސްޓް ތަފާތެވެ.\nއެސެޓް ރިކަވަރީ ކޮމިޝަނުން އެކުލަވާލި ލިސްޓުގައި އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފާއި މަޖިލީހުގެ ނާއިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲގެ ފިރިކަލުން އަހްމަދު ޝާހިދު (ސާބެ) އަދި މިހާރުގެ ޕްރޮސިކިއުޓާ ޖެނެރަލް ހުސެއިން ޝަމީމްގެ ނަންވެސް އޮތް ކަމަށް ބުނި ނަމަވެސް މަޖިލީހުން މިއަދު އާންމު ކުރި ލިސްޓުގައި އެ ތިން ބޭފުޅުންގެ ނަންވެސް ނެތެވެ.\nހިޔާނާތުގައި ލިސްޓުގައި މިހާރުގެ މަޖިލީހުގެ 16 މެމްބަރުން ހިމެނެ އެވެ.\nމަޖިލީހުން ނެރުނު ލިސްޓުގައި އައްޑޫގެ އިންތިހާބީ މޭޔަރު އަދި ހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރުގެ ނަންވެސް އޮތެވެ. ނަމަވެސް ކޮމިޝަނުން ނެރުނު ރިޕޯޓްގައި ނިޒާރުގެ ނަމެއް ނެތެވެ.\nހިޔާނާތުގެ ފައިސާ 281 މީހަކަށް ލިބިފައިވާ ކަމަށް ސަބް ކޮމެޓީގެ ލިސްޓުގައި ހިމެނެ އެވެ. އޭގެ ތެރޭގައި މިހާރު ދައުލަތުގެ މަަގާމުތަކުގައި ތިއްބެވި 119 ބޭފުޅަކުވެސް ހިމެނި ލައްވަ އެވެ. އެ ފަރާތްތައް މަގާމުން ވަކި ކުރަންވެސް ކޮމެޓީން މިއަދު ވަނީ ފާސްކޮށްފަ އެވެ.\nމިހާރު މަޖިލިސް މެމްބަރުންނާއި ކުރީގެ މެމްބަރުން ހިމެނޭ ގޮތަށް ގިނަ އަދަދެއްގެ މެމްބަރުން އެމްއެމްޕީއާރުސީގެ ފައިސާގައި ޖެހިފައިވާކަން ލިސްޓުން ވަނީ އެނގިގެންގޮސްފަ އެވެ. އިންތިހާބީ މަގާމުތަކުގައި ތިބި މީހުންގެ މައްސަލަ ތަހުގީގްކުރަން އަވަސްކުރަން އިދާރާތަކަށް ދެންނެވުމަށްވެސް މިއަދު މަޖިލީހުގެ ކޮމެޓީން ފާސްކުރި އެވެ.\nރައްޔިތުންގެ މަޖިލިސް ހުސައިން ޝަމީމް ހަސަން ލަތީފް\n"ގާނޫނާ ހިލާފަށް ހެކި ހޯދާ 10 ފުލުހެއް ފާހަގަވޭ"\n241 ކޮމިޓީގެ މެންބަރުން ސިފައިންގޭގައި!


ވަކިވެދިޔަޔަސް – 11 | Vaahaka ވަކިވެދިޔަޔަސް – 11 – Vaahaka\nވަކިވެދިޔަޔަސް – 11\n4k30\tJanuary 16, 2020\nވަކިވެދިޔަޔަސް – 1\nވަކިވެދިޔަޔަސް – 2\nވަކިވެދިޔަޔަސް – 3\nވަކިވެދިޔަޔަސް – 4\nވަކިވެދިޔަޔަސް – 5\nވަކިވެދިޔަޔަސް – 6\nވަކިވެދިޔަޔަސް – 7\nވަކިވެދިޔަޔަސް – 8\nވަކިވެދިޔަޔަސް – 9\nވަކިވެދިޔަޔަސް – 10\nވަކިވެދިޔަޔަސް – 12\nވަކިވެދިޔަޔަސް – 13\nވަކިވެދިޔަޔަސް – 14\nވަކިވެދިޔަޔަސް – 15\nވަކިވެދިޔަޔަސް – 16\nވަކިވެދިޔަޔަސް – 17\nވަކިވެދިޔަޔަސް – 18\nވަކިވެދިޔަޔަސް – 19\nވަކިވެދިޔަޔަސް – 20\nވަކިވެދިޔަޔަސް – 21\nވަކިވެދިޔަޔަސް – 22\nވަކިވެދިޔަޔަސް – 23\n“ހިތަދޫއަށް ދާ މީހުން ފުރައިފި.” ދާނިޝްގެ މެސެޖު ލިބުނީ ވިއްސަކަށް މިނިޓު ފަހުންނެވެ. އެއިރު އިފްޝޮޓާއި ހިމްޔާންވެސް ޚަބަރު ބަލަން، އެތައް މެސެޖެއް ކޮށްފައި ހުއްޓެވެ. ލިބުނު ޚަބަރު އެމީހުނަށް އަންގާލީމެވެ. މުހިންމީ އަނެއްދެމީހުނަށް ވީ ގޮތެކެވެ. ދިޔަތާ ބައިގަޑިއިރު ވެއްޖެއެވެ. އެއަރޕޯޓު ތެރެއަށް ވަން ހިސާބުން ލޮކޭޝަންވެސް ވަނީ ގެއްލިފައެވެ. އެތެރޭގައި ވާ ކަމެއް ނުވެސް އެނގެއެވެ.\n“ފުރައިފި!” ރާއިންގެ މެސެޖާއި އެކު އަހަރެމެންނަށް ހިފާއްޓައިގެން ހުރި ނޭވާ ދޫކޮށްލެވުނެވެ. އެންމެނަށް އެކަން އަންގާ ކާމިޔާބުވީ ކަމުގެ ޚަބަރު ފަތުރާލީމެވެ. ދެން އޮތީ، އިންޑިޔާގައި ތިބި އަހަރެމެންގެ ގޭންގު މީހުންގެ މަސައްކަތެވެ. ލަސްތަކެއް ނުކޮށް އަކްމަލާއި ކާމިލް ބެލްޖިޔަމަށް ފޮނުވާލެވުމުން ހުރިހާ މަސައްކަތެއް ނިމުނީއެވެ.\n“ދެން ލޯންޗްގަ ދިޔަ މީހުން ދާނީ ކޮންތާކަށް؟” އަހަރެން އެޖު ގާތު އަހާލީމެވެ.\n“އެމީހުނާ ހަވާލުވާނީ މުއީން.” އެޖުގެ ޖަވާބުން އަހަރެން ދިޔައީ ސިއްސައިގެންނެވެ.\n“ކޮ.. ކޮން މުއީނެއް؟” އަވަސް އަވަހަށް ސުވާލު ކޮށްލީމެވެ. ހިތަށް އެރި ނުބައި ވަސްވާސްތަކަކީ ހުސްވެސް ދޮގުކަމަށް ޤަބޫލުކުރެވޭތޯ ބަލަމުންނެވެ.\n“ތިރަށު މުއީން. އޭނައޭ ގޭންގްގެ ދަތުރު ފަތުރުގެ ބައި ބަލަހައްޓާނީ..” އެޖަށް އަހަރެންނަކީ މުއީން ދޮން ދަރިއެއްކަން ނޭނގެނީއެވެ. އެކަމަކު، މިވީވެސް ކިހިނެއް ހެއްޔެވެ؟ މުއީން ގޭންގް މީހަކަށް ވާނީ ކިހިނެއް ހެއްޔެވެ؟ އެހެންވިއްޔާ މަންމަ.. ހިތުގައި އޮތް އެތި ވަގުތުން ފުހެލީމެވެ. މުއީނަށްވެސް އެވަރުގެ ޝައްކު ކުރާކަށް ނުވާނޭ ހިތަށް އަރާތީއެވެ. އަހަރެންގެ ސިކުނޑިއާއި ހިތް ދުވަހެއްގެ ކޮޅުންވެސް އެއް ގަލަކަށް ނާރާނެއެވެ.\n“ރިފް؟” އެކޮޅުން ހައިރާން ކަމާއި އެކު އެއްސެވެ. ވެނިމުނު ކަންތަކަށް ފަހު ފޯނުން ގުޅައިގެން ވާހަކަ ދެއްކުން އޮތީ މަނާކޮށްފައި ކަމުންނެވެ.\n“މަށަށް ޓިކެޓެއް ހޯދަ ދީބަލަ ބ އަތޮޅަށް ދާން.. ރުފިޔާ ފޮނުވަދޭނަން.” އަހަރެން އެދުނީމެވެ. ކީތްކުރަން ތޯ ވަގުތުން ސުވާލު ކުރިމަތިވިއެވެ. އަހަރެން ފަހުން ކިޔައިދޭނަމޭ ބުނީމެވެ.\n“މުއީން. މުއީން.. ބަލަ އެހުރީ ކަލޭ ދަރިއޭ.” އެ އަންހެން ކުދިންތަކަށް އަހަރެން ފެނުމާއި އެކު މުއީންއަށް އެކަން އެންގެތޯ އުޅުނެވެ. ޖަހާފައި ހުރި ލަވަވެސް ނިއްވާލިއެވެ. މިހާރު ފެތުރިފައިވީ ދަންވަރުގެ މިލްކުވެރި، ހިމޭންކަމެވެ.\n“މަގޭ ދަރިއެކޭ؟ ނޫނެކޭ އެއީ. އެއީ.. އެއީ މަގޭ ދަރިއެއް ނޫނޭ ކުދިންނޭ..” މުއީން އަހަރެންނާއި ދިމާއަށް އިނގިލި ދިއްކޮށްފައި ނުސާފުކޮށް ބުނަމުން ދިޔައެވެ. ބޮއިގެން ހުރި އެއްޗެއްވެސް، ބޭނުންކޮށްފައި އެހުރީ ވަރަށްވުރެ ގިނައިންކަން، ޔަޤީންކުރެވުނެވެ.\n“އެއީ ކޮންމެސް ފަ ފަފާރިޝެއްގެ ދަރިއެކޭ.” ބައްޕަގެ ނަން އިވުމުން ހިތުގައި ރިއްސާލިއެވެ. މުއީން ކޮންމެހެން އެވާހަކަ ދައްކަން ޖެހޭ ހެއްޔެވެ؟ އެ ދެ ކުދިންނަށްވެސް އަހަރެންނާއި މުއީންގެ އޮތް ގުޅުން ރަނގަޅަށްވެސް އެނގޭނެއެވެ.\n“ރިފްފާޝާ… ހިމްޕެ މަ ކައިރިޔަކު ނުވެސް ބުނެޔޭ ކައެ އަންނަ ވާހަކައެއް..” ހަމަ ހޭގައި ނުހުންނަވަގުތު، ކޮންމެ ފަދަ އެއްޗެއްވެސް ކިޔާފާނެއެވެ.\n“މާޔަން އަކީ ކާކު؟” އަހަރެންގެ ފުރަތަމަ ސުވާލު ކޮށްލީމެވެ. މުއީން ޖަހާލީ ވަރުގަދަ ހިނިގަނޑެކެވެ.\n“އެއީ މަގޭ ކޮއްކޮއެއް.. ވަރަށް ރީތި ވާނެ. ކަލޭ ވުރެން މާ ރީތިވަނޭ.” ޖެހުނު ގޮތަކަށް މުއީން ބަސްތައް އަތުރަމުން ދިޔައީމެވެ. ކުރަމުން ދިޔަ ޝައްކު ދިޔައީ ހިނދެއް ހިނދަކަށް ޔަޤީން ވަމުންނެވެ.\n“ރިފްޝާން މަރާލީ ކާކު؟” ދެވަނަ ސުވާލުވެސް ކޮށްލީމެވެ. މިފަހަރު މުއީން ކަހާލީ ބޮލެވެ.\n“މީހަކު މަރައެއް ނުލައެއްނު.. މަރުވީ.” ކޮންމެފަދަ ޙާލެއްގައިހުއްޓަސް މުއީންގެ ވިސްނުން ކޮށްޓެއް ނޫނެވެ.\n“މަ މި އަހަނީ ކާކުހޭ މަގޭ ކޮއްކޮގަޔަށް ލޭ އަޅަން ނުބައި ލެޔެއް ހޯދާ، އެ އެޅީ؟” އަހަރެންގެ އަޑު ބާރު ކޮށްލީމެވެ.\n“ޑޮކްޓަރު ލޭ އެޅީ.. މަގޭ ކޮއްކޮ މަށަށް ލޭ ހޯދަދިނީ..” ޚިޔާލެއްވެސް ނެތި މުއީން ޙަޤީގަތް ހާމަ ކޮށްލިއެވެ. އަހަރެންގެ ގާތަށް އައި ރުޅިން މީހާ ތުރުތުރު އަޅައިގަތެވެ. މުއީންގެ މަހާއި ކަށްޓާއި ވަކި ކޮށްލަފާނަމޭވެސް ހިތަށް އެރިއެވެ.\n“ކީތްވެ؟ ރިފްޝާނަށް އެހެން ހެދީ ކީތްވެ؟” ދެއަތް މުށްކަވާލަމުން އަހަރެން ކޮޅަށް ތެދުވީމެވެ. އެއިރުވެސް ދެލޯ ތެމިއްޖެއެވެ. ކޮއްކޮގެ އޮތީ ކޮން ކުށެއް ހެއްޔެވެ؟ މުއީންގެ މައްސަލައަކީ ކޮބާ ހެއްޔެވެ؟\n“މަ ކިހިނެއްތަ ބޭކާރު ޚަރަދު ތަކެއް ކުރާނީ؟ ކަލޭ ޑައިލަސިސް އަށް ރުފިޔާ ދެއްކީމަވެސް މަ ހާދަ ރުފިޔަލެއް ދައްކަން ޖެހުނޭ..” މުއީން ބުނެލި ޖުމުލައިން އަހަރެން އަނެއްކާވެސް އިށީނދެ ނިތް އަރުވާލީމެވެ. އަހަރެން ޑައިލަސިސް ގެ ޚަރަދުތަކަށް ފައިސާ ދެއްކުމުން މުއީން އަތުން ކޯޗެއް މަދުވީ ހެއްޔެވެ؟ މަޑުމަޑުން އިނދެފައި ސުވާލު ކޮށްލީމެވެ.\n“ކަލެއަށް މިކަންކަން ކުރަން އަމުރު ކުރަނީ ކާކު؟ ކަލޭގެ ލީޑަރަކީ ކާކު؟” ގޭންގްގެ ކޮންމެ ފެންވަރެއްގެ މީހަކު މަތިންވެސް ލީޑަރެއް ހުންނަކަން އަހަރެން ދަންނަމެވެ.\n“ހިހިމްޕެ.. ހިމްޔާން!” އަހަރެންނަށް އަޑު އަހަން ހުރެވުނީ އެވަރަށެވެ. ވަގުތުން ތެދުވެ ހިނގައިގަތީމެވެ. އަހަން އިތުރު އެތައް ސުވާލެއް ހުރި ނަމަވެސް ހިތަށް ކެތްވީ އެވަރަށެވެ. ފޯނު ނަގާ ގުޅާލީ ރަށު ޕޮލިސް ސްޓޭޝަނަށެވެ. މަރުވި މަންމަގެ ފިރިޔަކަސް، ގޭންގު މީހަކަސް ހެވެވެ. މުއީނަށް އަދަބު ޙައްޤުވާން ޖެހެއެވެ. ކޮއްކޮގެ ޤާތިލް ދުނިޔޭގައި މިނިވަންކަންކަމުގެ ނޭވާ ލައި، މި ޖައްވު ނުސާފު ކުރާހާ ހިނދަކު އަހަރެންނަކަށް ހަމަ ނޭވައެއް ނުލެވޭނެއެވެ.\n“ޕްލީސް.. ކޮއްކޮއަށް ލޭ އެޅި ރިޕޯރޓުތައް ލިބިދާނެތަ؟” ފަތިސް ނަމާދަށް ބަންގި ގޮވި އިރު އަހަރެން ހުރީ ރަށު ހޮސްޕިޓަލުގައެވެ. ރިސެޕްޝަންގައި އިން ދެމީހުންގެ މޫނުމަތިންވެސް ފެނުނީ ހައިރާން ކަމެކެވެ. ކޮންމެ ކޮންމެ މީހަކަށް ދެވޭ ކަހަލަ އެއްޗެއް ނޫންކަމުން ކަމަށްވެސް ވެދާނެއެވެ. ރަށުގައި މުއީން ހައްޔަރު ކުރި ޚަބަރު، އެއިރުވެސް ފެތުރިފައި ވުމުން ކަންނޭނގެއެވެ. އެތަނުން އެކަކު ފޯނު ކޯލެއް ކޮށްލާފައި ތެދުވެގެން ދިޔައެވެ. ދެން އިން މީހާ، ހިތްހެޔޮކަމާއި އެކު، އިރުކޮޅަކު މަޑުކޮށްލުމަށް އެދުނެވެ.\n“އަޔާޒް. މީއްޗިހި ފޮރުވަ ދީބަ.” އަހަރެން ރިޕޯޓުތައް ދީފައި އެދުނީމެވެ. އަހަރެންގެ ގޭގައި ދެން އެއްކަމެއްވެސް ކުރާކަށް ހިތެއް ޤަބޫލެއް ނުވާނެއެވެ. ހިމްޔާން އަހަރެން ހީކުރި ކަހަލަ މީހަކަށް ނުވީއެވެ.\n“މިއައީ ރަށަށް ގޮއްސަ. މަގޭ ދޮންބައްޕަ ހައްޔަރުވެސް ކޮށްފި” އަހަރެން އިތުރަށް ބުނެލީމެވެ. އަޔާޒް ސުވާލު ފޮށި ހުޅުވާލިއެވެ. ކީތްވެތޯއާއި، ވެގެން އުޅެނީ ކީތްކަމެވެ. އަހަރެން މަތިމަތިން ކިޔާލަ ދިނީމެވެ. ކޮއްކޮގެ ޤާތިލަކީ އެއީ ކަމުގައި ބުނީމެވެ. އަދި ހިމްޔާންގެ ވާހަކަތައްވެސް ވަރަށް ނުރުހިފައި ހުރެ ކިޔައިދިނީމެވެ. ހިތުގައި އަނދަމުން ދިޔައީ ރުޅިވެރިކަމުގެ އަލިފާނެވެ. ހިމްޔާން ބިމު ދަށަށް އެހެންނޫނީ، ކުޑަގޮޅިއަށް ނުފެތެނީސް، އެ ހުޅުގަނޑު ނުނިވޭނެއެވެ. ނަމަވެސް އެހެން ހަދާނީ ކިހިނެއް ހެއްޔެވެ؟ އުމުރުދުވަހު އެންމެ އިތުބާރު ކުރި އެކުވެރިޔާއެވެ.\n“ކޮންތާކުން ތި އައީ؟” ގެއަށް ވަން އިރު އެޖާއި ހިމްޔާން ތިއްބެވެ. އަހަރެންގެ ކަންތަކާ ވަރަށް ހާސްވެފައެވެ. އެމީހުން ހިތުން، މިހާރު މި ހައިޝަމް ކަންތައް ބަސްޓުވަނީއެވެ.\n“މަ ދާހާ ތަނަކީ ބެހޭ ކަމެއް ނޫން.” އަހަރެން ރުޅި މޫނު ހަދާލާފައި ގޮސް ކޮޓަރިއަށް ވަނީމެވެ. ހިމްޔާންގެ މޫނު ދެކޭކަށްވެސް އަހަރެން ބޭނުމެއް ނޫނެވެ.\n“އޭތް… ހާދަ ލޯބި މަންޖެއެކޭ. ލޯބި ލޯބި އިސްތަށިކޮޅެއް.. ކޮން ނަމެއްތަ ކިޔަނީ؟” ފުރަތަމަ ފޯރި ދެމީހުން، އައި ގޮތަށް އައިސް، އަހަރެން ހުރި ހިސާބުގައި މަޑުކޮށްލިއެވެ. އަހަރެންގެ އިސްތަށި ގަނޑުގައި މައްސަލައެއް ހުރީ ބާއޭ ހިތަށް އެރިއެވެ. ފަހަރުގައި އެމީހާއާއި ދާދި އެއްވަރަކަށް ދިގުމިން ހުރުމުން ކަމަށްވެސް ވެދާނެއެވެ.\n“ކީތް ތި ކޮށްލަނީ މިތާ؟ ބިޓު ކައިރިއަށް މީޓަށް އައިސްތަ؟” އަހަރެން ހުރިތާ މަޑުމަޑުން ހުރުމުން އެމީހުންވެސް ތިބީއެވެ. އެހެން އަންހެން ކުއްޖެއްނަމަ މިހާރު ދުވެ ފިލީސްކަންނޭނގެއެވެ. އަހަރެންނަށް އެމީހުންނަކީ މައްސަލައެއް ނޫނެވެ. މައްސަލައަކީ އެމީހުން އައުމުން އަހަރެންގެ މަސައްކަތަށް ހުރަސްއެޅުމެވެ.\n“ވާހަކައެއްވެސް ނުދައްކާނަންތަ؟ ތިހެން ކަމަކު ނުދާނެ. އަޑު ބޭރު ކުރަން ޖެހޭނީ..” އެތަނުން އެކަކު ކުރިއަށް ފިޔަވަޅެއް އަޅާލިއެވެ. އަހަރެން ފަހަތަށް ފިޔަވަޅެއް ނޭޅިނަމަ ގައިގައި ޖެހުނީހެވެ. އެހެން ފިޔަވަޅަކަށް ފިޔަވަޅެއް އަޅަމުންގޮސް އެންމެ ފަހުން އަހަރެން ފާރުގައި ލައްވިއެވެ.\n“އޭތް މިހިރަ ފެންނަ ގޮތް ކުޑަ މީހާ!” އަހަރެން ބުނެލީމެވެ. އެމީހާ ކޮންމެވެސް ވަރަކަށް ސިހުނެވެ. ހީކުރީ އަހަރެން މިއޮތް ހާއިރު އުޅުނީ ބިރުން ކަމަށް ކަންނޭނގެއެވެ. އަދި މިހެން ފެންނަ ތާކުން ތާކު ނުޖެހޭ މީހެއް ފެނިގެން ބިރު ގަންނަން އަހަރެން މީ ކާކު ހެއްޔެވެ؟\n“ކަލޭ ބިޓެއް ހުރޭތަ؟” ސުވާލުކޮށްލީމެވެ. ރަނގަޅު ކަމެއް ރާވާލަމުންނެވެ. އެމީހާ ޖަހާލީ ހިނިގަނޑެކެވެ.\n“ކޮއްކޮއެއް ދައްތައެއް އާއިލާއެއް ހުރޭތަ؟” ދެންވެސް އަހާލީމެވެ. މިފަހަރު އެ ޖެހި ހިނިގަނޑުގައި ފަހަތުގައި ހުރި މީހާވެސް ބައިވެރި ވެލިއެވެ. އެއިރު ގްރޫޕްގެ ބާކީ ތިބި ހައެއްކަ މީހުންވެސް ލާނެއް ހިނިތުންވުމަކާއި އެކު ބަލަން ތިއްބެވެ.\n“މިހާރު އިންނަން ވީތަ، އާއިލާ ތި ހޯދަނީ؟” އެމީހާ ކޮށްލި ސުވާލުން އަހަރެންވެސް ހިނިގަނޑެއް ޖަހާލީމެވެ.\n“ނޫން.. ހައްތަހާވެސް ބަޔަކަށް ދެރައެއް ދޭން ބޭނުން ނުވާތީ” އެފަހަރު އެމީހާ އަހަރެންގެ މޫނާ ދިމާލަށް ގެނައި އަތް އަހަރެން ނުހުއްޓުވަމެވެ.\n“ތި ކުރީ ވަރަށް ބޮޑު ކުށެއް. ގައިގަ އަތް ނުލާ ހުރޭ..” އަހަރެން އަމުރު ކޮށްލީމެވެ. ރިފާޝާ ކުރާ އަމުރަކަށް ބޯ ނުލަބައިފިއްޔާ ވާނެ ގޮތްވެސް މިމީހުނަށް ދައްކާލަދޭނަމެވެ.\n“ދެރަކަމެއްނު! އަނެއްކާވެސް؟” ވަގުތުގެ ބޭނުންހިފާ އެމީހާ އަހަރެން ފާރާއި ދިމާއަށް ކޮއްޕާލާ ނުދެވޭނެހެން، ބައްދާލިއެވެ. ހުންނަ ގަމާރުކަމެވެ.\n“އައިޝަތު ރިފާޝާ ފާރިޝް!” އިފްޝޮޓްގެ އަޑުން އަހަރެން ދިޔައީ ސިއްސައިގެންނެވެ. ހިމްޔާނާއި އެކު ސޯފާގައި އެއިނީ ދެއްކޭނެ އެންމެ ރުޅި މޫނު ދައްކައިގެންނެވެ. އިނީ ވަރަށް ހިތްހަމަ ނުޖެހިފައެވެ. އަހަރެން ފިލައިގެން ރަށަށް ގޮސްލީމާ ތޯޗެކެވެ. ނޫނީ މުއީން ހައްޔަރުވީ އަހަރެންނާ ހެދިކަން އެނގުނީއެވެ.\n“ރިފާޝާއަށްވެސް އެނގޭދޯ އަހަރެމެން ގޭންގަކީ ވަރަށް ބޮޑަށް ފެތުރިފަ އޮތް ގޭންގެއްކަން..” އިފްޝޮޓް އާދައިގެ މަތިން ފެށީ މައުލޫއާ ދުރުންނެވެ. ވަން ގޮތަށް ދޮރަށް ލެނގިލައިގެން ހުރެ އަހަރެން ބޯޖަހާލީމެވެ.\n“އަހަރެމެން ގޭންގުގަ އެތައް ބަޔަކު އުޅޭކަންވެސް އިނގެއެއްނު..” އިފްޝޮޓްގެ ވާހަކައަށް އަނެއްކާވެސް ބޯޖަހާލީމެވެ.\n“ބައިވަރު ގޭންގުތައް ރާއްޖޭގަ އުޅޭނެ. ދެ ގޭންގު ދެމެދު ވަރަށް ތަޅާފޮޅުންތައް ހިނގާނެ. އަބަދުވެސް ކޮންމެވެސް މީހަކު ގައިގަ ލަޓި ބުރިޔަކުން ތަޅައިގަނެފަ ނޫނީ ވަޅި ހަރާފަ އޮންނާނީ..” އިފްޝޮޓް ބުނަން އެ އުޅޭ އެއްޗެއް އަޑުއިވޭނެ އިރެއްގެ އިންތިޒާރުގައި އަހަރެން ފޫހިކަމާއި އެކު ހުރީމެވެ.\n“އެކަމަކު މިއަދު… މިއަދު މަށާ ހަމައަށް އައީ ވަރަށް ތަފާތު ޚަބަރެއް. މަގުމަތިން ފެނުނު އަންހެން ކުއްޖަކު، އަހަރެމެން ގޭންގު ތިން މީހުން ތަޅާ ބާލާލި ވާހަކަޔާ، އެކަކު ގަޔަށް ވަޅިއެއްވެސް ހަރާލި ވާހަކަ..” އިފްޝޮޓް އިންތަނުން ތެދުވެ އަތުގައި އޮތް ވަޅި ނަގާ ދައްކާލިއެވެ.\n“އެމީހުން ބުނާ ގޮތުންނަމަ، ކިރިޔާ ފަސް ފޫޓު ހަމަވާ މަންޖެއެއް. ކަޅު، ފަން އިސްތަށިކޮޅަކާ، ކަޅު ލޮލެއް. ކަޅާ ދޮނަށް ނުކިޔޭ ހަންގަނޑެއް. ކަޅު ހުޑީ..” އިފްޝޮޓް ކިޔަމުން ދިޔައިރު އަހަރެން ދެލޯ މަރާ ތަގުޅި ކޮށްލީމެވެ. ކަންތަކާ ޖެހުނީއެވެ. ބަޔަކު މަގުމަތިން އަހަރެންނާ ފޮށުނީމަ ދެން އަހަރެންވެސް މަޑަކުން ނުހުންނާނެ ނޫންހެވެ. ދެން އަދި އެމީހުން އެއީ ގޭންގު ބައެއްކަން އެނގޭނީ ކިހިނެއް ހެއްޔެވެ؟\n“އެމީހުން ކިޔައިދިން ސިފަތަކުންނާ… ހަރަކާތްތައް ގެންގުޅުނު ގޮތް ސިފަ ކޮށްދިން ގޮތުން… ކީއްވެތަ މަށަށް ހީވަނީ…. ނޫން ޔަޤީން ވަނީ.. އެއީ” އިފްޝޮޓް ލަސްލަހުން ބުނަމުން ދިޔަ ޖުމުލަ އަހަރެން މެދުކަނޑާލީމެވެ.\n“އެއީ މަށޭ.. ދެން ހަމަ ބަޔަކު ދިމާ ކުރާއިރަށް އެއީ ގޭންގު ބައެއްކަން އެނގޭތަ؟” އަހަރެން ނަފްސު ދިފާއު ކުރީމެވެ.\n“އެކަމަކު ދެން އެވަރު ކުރާކަށް ނުވާނެދޯ..” ހިމްޔާން ބުނެލިއެވެ. އަހަރެން ވަގުތުން މޫނު ކުނިކޮށްލީމެވެ. ހިމްޔާނުވެސް އަހަރެންގެ ކޮއްކޮއަށް އެވަރު ކުރާކަށް ނުވާނެ ނޫންހެވެ.\n“އެމީހުން ނުޖެހޭ މަށާ ބެހޭކަން” އަހަރެން ބުނެލީމެވެ.\n“އެމީހުން ބުނި ގޮތުންވިއްޔާ ކަލޭ ހުރީ އެތާ ދުވާރު މަތީ ހަމަ މަޑުކޮށްގެން. ވަރަށް އަނދިރި ގޯޅިގަނޑެއް.. ކީތްވެ ކައެ ދަންވަރު ދޭއް ޖަހާއިރު އެތަނުގަ ހުންނަން ޖެހުނީ؟” އިފްޝޮޓް އަނެއްކާވެސް ސުވާލު ކުރިއެވެ. ޕޮލިހުންނަށްވުރެވެސް މިމީހުން ކަންތައް ފަލަވާނެއެވެ.\n“ކުޑަ ޕެޓްރޯލް ކޮޅެއް ހޯދާލަން..” އަހަރެން ތެދަށް ބުނީމެވެ.\n“އަނެއްކާ ފިހާރައެއް ކޮޅާލީ؟” ހިމްޔާން ދެލޯ ބޮޑުކޮށްލާ ހާސްކަމާއި އެކު އަހާލިއެވެ. އަދި މާ ރަނގަޅު މީހަކަށް ހެދިގެން އުޅޭނެއެވެ. އަހަރެން ހިމްޔާނާއި ވާހަކަ ދައްކާކަށްވެސް ނެތީމެވެ. ނަމަވެސް ރައްދު ނުދީ ނުހުރެވުނެވެ.\n“ސައިކަލު ކިޔާ އެއްޗެއް ހުންނަކަން ނުދަންނަންތަ؟ ސައިކަލު!” އަހަރެން އަނގަހަދާލީމެވެ.\n“ކީތްކުރާ ޕެޓްރޯލެއް؟” އަނެއްކާވެސް އިފްޝޮޓް އެއްސެވެ. ދެން ކިހާ ދެރަކަމެއް ހެއްޔެވެ؟ އަހަރެންވެސް އެމީހުން އުޅޭހާ ގޮތެއް ނުބަލަމެވެ. ދެން އަހަރެން ކުރާހާ ކަމަކާ މިމީހުން ބެހެން ޖެހޭ ހެއްޔެވެ؟\n“އެއީ.. ވަރަށް ގޯސްމީހަކަށް ކުޑަގޮތެއް ހަދާލަން..” އަހަރެން ނުސީދާކޮށްވެސް ތެދަށް ބުނީމެވެ.\n“ކީތްކުރީ؟” ހަރުކަށިކަމާއި އެކު އިފްޝޮޓް އެއްސެވެ. އެއީ އަހަރެންގެ ބެލެނިވެރިޔާއޭ ހީވާ ފަދައެވެ.\n“މަގޭ ކޮއްކޮ ގަޔަށް އެޗްއައިވީ ލޭ އެޅި ޑޮކްޓަރު.. އޭނަގެ ކާރު..” އަހަރެންނަށް ބުނަން ޖެހުނީ އެވަރަށެވެ.\n“ނުބުނާތި ކަލެޔޭ ހެންވޭރުގަ އޮތް ކާރެއް ގޮއްވާލީވެސް!” އިފްޝޮޓް ބުންޏެވެ. ދެން އަހަރެން އެހެން ނުބުނާށޭ ބުނީމަ، ބުނާނީ ކޯޗެއް ހެއްޔެވެ.\n“ރިފާޝާ.. ކިހިނެއްތަ ތި އުޅެނީ؟ ގޭންގަކަށް ވަދެވުނީމަ އޭގެ މާނައެއް ނޫން ހިތަށް އެރިހާ ކަމެއް ކުރާށޭ. ކާރެއް ގޮއްވާލާފަ. ފިލައިގެން ރަށަށް ގޮއްސަ. އަދި ނުވިތާކަށް މުއީން ޖަލަށްވެސް ލައިފަ..” ހިމްޔާން އެއްޗެހި ގޮވައިގަތެވެ. އެވާހަކަ އިވުމުން އަހަރެންގެ ގާތަށް އައީ ރުޅިއެވެ.\n“ބުނަން… މަ ކަލޭމެންގެ ސިއްރެއް ފަޅާއަރުވާ، ދެރަ ގޮތެއް ވާކަހަލަ ކަމެއް ނުކުރަމެއްނު؟ މަ އުޅޭހާ ގޮތަކާ ކަލޭމެންވެސް ނުބެހުނިއްޔާ ރަނގަޅުވާނީ.” ކަލޭމެންނޭ ކިޔައިގެން ބުނި ނަމަވެސް އަހަރެންގެ ބަސް އަމާޒުކުރީ ހަމައެކަނި ހިމްޔާނަށެވެ.\nSs January 16, 2020\nSރs8 January 16, 2020


Paeyt fahu vaguthu jahaidhin landaaeku furaansun yooroage furathama mechu kaamiyaabukohfi\nޕައޭޓް ފަހު ވަގުތު ޖަހައިދިން ލަނޑާއެކު ފުރާންސުން ޔޫރޯގެ ފުރަތަމަ މެޗު ކާމިޔާބުކޮށްފި\nރޭ ފުރާންސްގައި ފެށި ޔޫރޯ 2016 ފުޓްބޯޅަ މުބާރާތުގައި ޑިމިޓްރީ ޕައޭޓް ފަހު ވަގުތު ޖަހައިދިން ލަނޑުން ފުރާންސުން ފުރަތަމަ މެޗުގައި ރުމޭނިޔާގެ މައްޗަށް ކުރިހޯދައިފި އެވެ.\nމި މެޗު ފުރާންސުން 2-1 އިން ކާމިޔާބުކުރިއިރު ފުރަތަމަ ހާފުގައި ދެ ޓީމުންވެސް ވަނީ ލަނޑު ޖަހަން ލިބުނު ގިނަ ފުރުސަތުތަކެއް ބޭކާރުކޮށްލާފަ އެވެ. މި މެޗުގެ ފުރަތަމަ ހާފު 0-0 އިން ނިމުނުއިރު މި މެޗުގެ 57 ވަނަ މިނެޓްގައި ލަނޑު ޖަހައި ފުރަތަމަ ލީޑު ނެގީ ފުރާންސުންނެވެ. މިއީ ޕައޭޓް ޕެނަލްޓީ އޭރިޔާ ތެރެއަށް ހުރަސްކޮށްލި ބޯޅަ އަކުން އޮލިވިއާ ޖިރޫ ބޮލުން ޖަހައި ކާމިޔާބު ކުރި ލަނޑެކެވެ.\nރޭގެ މެޗުގައި ޕައޭޓް ލަނޑު ޖެހުމަށްފަހު އުފާ ފާޅުކުރަނީ\nއޭގެ އަށް މިނެޓް ފަހުން ފުރާންސްގެ ޕްޓްރީސް އޭވްރާ ރުމޭނިޔާގެ ނިކޮލާއީ ސްޓޭންޗިއޯ އަށް ކުރި ފައުލަކާ ގުޅިގެން ލިބުނު ޕެނަލްޓީ އަކުން ބޮގާން ސްޓޭންކޫ ވަނީ ލަނޑެއް ޖަހައި ނަތީޖާ 1-1 އަށް ބަދަލުކޮށްލާފަ އެވެ.\nމެޗު 1-1 އިން ނިމެން ދަނިކޮށް ފުރާންސުން ދެވަނަ ފަހަރަށް ލީޑު ނެގީ ޕެނަލްޓީ އޭރިޔާ ބޭރުން ޕައޭޓް ގޯލުގެ މަތީ ކަނަށް އަމާޒުކޮށް ފޮނުވާލި ބޯޅަ ވައްދާލައިގެންނެވެ.\nމިރޭވެސް މި މުބާރާތުގެ ތިން މެޗު ކުޅެވޭއިރު، މާލޭ ގަޑިން އިރުއޮއްސި6ޖަހާއިރު ކުޅެވޭ މެޗުގައި ބައްދަލުކުރާނީ މި ގުރޫޕްގެ އަނެއް ދެ ޓީމު ކަމުގައިވާ އަލްބޭނިޔާ އަދި ސްވިޒަލޭންޑް އެވެ. 2100 ގައި ކުޅެވޭ މެޗުގައި ވޭލްސް އަދި ސްލޮވާކިޔާ ބައްދަލުކުރާއިރު 00:00 ގައި ކުޅޭ މެޗުގައި ބައްދަލުކުރާނީ އިންގްލެންޑް އަދި ރަސިޔާ އެވެ.


Villa College Ge Scholarship Scheme Ah Kurimathi Lumah Furusathu Hulhuvaalaifi - Vaguthu\nއަދަދު މަދުނުވެ، ނުރައްކަލާއި ކައިރިއަށް! - 8 ގަޑިއިރު ކުރިން\nވިލާ ކޮލެޖުގެ ސްކޮލާރޝިޕް ސްކީމަށް ކުރިމަތިލުމުގެ ފުރުސަތު ހުޅުވައިލައިފި\n| ފާޠިމަތު ރަޥްޝަން\nމިއަދު ބޭއްވި ޕްރެސްގެ ތެރެއިން --- ވަގުތު އިމޭޖްސް / އަމީން ހުސައިން ފަހުމީ\nވިލާ ކޮލެޖުގެ ސްކޮލާރޝިޕް ސްކީމް 2019 އަށް ކުރިމަތިލުމުގެ ފުރުސަތު އެކޮލެޖުން ހުޅުވައިލައިފިއެވެ.\nވިލާ ކޮލެޖުން ސްކޮލަރޝިޕަށް ފުރުސަތު ހުޅުވާލައިފައި ވަނީ މިއަދު އެ ކޮލެޖުގައި ބޭއްވި ނޫސްވެރިންގެ ބައްދަލުވުމުގައެވެ. މިއަދު ވިލާކޮލެޖުގައި ބޭއްވި ނޫސްވެރިންގެ ބައްދަލުވުމުގައި އެ ކޮލެޖުގެ ވައިސް ރެކްޓަރ ޑރ. އަލީ ނަޖީބް ވިދާޅުވެފައި ވަނީ ކޮންމެ އަހަރަކުވެސް ޖެނުއަރީ އިންޓޭކަށް ދަރިވަރުންނަށް ސްކޮލަރޝިޕަށް އެދުމުގެ ފުރުސަތު ދެމުން އަންނަކަމަށާއި، މިއަހަރުވެސް ހަމަ އެފުރުސަތު ދަރިވަރުންނަށް އޮތް ކަމަށެވެ.\nވިލާ ކޮލެޖްގެ ސްކޮލަޝިޕް ސްކީމްގައި ހިމެނެނީ ހަތަރު ކެޓެގަރީއެވެ. އެއީ އޯޕެން ކެޓެގަރީއާއި، ވިލާ އިންޓަރނޭޝަނަލް ހައި ސްކޫލް ސްކޮލަރޝިޕާއި، ވިލާ ކޮލެޖް އެލަމްނައި ސްކޮލަރޝިޕް އަދި ކޮމިއުނިޓީ އެންގޭޖްމަންޓް ސްކޮލަރޝިޕެވެ.\nވިލާކޮލެޖްގެ އޯޕެން ސްކޮލަރޝިޕް ކެޓެގަރީން ހުޅުވައިލެވިފައިވަނީ3ސްކޮލަރޝިޕަކަށެވެ. އެއީ ފައުންޑޭޝަން ފެންވަރުގެ އެއް ސްކޮލަރޝިޕާއި ޑިގްރީފެންވަރުގެ އެއް ސްކޮލަރޝިޕް، އަދި މާސްޓަރ ފެންވަރުގެ އެއް ސްކޮލަރޝިޕެވެ. އެ ލެވަލްތަކުގެ ކޯސްތަކަށް ޝަރުތުހަމަވާ ހަމަ ކޮންމެ ދިވެއްސަކަށްވެސް ސްކޮލަރޝިޕަށް ކުރިމަތިލެވޭނެކަމަށް ވައިސް ރެކްޓަރ ވިދާޅުވެފައި ވެއެވެ.\n" ވިލާ ކޮލެޖްގެ ސްކޮލަރޝިޕް ގައި ހިމެނެނީ4ކެޓެގަރީއެއް. އެއީ ވިލާ ކޮލެޖްގެ އޯޕެން ސްކޮލަރޝިޕް، މި ސްކޮލަރޝިޕް އަކީ މެރިން ބޭސް ކޮށް އަޅުގަނޑުމެން ބާއްވާ، އޮފަރ ކުރާ ސްކޮލަރޝިޕް ތަކެއް، އެއީ އަޅުގަނޑުމެން އެ ސްކީމްގެ ދަށުން އެ ކެޓެގަރީގެ ދަށުން ސްކޮލަރޝިޕް މިދެނީ ފައުންޑޭޝަން ލެވެލް އަށް ސްކޮލަރޝިޕަކާ ޑިގްރީ ލެވެލްގެ ސްކޮލަރޝިޕަކާ މާސްޓާ ފެންވަރުގެ ސްކޮލަރޝިޕެއް،" ޑރ. އަލީ ނަޖީބް ވިދާޅުވެފައި ވެއެވެ.\nސްކޮލަރޝިޕްތަކަށް ކުދިންހޮވުމުގައި ބަލާނީ ކުރިމަތިލާފައިވާ ދަރިވަރުންގެ ތެރެއިން އެންމެ މަތީ ފާސް ލިބިފައިވާ ދަރިވަރުންނަށްކަމަށްވެސް ޑރ. އަލީ ނަޖީބް ވިދާޅުވެފައި ވެއެވެ. އަދިހަމައެހެންމެ، ވިލާ ކޮލެޖްގެ ރެކްޓަރ ޑރ. އަހްމަދު އަންވަރު ވިދާޅުވެފައި ވަނީ އޯލެވެލް ނަތީޖާ ލިބުނީ ވަރަށް ފަހުން ކަމަށް ވުމާއެކު އެކުދިންނަށް އަދިވެސް ވިލާ ކޮލެޖުގައި ކިޔެވުމުގެ ފުރުސަތު އެބަ އޮތް ކަމަށެވެ.\n"އޯލެވެލް ނަތީޖާ ދާދި އެހަކަށް ދުވަހަކު އެ ލިބުނީ، އެހެންވީމަ އެކުދިންނަށް އަދި އެ ފުރުސަތު އެބަ އޮތްކަން އެބަ އެނގެންޖެހޭ،" ރެކްޓަރ ވިދާޅުވެފައި ވެއެވެ.\nވިލާ ކޮލެޖްގެ ރެކްޓަރ ޑރ. އަހްމަދު އަންވަރު ވިދާޅުވީ ކޮންމެ އަހަރަކުވެސް ވިލާ އިންޓާރނޭޝަނަލް ހައި ސްކޫލުން އޭލެވެލް ނިންމާ ދަރިވަރުންގެ ތެރެއިން ދެ ދަރިވަރަކަށް ވިލާ ކޮލެޖުގައި ޑިގްރީ ހެދުމަށް2ފުރުސަތު ހުޅުވައިލެވޭނެ ކަމަށެވެ. އަދި މި ސްކޮލަރޝިޕްގައިވެސް ދަރިވަރުން ހޮވުމަށް ބެލޭނީ ކުރިމަތިލާފައިވާ ދަރިވަރުންގެ ތެރެއިން އޭލެވެލް އިން އެންމެ މަތީފާސް ހޯދައިފައިވާ ފަރާތްތަކަށް ކަމަށްވެސް ރެކްޓަރ ވިދާޅުވެފައި ވެއެވެ.\n" ވިލާ އިންޓަރނޭޝަނަލް ހައި ސްކޫލުގައި ކިޔަވާ ކުދިންނަށް އަޅުގަނޑުމެން ސްކޮލަރޝިޕް އެބަ ދެން، މީގަ ހަމަޖެހިފައިވާ ގޮތުން ހައިސްކޫލުގައި ކިޔަވާ ކުދިންނަށް ޚާއްސަ، އެހެންވީމަ ސްކޫލަށް އަންނަ ކުދިންނަށް އިތުރު ފައިދާއެއް އެއީ ވިލާ ހައިސްކޫލަށް ވަނުމަށް އިތުރު ފައިދާ އެއް އެއީ ސްކޮލަރޝިޕެއް އޮތުން،" ރެކްޓަރ ވިދާޅުވެފައި ވެއެވެ.


ސްޓްރޯބެރީ: ސްޓްރޯކް ޖެހުމާއި ލޭމައްޗަށް ދިޔުމުން ދުރުކޮށްދޭ | Jazeera\tސްޓްރޯބެރީ: ސްޓްރޯކް ޖެހުމާއި ލޭމައްޗަށް ދިޔުމުން ދުރުކޮށްދޭ - Jazeera\nސްޓްރޯބެރީ: ސްޓްރޯކް ޖެހުމާއި ލޭމައްޗަށް ދިޔުމުން ދުރުކޮށްދޭ\nއާމިނަތު އަޙުމާ May 11, 2019 41 views0\nދިވެހިންގެ ތެރޭގައި ސްޓްރޯބެރީ ހައްދައި ނޫޅޭ އިރުވެސް ސްޓްރޯބެރީ ފްލޭވަރަކީ ދިވެހިންގެ ތެރޭގައި ގިނަ ބައެއްގެ މަޤްބޫލުކަމެއް ހޯދައިފައިވާ އެއްޗެކެވެ. ޚާއްސަ ކުޑަކުދިންނެވެ. ސްޓްރޯބެރީ އެކުލެވޭ ކާނާތަކުގައި ހުންނަ މަޑު ފިޔާތޮށި ކުލައަކީ ކުދިން ވަކިން ގަޔާވާ ކަމެކެވެ. އަދި ސްޓްރޯބެރީ ފްލޭވަރ އިން ދުވާ މީރު ވަހަކީ ކާ ހިތްކުރުވާ، މީރު ވަހެކެވެ.\nރޯދަމަހަކީ ދިވެހިން ތަފާތު ކަހަލަ މޭވާތައް ބޭނުންކޮށްގެން ކާނާ ތައްޔާރުކުރާ މައްސަރެއް ކަމަށްވާއިރު ފާހަގަކުރެވޭ އެއްކަމަކީ، ރޯދަމަހުގައި އެންމެ ކުރީއްސުރެ ވެސް ސްޓްރޯބެރީ ކޭކާއި ސްޓްރޯބެރީ ޖޫސް ފަދަ ސްޓްރޯޯބެރީ އެކުލެވޭ ޖޫސް ތައްޔާރުކުރާކަމެވެ. ރޯދަ މަހަކީ ދުވާލު ގަޑީގައި ނުކައި ހުންނަން ޖެހޭ ދުވަސް ވަރެއް ކަމުން ކޮންމެ މީހަކުވެސް ސްޓްރޯބެރީ ފަދަ ގިނައިން ފެނުގެ މާއްދާއާއި މިނޫންވެސް ފައިދާ ހުރި މާއްދާތައް އެކުލެވިގެންވާ ކާނާ ރޭގަނޑުގެ ވަގުތުތަކުގައި ކެއުން ބުއްދިވެރިއެވެ.\nދިވެހިންގެ ތެރޭގައި މިހާރަކަށް އައިސް ތާޒާ ސްޓްރޯބެރީ ލިބެން ހުންނަ ކަން ފާހަގަކުރެވެއެވެ. ސްޓްރޯބެރީގައި މައިގަނޑަކަށް އެކުލެވިގެންވަނީ ފެނުގެ މާއްދާކަމަށް ވިނަމަވެސް އޭގައި ފައިދާހުރި ގިނަ އަދަދެއްގެ މާއްދާ އެކުލެވިގެންވެއެވެ. ސިއްހީގޮތުން ސްޓްރޯބެރީގައި އެކުލެވިފައިވާ ފައިދާތައް ގުނާ އަދަދު ނުކުރެވެއެވެ. އޭގެތެރެއިން ބައެއް ފައިދާތައް ބަޔާންކޮށްލަމެވެ.\nސްޓްރޯބެރީ އިން ލިއްބައިދޭ ބައެއް ސިއްހީ ފައިދާތައް\nހަށިގަނޑަށް ބޭނުންވާ ވިޓަމިން ސީގެ 150 އިންސައްތަ އެންމެ ސްޓްރޯބެރީއެއްގައި އެކުލެވިގެންވެއެވެ. މިއީ އިންސާނުންގެ އެތެރެ ހަށީގައި އުފެދޭ ތަފާތު އިންފެކްޝަންތަކާއި ބަލިތަކުން ހަށިގަނޑު ދިފާއު ކޮށްދިނުމުގައި މުހިންމު މާއްދާއެކެވެ. ވިޓަމިން ސީއަކީ އެންޓިއޮކްސިޑެންޓެއް ފަދައިންވެސް މަސައްކަތްކުރާ މާއްދާއެކެވެ. މި އެންޓި އޮކްސިޑެންޓްތައް ހަށިގަނޑުގެ ބޭނުންތެރި ސެލްތަކަށް ހަމަލާ ދިނުމުގައި ހަރަކާތްވެ އުޅޭ ފްރީ ރެޑިކަލް އޭ ކިޔޭ ނުރައްކާތެރި މާއްދާތައް ނައްތާލަދެއެވެ.\nސްޓްރޯކް ޖެހުމުން ދުރުކޮށްދޭ\nސްްޓްރޯކް ޖެހިގެން މަރުވާ މީހުންގެ އަދަދު ވަނީ އިންތިހާއަށް ގޮސްފައެވެ. މީގެ ތެރޭގައި ޒުވާނުންގެ އަދަދުވެސް ވަރަށް ގިނައެވެ. އެހެންކަމުން ކާން ބޭނުންކުރާ ކާނާއަށް ސްޓްރޯބެރީފަދަ ސްޓްރޯކް ޖެހުމުން ދުރުކޮށްދޭ މޭވާ އިޚްތިޔާރުކުރުން މުހިންމެވެ. ސްޓްރޯބެރީގައި އެކުލެވޭ ގިނަ އަދަދެއްގެ އެންޓި އޮކްސިޑެންޓްތަކުގެ ސަބަބުން ލޭގައި ތަޣައްޔަރުވުމާއި ލޭ ގަނޑުވުމުން ދުރުކޮށްދެއެވެ. މީގެ އިތުރުން ސްޓްރޯބެރީގައި އެކުލެވޭ ޕޮޓޭޝިއަމްގެ މާއްދާގެ ސަބަބުން ސިކުނޑިއަށް ލޭ ފޯރުކޮށްދިނުމަށް އެހީވެދެއެވެ. ނަތީޖާއެއްގެ ގޮތުން ސްޓްރޯކް ޖެހުމުން ދުރުކޮށްދެއެވެ.\nރަތް ސްޓްރޯބެރީއަކީ ހަމައެކަނި ފެންނަ ފެނުމަށް ރީތި އެއްޗެއް ނޫނެވެ. ސްޓްރޯބެރީއަކީ އިންސާނުންނަށް ނަފްސާނީ ދުޅަހެޔޮކަމެއްވެސް ފޯރުކޮށް ދިނުމުގައި އިސް ދައުރެއް އަދާކުރާ 'ފަހުލަވާނެކެވެ'. ސްްޓްރޯބެރީގެ އޮށްތަކުގައި އޮމެގާ-3 ފެޓީ އެސިޑާއި އަލްފާ-ލައިނޮލެއިކް އެސިޑް އެކުލެވިގެންވެއެވެ. މި ދެ މާއްދާއަކީވެސް ސްޓްރެސް ފިލުވައިދޭކަމަށް ސާބިތުވެފައިވާ ދެ މާއްދާއެވެ.\nލޭ މައްޗަށް ދިޔުމުން ދުރުކޮށްދޭ\nސްޓްރޯބެރީއަކީ އޭގައި މަތީ މިންވަރަކަށް ޕޮޓޭޝިއަމްގެ މާއްދާ އެކުލެވިގެންވާ މޭވާއެކެވެ. އޭގެ ސަބަބުން ހަށިގަނޑަށް ސޯޑިއަމްގެ މާއްްދާ އެންމެ އެކަށީގެންވާ ގޮތުގައި ފޯރުކޮށްދިނުމުގައި އިސް ދައުރެއް އަދާ ކުރެއެވެ. ނަތީޖާއެއްގެ ގޮތުން ބްލަޑް ޕްރެޝަރ ދަށްކޮށްދީ، ލޭ މައްޗަށް ދިޔުމުން ދުރުކޮށްދެއެވެ. ހިތުގެ ސިއްހަތު ރަނގަޅުގޮތުގައި ދެމެހެއްޓުމަށާއި ހިތުގެ ނިޒާމު ފަސޭހަކަމާއެކު ކުރިއަށް ގެންދިޔުމަށްޓަކައި ޑޮކްޓަރީ މާހިރުން ވެސް ސްޓްރޯބެރީ ކެއުމަށް އިލްތިމާސް ކުރައްވައެވެ.


Monicon tag hoadhumashaai ekhidhumaiy dheyne bayaku hoadhan Home Ministry inn iulaan koffi - One Online\nމޮނިކޮން އަމުރުގެ ދަށުން ކުށްވެރިއެއްގެ ފައިގައި މޮނިކޮން ޓެގް އަޅުވާފައި--\nމޮނިކޮން ޓެގް ހޯދުމަށާއި އެ ހިދުމަތް ދޭނެ ބަޔަކު ހޯދަން ހޯމް މިނިސްޓްރީން އިއުލާނުކޮށްފި\nބޮޑެތި ކުށްތަކުގައި ތުހުމަތު ކުރެވޭ ފަރާތްތައް މޮނީޓާ ކުރުމަށް ފައިގައި އަޅުވާ މޮނިކޮން ޓެގާއި އޭގެ ހިދުމަތް ދޭނެ މީހުން ހޯދުމަށް ހޯމް މިނިސްޓްރީން އިއުލާން ކޮށްފި އެވެ.\nރާއްޖެއިން މޮނިކޮން ޓެގުގެ ސްޓޮކް ހުސްވެފައިވާ ކަމަށް ފުލުހުންނާއި ހަވާލާދީ އެމްޑީޕީގެ "މެއި ހައެއް" ކޮމިޓީން ވަނީ މީގެ ކުރިން ބުނެފަ އެވެ.\nހޯމް މިނިސްޓްރީން މިއަދު ކޮށްފައިވާ އިއުލާނެއްގައި ބުނެފައިވަނީ މީހުން މޮނިޓާ ކުރުމަށް ޓަކައި އިލެކްޓްރޯނިކް ނިޒާމް ގާއިމު ކުރުމަށް ބޭނުންވާ ތަކެއްޗާއި، އެ ހިދުމަތް ގާއިމުކޮށްދިނުމާއި، އަދި ޓްރޭނިން ދޭނެ ފަރާތެއް ހޯދުމަށް ބޭނުންވާ ކަމަށެވެ. އެހެން ކަމުން އެކަމަށް އެދި ބީލަން ހުށަހެޅުމުގެ ފުރުސަތު މިހާރު ހުޅުވާލާފައިވާ ކަމަށްވެސް އެ މިނިސްޓްރީން ވަނީ ބުނެފަ އެވެ.\nއެ އިއުލާނުގައި ބުނެފައިވަނީ ބީލަމުގައި ބައިވެރިވާން ބޭނުންވާ ފަރާތްތަކުން، މި މަހުގެ 18 ވަނަ ދުވަހު [email protected] އަށް މެއިލްކޮށް ބީލަމުގައި ރަޖިސްޓަރީ ކުރަން އެދޭ ކަމަށެވެ.\nބީލަން ހުޅުވުން އޮންނާނީ މި މަހުގެ 24 ވަނަ ދުވަހު ހޯމް މިނިސްޓްރީގައި ކަމަށްވެސް ބުންޏެވެ.\nޓެރަރިޒަމް މަނާކުރުމުގެ ގާނޫނު 32/2015ގެ ހަތަރުވަނަ ބާބުގެ 29 ވަނަ މާއްދާގެ ހ ގައި ބުނެފައިވަނީ ޓެރަރިޒަމްގެ ކުށް ކުރާ ކަމަށް ތުހުމަތު ކުރެވޭ މީހުންގެ ތެރެއިން އެކަށީގެންވާ ތުހުމަތެއްގެ މައްޗަށް ބިނާކޮށް، މުޖުތަމައަށް ނުރައްކަލެއް ކުރިމަތިކޮށްފާނެ ކަމަށް ހޯމް މިނިސްޓަރަށް ފެންނަ މީހުންގެ މައްޗަށް މޮނީޓާކޮށް ކޮންޓްރޯލްކުރުމުގެ އަމުރެއް ނެރެދިނުމަށް އެދި ކޯޓަށް ހުށަހެޅިދާނެ ކަމަށެވެ. އެ މާއްދާގެ ށ ގައިވަނީ އެފަދަ އަމުރަކަށް ކިޔަނީ މޮނިކޮން އަމުރު ކަމަށެވެ. އަދި އެ އަމުރު ނެރުމާ އެކު ތުހުމަތު ކުރެވޭ މީހުންގެ ފައިގައި މޮނިކޮން ޓެގު އަޅުވައެވެ.\nމޮނިކޮން އަމުރުގެ ދަށުން އެންމެ ފުރަތަމަ ޓެގު އަޅުވަން ފަށާފައި ވަނީ ހޯމް މިނިސްޓަރު ކަމުގައި އުމަރު ނަސީރު ހުންނެވި އިރުއެވެ. އެ ދުވަސްވަރު 15 މީހެއްގެ ފައިގައި ޓެގް އަޅުވައިގެން ފުލުހުން މޮނިޓާ ކުރަމުން ދިޔައެވެ. ނަމަވެސް އޭރު ރައީސް އޮފީހުން ނިންމީ ޓެގު އެޅުވޭނީ ހޯމް މިނިސްޓްރީގެ ދަށުން އޮންނަ ކޮމިޓީއަކުން ފާސް ކުރުމުންނެވެ.\nގުޅޭ ޓެގު މިނިސްޓްރީ އޮފް ހޯމްއެފެއާޒް މޮނިކޮން ޕޮލިސް މޯލްޑިވްސް ކަރެކްޝަނަލް ސާވިސް މަސްތުވާތަކެތީގެ މައްސަލަތައް ހައްޔަރުކުން


Miee sarukaaraai aammun ves haradhu kudakuran vee vaguthu! | Mihaaru\nމިއީ ސަރުކާރާއި އާންމުން ވެސް ހަރަދުކުޑަކުރަންވީ ވަގުތު!\nބްރިޖުގެެ މަޝްރޫއުގެ މަސައްކަތް ކުރަނީ. މިއީ ސަރުކާރުން ހިންގާ އެންމެ ބޮޑު ޕްރޮޖެކްޓް--ފޮޓޯ:މިހާރު\n08 ޖޫން 2022 - 09:56\nދުނިޔޭގެ މާލީ އިދާރާތަކުގެ އިންޒާރުތަކާއި ވާހަކަތައް ގަބޫލުކުރަން ޖެހެ އެވެ. އަދި އެ ލަފާތަކާއި އިންޒާރުތަކަށް ޖޯކު ޖެހުމުގެ ބަދަލުގައި، ކުރަންވީ ކަމަކީ އެއިން ސަލާމަތް ވެވެން އޮތް މަގެއް ހޯދުމެވެ.\nރާއްޖޭގެ އިގްތިސާދަކީ މީގެކުރިން ވެސް ހިތި ތަޖުރިބާތައް ކޮށްފައިވާ ނާޒުކު އިގްތިސާދެއް އޮތް ގައުމެކެވެ. އެއީ ޓޫރިޒަމެވެ. ޓޫރިޒަމަށް ކިރިޔާ ލޮޅުމެއް އަރާ ވަރުގެ ކަމެއް ދިމާވިޔަސް، މުޅި ގައުމުގެ އިގްތިސާދު އޮންނަނީ ފުނޑިފަ އެވެ.\nސަރުކާރުން މިހާރު ވެސް ބުނަމުން އަންނަ ވާހަކައަކީ، ރާއްޖޭގެ ޓޫރިޒަމް ރަނގަޅު ވާހަކަ އާއި ޓޫރިސްޓުން އަންނަ ވާހަކަ އެވެ. އެކަމަކު ރާއްޖެ އަށް ޓޫރިސްޓުން އަންނަ މައިގަނޑު ދެ ގައުމެއްގައި ބޮޑު ހަނގުރާމައެއް ފަށައިގެން އުޅޭއިރު، އެ ދެ ގައުމުން ވެސް ޓޫރިސްޓުން އައުން ވަނީ ވަރަށް ބޮޑަށް މަދުވެފަ އެވެ. އަދި އެ ހަނގުރާމައިގެ ސަބަބުން މުޅި ދުނިޔޭގެ އިގްތިސާދު ވަނީ ދަށަށް ދާން ފަށައި، މުދަލާއި ހިދުމަތުގެ އަގު އުފުލެން ފަށައިފަ އެވެ. މިއީ ރާއްޖެ އިން ވިސްނަން ޖެހޭ ކަމެކެވެ.\nއިގްތިސާދީ ހީނަރުކަން ރާއްޖެ އަށް ކުރިމަތިވެ ދަރަނި ނުދެއްކިދާނެ ކަމުގެ އިންޒާރު ދުނިޔޭގެ މައި ބޭންކަކުން މިހާރު ވެސް އޮތީ ދީފަ އެވެ. އެ ހާލަތް ކުރިމަތިވެދާނެ ކަމަށް އެބަ ވިސްނަން ޖެހެ އެވެ. ދުރާލައި ތައްޔާރުވާން އެބަ ޖެހެ އެވެ.\nކުރީގެ ނައިބު ރައީސް އަދި ފިނޭންސް މިނިސްޓަރު، އަދި އެމްއެމްއޭގެ ގަވަރުނަރުކަން ވެސް ކުރެއްވި އަބްދުﷲ ޖިހާދު ވިދާޅުވީ، މި ވަގުތަކީ ސަރުކާރަށް އާމްދަނީއެއް ނުވަންނަ ޕްރޮޖެކްޓްތައް ހުއްޓާލަން ޖެހޭ ނުވަތަ މަޑުޖައްސާލަން ޖެހޭ ވަގުތު ކަމަށެވެ. އޭނާ މިސާލު ނެންގެވީ ތިލަމާލެ ބްރިޖް ޕްރޮޖެކްޓުންނެވެ.\n"އެހާ ބޮޑު ހޭދައެއް މިއީ ކުރަން އެންމެ ރަނގަޅު ވަގުތުތޯ އެބަ ޖެހޭ ވިސްނާލަން ޖެހޭ. ބްރިޖް ނެހެދިޔަސް ފުއްދާލެވޭނެތޯ މިއީ ކުރަން ރަނގަޅު ސުވާލެއް. އެއަށް ވުރެ މުހިއްމު ހަރަދުތަކަށް އިސްކަން ދޭން މި ޖެހެނީ،" އޭނާ ވިދާޅުވި އެވެ.\nސަރުކާރުން ގާތްގަނޑަކަށް 400 މިލިއަން ޑޮލަރު ހޭދަކުރާ މި ޕްރޮޖެކްޓް މަޑުޖައްސާލުމުގެ ވިސްނުމެއް އަދި ސަރުކާރަކު ނެތެވެ. އެންމެފަހުން ބޭއްވި ނޫސްވެރިންގެ ބައްދަލުވުމުގައި ވެސް ފިނޭންސް މިނިސްޓްރީން ވަނީ ޕްރޮޖެކްޓްތައް ހުއްޓާލަން ޖެހޭނެ ހާލަތު ރާއްޖެ އަށް ކުރިމަތިނުވާ ކަމަށް ބުނެފަ އެވެ.\n"ކުންފުނިތަކުން ވެސް ކުރާ ހޭދަކުޑަކުރަންވީ. މަޖިލީސް މެންބަރުގެ މުސާރަ ވެސް ކުޑަކުރަންވީ. ރިކަރަންޓް ހަރަދުތައް ވެސް ކުޑަކުރަންވީ."\nޖިހާދު ވިދާޅުވީ، މިއީ ސަރުކާރުގެ ހަރަދުތައް ކުޑަކޮށް އެކަންކަން ހާމަކުރަންވީ ވަގުތު ކަމަށެވެ. ރަޝިޔާ-ޔޫކްރެއިން ހަނގުރާމަ ފެބްރުއަރީގައި ފަށައި، ދުނިޔޭގެ އިގްތިސާދަށް ކުރަމުން އަންނަ އަސަރުތަކަށް ބެލުމެއް ނެތި ޓީޗަރުންގެ މުސާރަ ބޮޑު ކުރުމަކީ ސަރުކާރުން ކުރި ޒިންމާދާރުކަން ކުޑަ ކަމެއް ކަމަށް ވެސް އޭނާ ވިދާޅުވި އެވެ. އޭނާ އަދި ވިދާޅުވީ، މިއީ އާ މުވައްޒަފުން ނެގުމާއި ސަރުކާރުން ދަތުރުތަކަށް ހޭދަކުރާ ވަރު ވެސް ކުޑަކުރަންވީ ވަގުތު ކަމަށެވެ.\nކުރީގެ ނައިބު ރައީސް އަދި ފިނޭންސް މިނިސްޓަރު އަބްދުﷲ ޖިހާދު: މި ވަގުތަކީ އަވަހަށް ފިޔަވަޅު އަޅަންވީ ވަގުތު ކަމަށް އޭނާ ވިދާޅުވޭ-- ފައިލް ފޮޓޯ: މިހާރު\n"ކުންފުނިތަކުން ވެސް ކުރާ ހޭދަ ކުޑަކުރަންވީ. މަޖިލިސް މެންބަރުގެ މުސާރަ ވެސް ކުޑަކުރަންވީ. ރިކަރަންޓް ހަރަދުތައް ވެސް ކުޑަކުރަންވީ،" އޭނާ ވިދާޅުވި އެވެ.\nއިގްތިސާދީ ކާރިސާތަކުގައި މީގެ ކުރިން ސަރުކާރުން އަޅާފައިވާ ބައެއް ފިޔަވަޅުތައް:\n- ދަތުރުތަކަށް ކުރާ ހޭދަ ކުޑަކުރުން/ ބޭކާރު ދަތުރުތައް ނުކުރުން\n- ވަޒީފާތަކަށް އަލަށް މުވައްޒަފުން ނުނެގުން\n- އޮފީސް ވަގުތު ކުޑަކުރުން\n- އޮފީސްތަކުގެ އިތުރު ގަޑި ކަނޑާލުން\n- ފަސްކުރެވޭނެ ބައެއް ޕްރޮޖެކްޓްތައް މެދުކަނޑާލުން\nޖިހާދު ވިދާޅުވީ، މިފަދަ ކޮންމެ ހާލަތެއްގައި ސަރުކާރުން ފައިސާ ޗާޕު ކުރުމަކީ ހައްލެއް ނޫން ކަމަށެވެ. ފައިސާ ޗާޕްކުރުމުން އޭގެ އަސަރު ކޮންމެވެސް ސިފައެއްގައި އިގްތިސާދުން ފެންނާނެ ކަމަށް އޭނާ ވިދާޅުވި އެވެ. ވޭތުވެދިޔަ ދެ އަހަރު އިތުރަށް ފައިސާ ޖެހިޔަސް، މި އަހަރު އިތުރަށް ފައިސާ ޗާޕުކުރަން ސަރުކާރުން އަދި ނިންމާފައެއް ނުވެ އެވެ.\nއޭނާ ދެކެވަޑައިގަންނަވާ ގޮތުގައި މިއީ ސިޔާސީ ނިންމުންތަކެއް ނިންމުމަށްވުރެ، އިގްތިސާދީ ނަޒަރަކުން ފިޔަވަޅުތަކެއް އަޅަންވީ ވަގުތެވެ.\n"އަޅުގަނޑުމެންގެ ލީޑަރުން ކުރާ ކަމަކީ ފޮނި ވާހަކަ ދެއްކުން. ދެއްކުންތެރިކަން މިވަނީ ހައްދު ފަހަނައަޅާފައި،" އޭނާ ވިދާޅުވި އެވެ.\nރާއްޖޭގެ އިގްތިސާދީ ދާއިރާގެ ބޭފުޅަކު، ނަން ނުޖަހަން އެދިވަޑައިގެން ވިދާޅުވީ، މި ހާލަތުގައި ސަރުކާރުން ކަންކަން ކުރާތަން ފެންނަނީ އެންމެ ރަނގަޅަށް ނޫން ކަމަށެވެ.\n"މިސާލަކަށް މިދިޔަ ވީކެންޑްގައި ނައިބު ރައީސާ އެކު ބޮޑު ޓީމެއް އެ ވަޑައިގަތީ ތިމާވެށީގެ ދުވަސް ފާހަގަކުރަން ފުވައްމުލަކަށް. މިކަހަލަ ކަންކަން ކުރަންވާނީ ގައުމުގެ ހާލަތު ވަރަށް ރަނގަޅަށް ދާ ހާލަތުގައި،" އޭނާ ވިދާޅުވި އެވެ.\nރާއްޖޭގެ އިގްތިސާދީ ހާލަތު އަންގައިދޭ ތަފާސްހިސާބުތައް\nމިފަދަ ހާލަތްތަކުގައި ސަރުކާރުން ބާއްވާ ހަފްލާތަކާއި ދަތުރުތައް ކުޑަކޮށް، އޮފީސްތަކުގެ ހަރަދުތައް ވެސް ކުޑަ ކުރަން ފިޔަވަޅުތައް އެޅުން ވަރަށް މުހިއްމު ކަމަށް އޭނާ ވިދާޅުވި އެވެ. އަދި ވިދާޅުވީ، އާންމު ގޮތެއްގައި މިފަދަ ހާލަތްތަކުގައި ހަރަދު ކުޑަކުރަން ސަރުކާރުން އަޅާނެ ފިޔަވަޅުތައް ބަޔާންކޮށް ފިނޭންސް މިނިސްޓްރީން މީގެކުރިން އަބަދު ވެސް ސާކިއުލާތައް ނެރޭ އިރު ވޭތުވެދިޔަ ހަތަރު މަސްދުވަހުގެ ތެރޭގައި އެފަދަ އެއްވެސް ސާކިއުލާއެއް ނެރެފައި ނެތުމަކީ މައްސަލައެއް ކަމަށެވެ.\n"ސަރުކާރުން ރަށްރަށުގައި ހިންގާ ފުޓްބޯޅަ ދަނޑުތަކާއި ޕާކުތައް އަޅަންވީ ވަގުތެއް ނޫން މިއީ،" އޭނާ ވިދާޅުވި އެވެ.\nއަގުތައް އުފުލި އިގްތިސާދު އަޑިއަޅާލައިގެންދާ ދަނޑިވަޅުތަކުގައި އިގްތިސާދީ ހާލަތު ސާފުކޮށް ރައްޔިތުންނަށް ކިޔައިދިނުން ވަރަށް މުހިއްމު ކަމަށް އިގްތިސާދު ދިރާސާކުރައްވާ އަދި އިގްތިސާދީ ލިޔުއްވުންތައް ލިޔުއްވާ އިބްރާހިމް އާތިފު ޝަކޫރު ވިދާޅުވި އެވެ. މިފަދަ ހާލަތްތަކުގައި އާންމުންގެ މެދުގައި އުފެދޭ ކަންބޮޑުވުންތައް ހަމައަކަށް އެޅުވުމަށް، ރާއްޖޭގެ އިގްތިސާދަށް ކުރާ އަސަރު، ސަރުކާރުން ފާޅުގައި ކިޔައިދޭން ޖެހޭ ކަމަށް އޭނާ ވިދާޅުވި އެވެ.\n"އެންމެ މުހިއްމީ ކެރިގެން ސާބިތު ކަމާ އެކު އެ ވާހަކަތައް އާންމުންނަށް ކިޔައިދިނުން. ނޫނޭ، ނޫނޭ. ހުރިހާ ކަމެއް ހަމަޖެހިފައޭ ބުންޏަސް، މީހުން އެކަމެއް ގަބޫލެއް ނުކުރާނެ،" އޭނާ ވިދާޅުވި އެވެ.\nއިގްތިސާދީ ހާލަތައި ގުޅޭ ގޮތުން ފިނޭންސް މިނިސްޓަރު އިބްރާހިމް އަމީރު މިދިޔަ ހަފްތާގައި ވިދާޅުވީ، ދައުލަތުގެ އާމްދަނީ ރަނގަޅަސް، ހަރަދުތައް ވަރަށް ބޮޑަށް އިތުރުވެފައިވާ ކަމަށެވެ. އެހެންވެ ސަރުކާރުގެ ވިސްނުމަކީ ހިދުމަތްތަކަށް ބުރޫނާރާނެހެން ހަރަދުތައް އަލުން ބައްޓަންކޮށް، ބަޖެޓް ފައިނޭންސް ކުރުން ކަމަށް އޭނާ ވިދާޅުވި އެވެ.\nހަރަދުތައް އިތުރުވިޔަސް ރާއްޖޭގެ ރަސްމީ ރިޒާވް ހުސްވެ، ޑިފޯލްޓް ވެދާނެ ކަމުގެ ބިރެއް ނެތް ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވެފައިވާ ގޮތުގައި ދިވެހިންނާއި ބޭރުގެ އިންވެސްޓަރުންނަށް ހަގީގަތް އޮޅޭ ގޮތަށް ވާހަކަތައް ދެއްކުމުން, މިހާރު ދުނިޔެ އޮތް ނާޒުކު ދަނޑިވަޅުގައި މުޅި ރާއްޖެ އަށް ވެސް އޭގެ ސަބަބުން ލިބެން ނުޖެހޭ ގެއްލުންތަކެއް ލިބިދާނެ އެވެ. އޭގެ ސަބަބުން ރާއްޖޭގެ އިގުތިސާދުގައި ނުތަނަވަސްކަން އިތުރުވެ، މާކެޓަށް ނޭދެވޭ އަސަރުކޮށްފާނެ ކަމުގެ އިންޒާރު ވެސް ދެއްވި އެވެ.\nއަމީރު ވިދާޅުވިގޮތުގައި، އިތުރުވަމުން އަންނަ ޑޮލަރުގެ އާމްދަނީއާ އެކު، ރާއްޖޭގެ ރިޒާވް މި އަހަރު ނިމޭއިރު، ކޮވިޑްގެ ކުރިން ހުރި ވަރުގައި ދެމެހެއްޓޭނެ އެވެ.\n"ރާއްޖެ އަށް ދަރަނި އަނބުރާ ދެއްކުމުގައި ކުރު މުއްދަތުގެ ގޮންޖެހުންތަކެއް ނެތް. ދަރަނި ދެއްކުމުގެ ގާބިލުކަން އެބަހުރި. މި އަހަރު ރިޒާވް ހުންނާނީ ރަނގަޅު މިންވަރެއްގައި،" މިނިސްޓަރު ވިދާޅުވެފައި ވެ އެވެ.\nރިކަރަންޓް ހަރަދަށް ބޭރުން ލޯނު ނެގުން ގޯސް\nމިކަހަލަ ހާލަތްތަކުގައި ސަރުކާރުގެ ހަރަދުތައް މެނޭޖްކުރަން ޒިންމާދާރު ނިންމުންތައް ނިންމުން ވަރަށް މުހިއްމު ކަމަށް ތަޖުރިބާކާރު ބޭފުޅުން ވިދާޅުވި އެވެ.\nސަރުކާރުން ރިކަރަންޓް ހަރަދުކުރަނީ ބޭރުން ލޯނު ނަގައިގެން ކަމަށް ވިދާޅުވެ ބައެއް ބޭފުޅުން އެކަމަށް ވަރަށް ބޮޑަށް ފާޑުވިދާޅުވި އެވެ. އަދި ލިބޭ އާމްދަނީ މެނޭޖްކުރުމުގައި މައްސަލަތައް ހުރި ކަމަށް އެ ބޭފުޅުން ދެކެވަޑައިގަންނަވަ އެވެ. މުސާރަ އާއި ހަރަދު ހަމަޖައްސަން ލޯނު ނެގުމަކީ ކޮށްގެން ވާނެ ކަމެއް ނޫން ކަމަށް އެ ބޭފުޅުން ވިދާޅުވި އެވެ.\nމި އަހަރުގެ މިހާތަނަށް ސަރުކާރުން ނެގި ލޯނުތަކުގެ ތެރޭގައި ބަޖެޓް ސަޕޯޓަށް ކާގިލް ފައިނޭޝަލް ސާވިސް އިންޓަނޭޝަނަލް (ސީއެފްއެސްއައިޓީ) އިން ނެގި 50 މިލިއަން ޑޮލަރު (770 މިލިއަން ރުފިޔާ) ގެ ލޯނެއް ހިމެނެ އެވެ.\n"ލޯނު ލިބެން ވެސް ލިބޭނެ. އެކަމަކު ލޯނު ނަގައިގެން ކިހާ ދުވަހަކުބާ ގައުމު ހިންގޭނީ؟" ނަން ޖަހަން އުޒުރުވެރިވެ، އެއް ބޭފުޅަކު ވިދާޅުވި އެވެ.\nއޭނާ ވިދާޅުވީ، ކޮވިޑްގެ ހާލަތުގައި އެފަދަ ފިޔަވަޅުތަކެއް އެޅިޔަސް، މިހާރު އެ ހާލަތު ބަދަލުވެފައިވާ ކަމަށެވެ. ސަބަބަކީ ކޮވިޑުގެ ކުރިން ޓޫރިޒަމުން ލިބުނު އާމްދަނީއާ އެއްވަރަށް މިހާރު ޓޫރިޒަމް ދާއިރާއިން އާމްދަނީ ވަންނާތީ އެވެ. ޓޫރިސްޓުން 2019 ވަނަ އަހަރާ އެއްވަރަށް ނައި ނަމަވެސް ޓޫރިސްޓުން ރާއްޖޭގައި ހޭދަކުރާ މުއްދަތު އިތުވެފައިވާ ކަން އޭނާ ފާހަގަކުރެއްވި އެވެ.\nދެހާސް ނަވާރައިގައި، ނުވަތަ ކޮވިޑްގެ ކުރިން ޓޫރިސްޓުން އެވްރެޖްކޮށް ހޭދަކުރީ ހަ ދުވަހެވެ. މިހާރު އެވްރެޖްކޮށް ޓޫރިސްޓުން އަށް ދުވަސް ރާއްޖޭގައި ހޭދަކުރެ އެވެ.\n"ލަންކާ އިން އެ ފެންނަނީ މިދިޔަ 10 އަހަރުގެ ތެރޭ ގޯސްކޮށް ނިންމި ނިންމުންތަކުގެ ނަތީޖާ. އެހެންވީމަ ލަންކާއިން އިބްރަތް ހާސިލުކޮށްގެން ރާއްޖެއިން އެބަ ޖެހޭ ރަނގަޅު ފިޔަވަޅުތަކެއް އަޅަން."\nކުރީގެ ގަވަރުނަރު އަހުމަދު ނަސީރު ވިދާޅުވީ، މިހާރު ކުރިމަތިވާ ކަންކަމުން އަރައިގެންފި ނަމަ ލަންކާގެ ހާލަތަށް ނުގޮސް ގައުމު ސަލާމަތް ކުރެވިދާނެ ކަމަށެވެ. އެހެންވެ އިގްތިސާދެއް ކުރިއަށް ގެންދިއުމުގެ އަސާސްތައް ނުވަތަ މެކްރޯ އިކޮނޮމިކް ސްޓެބިލިޓީ މިހާރުން މިހާރަށް ވެސް ހިފެހެއްޓުން ވަރަށް މުހިއްމު ކަމަށް އޭނާ ވިދާޅުވި އެވެ.\n"ލަންކާ އިން އެ ފެންނަނީ މިދިޔަ 10 އަހަރުގެ ތެރޭ ގޯސްކޮށް ނިންމި ނިންމުންތަކުގެ ނަތީޖާ. އެހެންވީމަ ލަންކާއިން އިބްރަތް ހާސިލުކޮށްގެން ރާއްޖެއިން އެބަ ޖެހޭ ރަނގަޅު ފިޔަވަޅުތަކެއް އަޅަން،" އޭނާ ވިދާޅުވި އެވެ.\nނަސީރު ވިދާޅުވީ، އެންމެ މުހިއްމު ކަމަކީ ދައުލަތަށް ލިބޭ އެއްޗަކުން އުޅެން ދަސްކުރުން ކަމަށެވެ. ލަންކާ އާއި ގްރީސް ފަދަ ގައުމުތަކުގެ އިގްތިސާދު ހަލާކުވީ، މި އަސާސްތައް ނުހިފެހެއްޓުމުން ކަމަށް އޭނާ ވިދާޅުވި އެވެ.\nކުރީގެ ގަވަރުނަރު އަހުމަދު ނަސީރު "މިހާރު" އަށް ދެއްވި އިންޓަވިއުއެއްގެ ތެރެއިން--ފޮޓޯ:މިހާރު\n"2026 ގައި އެބައިން [ލޯނަށް] ބޮޑު އަދަދެއް އަނބުރާ ދައްކަން. ވާނެ ގޮތެއް އެއްގޮތަކަށް ވެސް ނޭންގެ. އެ އަހަރު ވެދާނެ އެއީ ބިޒްނަސް އޭސް ޔޫޝަލް އަހަރަކަށް ނޫން ކަމަށް ވެސް،" އޭނާ ވިދާޅުވި އެވެ.\nފިނޭންސް މިނިސްޓްރީން ބުނެފައިވާ ގޮތުގައި 2026 ވަނަ އަހަރު ދައުލަތުން 600 ޑޮލަރު (9.2 ބިލިއަން ރުފިޔާ) އަނބުރާ ދައްކަން ޖެހެ އެވެ. އެ ހިސާބަށް ދިއުމުގައި ކުރިން މިހާރުން ފެށިގެން އެ ފައިސާ ހޯދޭނެ ގޮތްތައް ދެނެގަތުން ވަރަށް މުހިއްމު ކަމަށް އޭނާ ވިދާޅުވި އެވެ.\nއިގްތިސާދު ދިރާސާކުރައްވާ ބޭފުޅަކު ވިދާޅުވީ، ރާއްޖޭގެ އިގްތިސާދީ މަންޒަރު މި ވަގުތު އޮތީ ލަންކާގެ ހާލަތަށް ދާނެ ކަހަލަ ގޮތަކަށް ނޫން ކަމަށެވެ. ސަބަބަކީ ރާއްޖޭގެ އިގްތިސާދު ކުޑަވުމާއި ޓޫރިޒަމް ދާއިރާ ހިނގަމުންދާތީ އެވެ.\n"އެބަ އާދޭ ޓޫރިސްޓުން. އިގްތިސާދަށް ފައިސާ ވެސް ވަދޭ. އެހެންވީމަ ރާއްޖޭގެ އިގްތިސާދު ބަނގުރޫޓުވެދާނެ ކަމަށް އެއް ގޮތަކަށް ވެސް ގަބޫލެއް ނުކުރަން،" އެއް ބޭފުޅަކު ވިދާޅުވި އެވެ.\nމި އަހަރުގެ މިހާތަނަށް ރާއްޖެ އަށް ހަތް ލައްކަ ޓޫރިސްޓުން އައިސްފައިވާ އިރު އެވްރެޖްކޮށް ދުވާލެއްގެ މައްޗަށް އަންނަ ޓޫރިސްޓުންގެ އަދަދު ހުރީ 4،000 ގަ އެވެ. މިއީ މިދިޔަ އަހަރަށް ވުރެ ރަނގަޅު އަދަދުތަކެވެ. އެއާއެކު ރާއްޖެ އަށް ވަންނަ ބޭރުފައިސާ އިތުރުވެ، އިގްތިސާދު ހަމައަކަށް އަޅުވަން ފަސޭހަވާނެ ކަމަށް އޭނާ ވިދާޅުވި އެވެ. އެހެން ނަމަވެސް ޓޫރިޒަމް ދާއިރާ އަކީ މުޅި އިގްތިސާދު ބަރޯސާން ވާން މި ވަގުތު އެންމެ ރަނގަޅު ދާއިރާ ނޫން ކަމަށް ތަޖުރިބާކާރު ބޭފުޅުން ގަބޫލުކުރައްވަ އެވެ.\nލިޔުންތެރިޔާ އިބްރާހިމް އާތިފް ޝަކޫރު: އޭނާ ވިދާޅުވީ، އިގްތިސާދު އޮތް ހާލަތު ތަފްސީލުކޮށް އާންމުންނަށް ކިޔައިދޭން ޖެހޭ ކަމަށް-- ފޮޓޯ: މިހާރު\nރާއްޖޭގެ އިގްތިސާދުގެ އަސްލު މަންޒަރަކީ މި އެވެ؛ އޮތީ ހަރަދު ބޮޑު ނިޒާމެކެވެ. ހިންގުމުގެ ހަރަދު އެހާ ބޮޑެވެ. އެ ހަރަދުތައް ކުރުމަށް ކޮންމެ އަހަރަކު ހެން ލޯނު ނަގަން ޖެހެ އެވެ. ޓޫރިޒަމާއި އެހެން ޓެކްސްތަކާއި ހިލޭ އެހީން ގައުމެއް ނުހިނގަ އެވެ. އަނެއްކޮޅުން މިކަހަލަ އިގްތިސާދެއް އޮތް ގައުމަކާ އަޅާބާލައިރު ބޭކާރު މަޝްރޫއުތައް އެހާ ގިނަ އެވެ. އޭގެ ތެރޭގައި އާމްދަނީ ލިބޭ މަޝްރޫއެއް ނުހިމެނެ އެވެ.\nތަޖުރިބާކާރު ބޭފުޅުންގެ ވާހަކައަކީ ވެސް އެއީ އެވެ. ލޯނު ނަގާ ނަމަ، އެއީ ދެކޮޅު ޖެހޭ މަޝްރޫއަކަށް ކޮންމެހެން ވާން އެބަޖެހެ އެވެ.\n"ލަންކާ ހެން ރާއްޖެ ބަނގުރޫޓުވުމަކީ ވަރަށް ނާދިރު ކަމެއް. ސަބަބުތައް ވަރަށް ބައިވަރު. އަޅުގަނޑުމެންނަށް ވަރަށް ކުޑަ ލާރިކޮޅަކުން އިގްތިސާދު ނަގާ ކޮޅަށް ޖެހޭނެ. އެހެންވެ މިކަހަލަ ގައުމެއް އެ ހާލަތަށް ދިއުމަކީ ވަރަށް ނާދިރު ކަމެއް. އެކަމަކު ދުނިޔޭގެ މުޅި އިގްތިސާދަށް ލޮޅުން އައިސް މުދަލުގެ އަގުބޮޑުވާއިރު އެއީ އަޅުގަނޑުމެން ވިސްނާ ތިބެން ޖެހޭ ކަމެއް،" މި ރިޕޯޓަށް ވާހަކަ ދެއްކެވި އިގްތިސާދީ އެއް ތަޖުރިބާކާރަކު ވިދާޅުވި އެވެ.\nއިގްތިސާދު ތަރައްގީގެ މަޝްރޫއުތައް ފިނޭންސް މިނިސްޓަރު ޖިހާދު\nއިބޫ ސާލިހަކީ ސަރުކާރު ހިންގުމުގެ އެއްވެސް ތަޖްރިބާއެއްނެތް މީހެކެވެ. އިބޫ ސާލިޙްގެ ވެރިކަމުގައި ރާއްޖެ ބަނގުރޫޓްވުމަކީ ޙައިރާންވާންޖެހޭނެ ކަމެއްވެސް ނޫނެވެ. ރާއްޖޭގެ ދަރަނި ކުރީގެ ހުރިހައި ސަރުކާރަކުން ނެގި ޢަދަދަށްވުރެ މިސަރުކާރުން ނަގާފައިވާ ޢަދަދު ބޮޑުވެގެންދިއައިރު ފާހަގަކޮށްލެވޭ އެއްވެސް ކަމެއް ފެންނަން ނެތެވެ.\nޚަރަދު ކުޑަނުކޮށް އިސްރާފުކުރުން ހުއްޓާލަންވީ. 5% އަށްވުރެ ޚަރަދު ކުޑަކުރުން ރަނގަޅެއް ނޫން. އޭރުން ބިޒްނަސްތަކަށް ނޭދެވޭ އަސަރުކޮށް ވަޒީފާތައް މަދުވެދާނެ. އާސަންދައާ ޑަބަލް އިންސުއަރަންސްފަދަ ކަންކަމާއި ޑޮލަރު ބޭރުވާކަންކަން މަދުކުރުން ރަނގަޅުކަމަށް ފެނޭ\nސަރުކާރުގެ ގިނައޮފީސް ތަކަކީ އިތުރު ވަގުތުގަ ކުރަންޖެހޭ އެއްވެސް މަސައްކަތެއް ނޯންނަތަންތަން. އެކަމަކު އެތަންތަނުގެ މުވައްޒަފުންވެސް ބަރާބަރަށް އިތުރުގަޑިގެ މުސާރަ ނަގާ.\n5000ރފ ނުލިބޭ މީހުންގެ އިތުރުގަޑި ކަނޑާލުންމުން ހަރަދު ކުޑަވީ؟؟؟ 1ލައްކަ ރުފިޔާ ނަގާމީހުން ހަމަ އެގޮތުގަ؟؟؟ކޮމެޓީ އެލަވަންސް ލިވިންއެލަވަންސް މިހެންގޮސް ހަމައެކަނި އެލަވަންސްތައްވެސް 5000ރފ ލިބޭ މީހާގެ މުސާރައިގެ އެތައް ގުނައެއްމަތި..\nޓީޗަރުންގެ މުސާރަ ބޮޑުކުރިވާހަކަ ތަޖްރިބާކާރު ވިދާޅުވީއިރު، މިބޭފުޅާ ގަވަރުނަރަކަށްވުމާއެކު ރާއްޖޭގެ އެއްވެސްތާކު ނުދޭވަރުގެ އާދަޔާ ޚިލާފު ބޮޑެތި މުސާރަތަކެއް އެތާނގެ މުވައްޒަފުންނަށް ދޭންފެށުން ވެގެންދިޔައީ މިނިވަން ހުރިހާ މުއައްސަސާއަކުން އެތަން ނަމޫނާއަކަށް ބަލައިގެން މުސާރަތައް ބޮޑުކުރަން ފެށުމެވެ. ނަތީޖާއަކީ ކުރިން ހަމައެކަނި އިންޕޯޓް ޑިއުޓީ ނަގައިގެން ހިންގި ގައުމު އެތައް ޓެކްސްއެއް އިތުރަށް ނަގައިގެންވެސް ލިބޭއެއްޗަކުން ދެކޮޅު ނުޖެހުމެވެ.\nއަދިވެސް ސަރުކާރު އޮތީ ސިޔާސީ މަގާމުތައް އުފެއްދުމުގައި ވެސް މެކުހަށް ޖަހާފައި. ކުންފުނިތަކަށް ލިބޭ ހުރިހާ ފައިސާއެއް ޚަރަދު ކުރަނީ ސިޔާސީ މަގާމުތަކަށް މުސާރަ ދޭން. ކުރީ ސަރުކާރުން ބުރިޖެއް އެޅީތީ މި ސަރުކާރުން ވެސް ޖެހެޔޯ ބުރިޖެއް އަޅަން. ނުފޯރާ ފޮތިން ފޫގެޅީމައި ދެން ފެންނާނެ ތަންތަން މިދަނީ ކަޝްފުވަމުން.\nލިބެން ހުރި އާމްދަނީ ފަހަރަކު ކަމެއް އެދަނީ ކުޑަ ކުރަމުން. މިސާލަކަށް ވެރިކަމަށް އެރި ގޮތައް ޓުއަރިޒަމުން މީރާއަށް ދައްކަމުން ދިޔަ ޑޮލަރު ދިވެހި ރުފިޔާއިން ދެއްކުމަށް ބުނުން. އެކި ހިސާބު ތަކުގެ ބިމު ކުލި ކުޑަކުރުން. ބިމުކުލި ގޮތުގަ ލިބެންޖެހޭ ފައިސާ ނުހޯދުން. ރިކަރަންޓު ހަރަދު އެހާބޮޑު. ބޭކާރު ސިޔާސީ ވަޒީފާތައް. ބޭކާރު ދަތުރުތައް. ފައިދާ އެއް ނުވާނެ ޕްރޮޖެކްޓުތައް. ތިލަމާލެ ބްރިޖް، އައްޑޫ ބުރިޖު، ހުޅުމާލެ ކުރިކެޓު ސްޓޭޑިއަމް.\nބޮޑުކަމެއްގެ ގޮތުގައި އިގްތިސާދަށް ދިމާވެގެން މިއުޅެނީ ކޮވިޑްގެސަބަބުން ދުނިޔޭގައި މުދާ ސަޕްލައި ކުރާ މީހުންނަށް ދިމާވި އުދަގޫތަކާއި މުދާ އުފުލުމުގައި ބޯޓްތަކުން ނަގަން ފެށި ފްރައިޓް އިންތިހާއަށް ބޮޑުވެގެން ދިއުން. މިވަގުތު ރާއްޖެއަށް އޮތް ހައްލަކީ ސަރުކާރުން އުފައްދަވާފައިވާ މޯލްޑިވް ސްޓޭޓް ސިޕިންބޯޓްފަހަރު އިތުރުކުރުމާއި އެކު މިސަރައްދުގެ ވިޔަފާރި ފުޅާކުރަންވީ.\nއެ ބޯޓު ދުއްވާނީ ލޮނު އަޅައިގެން. ނޫނީ ރިޔަލުގަ. ބޯޓުގައި މަސައްކަތްކުރަން ގެންގުޅޭނީ ޖިންނިން. މުސާރަ ނުދޭގޮތަށް. އެހެން ގައުމުތަކުގެ މީހުނަށް ބިރުދައްކައިގެން އެގައުމުތަކުގެ ޕޯޓް ފީތައް ނުދައްކާނީ. ނަމަނަމަ ދިރިއުޅުމުގެ ޚަރަދު ކުޑަކުރަން އެއްބަސްނުވާތި. އަހަރެމެނަކީ ހުރިހާގޮތަކުން ފުދިގެންއުޅޭ ބައެއް.\nދުނިޔޭގެ އިގްތިސާދަށް އަރާ ލޮޅުންތަކުން ރާއްޖެއަށް ރައްކާތެރިކަމެއް ނެތޭ ބުނާމީހުން ގޯސްވަނީ. އިކޮނޮމިސްޓަކަށް ނުވިއަސް އެވާހަކަ އަހަރުމެންގެ ސިކުޑިއަށް ނެގޭ. މަގޭ އަމިއްލަ ބަޖެޓް މިހާރު ލިމިޓްކޮށް މަހަކު ވަކިވަކަށްވުރެއިތުރު ނުކުރަން މަ މިވަނީ ނިންމާފަ.\nމިނިސްޓަރު އެސުރަންސް ދެމުންދަނީ ހުރިހާކަމެއްވެސް ރަގަޅުކަމަ. ޓުއަރިސްޓުން އައިސް ގައުމުގެ ހާލަތު ރަގަޅުވާނެކަމަ. އިގުރޭސި ހަރުބަހެއް އޮންނާނެ، ޑޯންޓް ކައިއުޓް ޔޯ ޗިކަން ބިފޯ ދޭ ހެޗް. ފައިސާ ލިބޭނެކަމަ ބަލައިގެން ކުރިމަގު ރޭވުމަކީ މޮޔަކަމެއް. ލިބޭނެ ކަމަ އުއްމީދުކޮއްފަ، ނުލިބޭނެކަމަ ބަލައިގެން ކުރިމަގު ރާވަންވާނީ.


viber group ah photo lee hukum laskurumah?\n4 ނޮވެންބަރ 20192ކޮމެންޓް\nވައިބާ ގްރޫޕަށް ފޮޓޯލެއްވީ ހުކުމް ލަސްކުރަންތަ؟\nކްރިމިނަލް ކޯޓުގެ އިސް ގާޒީ އަހުމަދު ހައިލަމް ކްރިމިނަލް ކޯޓުގެ ވައިބާ ގްރޫޕަކަށް ފޮޓޮއެއް ލެއްވީ ކްރިމިނަލް ކޯޓުގައި ކުރއަށްދާ ކުރީގެ ރައީސް އަބްދުﷲ ޔާމީންގެ ޝަރިއަތުގައި ހުކުމް ކުރުން ލަސްކުރުމަށް ކަމަށްބުނެ ބައެއް ފަރާތްތަކުން ޝުއޫރުފާޅުކުރަން ފަށައިފި އެވެ.\nކްރިމިނަލް ކޯޓުގެ ވައިބާ ގްރޫޕެއް ކަމުގައިވާ "ސީސީއާރްސީ އެކުވެރިންގެ ދަރުބާރު"ގައި ނަސްރުގެ ދުވަހުގެ ތަހުނިޔާ ކިޔުމުގެ ގޮތުން އެ ކޯޓުގެ އިސްގާޒީ ހައިލަމް ޖެއްސެވި ފޮޓެއެއްގެ މައްސަލަ ބޮޑުވެ އެ މައްސަލަ ޖޭއެސްސީ އިންވެސް ބެލުމަށް ވަނީ ނިންމާފައެވެ.\nގާޒީ ހައިލަމް އިއްޔެ ފޮނުވި ނަސްރު ދުވަހުގެ ތަހުނިޔާ މެސެޖްގައި ވަނީ ރައީސް ސޯލިހްގެ އިތުރުން މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި ނޮވެމްބަރު ތިނެއްގެ ބަގާވާތުގައި އަމަލީ ގޮތުން ބައިވެރިވި އަބްދުﷲ ލުތުފީ އާއި ސަގަރު ނާސިރުގެ އިތުރުން އެކަމުގެ އިތުރު ބައިވެރިންގެ އަތުގައި ބިޑި އަޅައި ކަރުގައި ޗޭނު ޖަހާފައި ދަމާފައި ގެންދާ ތަން ފެންނަ ކުރެހުމެކެވެ.\nމި ފޮޓޯ ވައިބާ ގްރޫޕުގައި އިސްގާޒީ ހައިލަމް ޖެއްސެވި އިރު، މާދަމާއަކީ ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީލޯންޑްރިންގެ ދައުވާގެ ހުކުމް ކުރުމަށް ތާވަލުކޮށްފައި އޮތް ދުވަހެވެ.\nއެހެންނަމަވެސް ގާޒީ ހައިލަމް ލެއްވި ފޮޓޯގެ މައްސަލަ ޖޭއެސްސީން ސުލޫކީ މައްސަލަ އެއްގެ ގޮތުގައި ބެލުމަށް ނިންމުމާއި ގުޅިގެން، ކުރީގެ ރައީސް ޔާމީންގެ ހުކުމް ކުރުމަށް ބާއްވާ ޝަރިއަތް ފަސްކުރާނޭ ކަމަށް ބައެއްފަރާތްތަކުން ބުނެ އެވެ.\nމީގެ އިތުރުން ރައްޔިތުންގެ މަޖިލީހުގެ ފޭދޫ ދާއިރާގެ މެމްބަރު މުހައްމަދު ނިހާދު ވަނީ ރައްޔިތުންގެ މަޖިލީހުގައި ވާހަކަ ދައްކަވަމުން ރައީސް ޔާމީންގެ މައްސަލައިގައި އެކަމިނިކުފާނާއި އެއްކޮޅަށް ހުކުމް ކުރުމަށް އިސްގާޒީ ހައިލަމް2މިލިއަން ޑޮލަރު ނެންގެވި ކަމަށްވެސް ތުހުމަތު ކުރައްވާފައެވެ.\nކްރިމިނަލް ކޯޓުގެ އިސްގާޒީ ހައިލަމް ކްރިމިނަލް ކޯޓަށް އައްޔަނު ކުރައްވަފައި ވަނީ ކުރީގެ ރައީސް ޔާމީންގެ ވެރިކަމުގައެވެ. އަދި ހައިލަމް އިސްގާޒީގެ މަޤާމަށް އައްޔަނު ކޮށްފައިވެސްވަނީ ރައީސް ޔާމީންގެ ވެރިކަމުގައެވެ.\nޖޭއެސްސީ ކްރިމިނަލް ކޯޓް ރައީސް ޔާމީން\nމީގެން އެނގެނީ ތި ގާޒީންގެ ކުފޫ ހަމަ ނުވާކަން!\nފަނޑިޔާރުންގެ ވާހަކައަކީ އަބަދު ރައްޔިތުން ދައްކަން ނުކުރޭ ސިއްރު ވާހަކައެކެވެ. ހާއްސަކޮށް ޖުޑީޝަރީ ތެރޭގައި މިދިޔަ ދިގު މުއްދަތުގައި ކޯޓުތަކަށް އަތްބޭނުމަށްޓަކައި ވަކިބަޔަކު އެކިތަންތަނުން ގެނައިސް ޖަމާކޮށް އެމަސައްކަތްތަށް ކުރާތާ ވަރަށް ޒަމާން ވެއްޖެއެވެ. އެގޮތުން ގާޒީކަށް ލިބި ވަރަށް ކުރުމުއްދަތުގައި އެ ފަނޑިޔާރުނަށް ބޮޑެތި މަންފާތަކާއި އަދި ނުފޫޒްގަދަ ފަނޑިޔާރުންނަ ބަދަލުވެއެވެ. އެގޮތުން ފާހަގަ ކޮއްލާއިރު 2012 ފެށިގެން ވަކިބަޔަކު މަތީ ކޯޓުތަކަށް ބަދަލުވެފައި އެވަނީ އެފަދަ ނުފޫޒް ގަދަ ސިޔާސީ އަދި މަހުޖަނުން ބުނާހާގޮތަކަށް ހުކުމްތަށް ނެރޭތީއެވެ. މީ ހަގީގަތެވެ.


Kaiveneege Amaazu kamugaa, vaa haqeegathakee kobaa?\nކައިވެންޏަށް ތައްޔާރުވުމަކީ އެންމެ ބޮޑު ބޮލުރިހުންތަ؟\nޔަގީނުން ވެސް ކައިވެންޏަކީ ހަޔާތުގައި އަންނާނެ އެންމެ މުހިންމު އެއް ދުވަހެވެ. ހަޔާތުގައި އަންނާނެ އެންމެ ހާއްސަ ދެ ތިން ގަޑިއިރެވެ. އެންމެ އުފާވެރި އެއް ދުވަހަށް ވާނެކަން ވެސް ޔަގީނެވެ. އަދި ބޮލުގައި ނިކަން ގަދަ އަށް ރިއްސާނެ ދުވަހެއްކަން ވެސް ޔަގީނެވެ. މި ރިހުންގަނޑު އެންމެ ގަދަވާނީ ކައިވެނީގެ ހަފުލާގެ ތައްޔާރީގައި އުޅޭއިރުކަން ވެސް ޔަގީނެވެ. ކައިވެންޏަކަށް ތައްޔާރުވަމުންދާ ނަމަ ތިޔަ ބޭފުޅާ އަށް މިހާރު ވެސް މި ދަންނަވާ އިހްސާސްތައް ކުރެއްވޭނެ އެވެ.\nހަޔާތުގައި އަންނަ އެންމެ މުހިންމު އެއް ދުވަހަށް ކައިވެނީގެ ހަފުލާވުމަކީ މީގެ ރިހުން ބޮލުގައި ގަދަވާ މައިގަނޑު ސަބަބެވެ. ދިރާސާތަކުން ދައްކާ ގޮތުން މި ތައްޔާރީގެ ރިހުންގަނޑުގެ ވޭން އެންމެ ބޮޑަށް ތަހައްމަލްކުރާ ބަޔަކީ ފިރިހެން ކުދިންނެވެ. ސަބަބަކީ، ވެޑިން ޕްލޭނިންގެ ޕްރޮފެޝަނަލް ހިދުމަތް ނެތް މި ތަނުގައި ހުރިހާ ކަމެއް ފިރިހެން ކުއްޖާ އާއި އަންހެން ކުއްޖާ އަމިއްލަ އަށް ކުރަން ހަދައިގެން އެންމެފަހުން ފިރިހެން ކުއްޖާ، ފިރިހެނަކަށް ވާތީ ނަގަން ޖެހޭ ޒިންމާތައް ބޮޑުވެގެން ދިއުމެވެ. ވެޑިންއަކަށް ތައްޔާރުވާއިރު އަންހެން ކުދިންނަކަށް މާ ބޮޑު ކަންތައްތަކެއް ހަގީގަތުގައި ނުޖެހެ އެވެ. ވެޑިން ހެދުން ހެޔޮވަރުތޯ ބަލާލުން ފިޔަވައި ގިނަ އަންހެން ކުދިން ކުރާ ކަމެއް ވެސް ނޯވެ އެވެ.\nއެހެންވީމަ، ވެޑިން އަކަށް ތައްޔާރުވާއިރު އެންމެ ބޮޑު ބޮލުރިހުމަކަށްވާ ކަންކަމަށް ބަލާލަމާ ހިނގާށެވެ. މި ލިސްޓްގެ އެންމެ ކުރީގައި މި އޮތީ ދައުވަތު ދޭން ޖެހޭ މީހުންގެ ލިސްޓެވެ. ކައިވެންޏަށް ދައުވަތު ދޭނެ މީހުންނާއި ނުދޭނެ މީހުން ކަނޑައެޅުމަކީ އެންމެ ގިނަ ވަގުތު ނަގާ އަދި އެކަމެއް ނިންމުމުގައި އެންމެ ގިނަ ކަޕްލްސްތައް ހާސްވާ ވަގުތެވެ. ދައުވަތު ދޭ މީހުންގެ ލިސްޓް ގިނަފަހަރު ހާހުން އަރައިގެން ދަނީ ވެސް މި ހާސްކަމުގައި ޒުވާން ދެ ލޯބިވެރިން ތާށިވުމުންނެވެ.\nއާންމުކޮށް މި ރާއްޖޭގައި ވެޑިން ޕާޓީއެއް މި ބާއްވަނީ އަމިއްލަ ހިތްހަމަޖެހުމަށް ވުރެ ދެން ތިބި މީހުންގެ ހިތްހަމަޖެހުމަށް އިސްކަން ދީގެންނެވެ. ވެޑިން ޕާޓީގެ އަމާޒަކީ ދުރުގައި ތިބި މީހުން ކައިރިއަށް ގެނެސް އެންމެން ހިތްހަމަޖައްސައިގެން ދެ މީހުން އާ ފެށުމަކުން ހަޔާތުގެ ބުރު ފެށުމެވެ. މި އަސްލަށް ތަބާވުން މަޖުބޫރު ކަމަކަށް ވެފައި އޮތްއިރު ކިރިޔާ ވެސް މީހަކު ލިސްޓުން ކަޓާފާނެތީ އެކަމަށް ވަރަށް ބޮޑަށް ސަމާލުވާންޖެހެ އެވެ. އެހެން ނޫން ނަމަ އެންމެން ހިތްހަމަޖައްސައެއް ނުދެވޭނެ އެވެ.\nމި ސަބަބާ ހެދި، ވެޑިންގެ ތައްޔާރީގައި އެންމެ އުނދަގޫ ބޮޑު ހިސާބަކީ ގެސްޓުންގެ ލިސްޓް ފައިނަލައިޒްކުރުން ކަމަށް ގިނަ މީހުން އެއްބަސްވެ އެވެ.\nދެން މި އޮތީ ޕާޓީ އަށް ދައުވަތު ދޭ މީހުންގެ ލިސްޓް ތަރުތީބުކުރާނެ ގޮތުގެ މައްސަލަ އެވެ. އެންމެ ކުރީގައި ތިބެން ޖެހޭނެ މީހުންނާއި އެންމެ ފަހަތުގައި ތިބެން ޖެހޭނެ މީހުން ނުވަތަ ފޮޓޯ އަށް އަރަން ޖެހޭ މީހުންނާއި އަރަން ނުޖެހޭ މީހުން ކަނޑައެޅުމަކީ ވެސް ނިންމަން އުނދަގޫވާ ކަމެކެވެ.\nޚަރަދަކީ އަނެއް ބޮޑު ބޮލުރިހުމެވެ. ވެޑިން ޑްރެސް އާއި ކޭކް އަދި ބެކްޑްރޮޕް ކަހަލަ އެއްޗެހި ބަހައްޓާފައި އެންމެ ފުރަތަމަ ކޭޓަރިންގެ ވާހަކަ އިން ފަށަމާ ހިނގާށެވެ. ތަފާތު އެކި އަގުތަކުގައި ވެޑިންތަކަށް ކޭޓާކޮށްދޭ ފަރާތްތައް މާލޭގައި އެބައުޅެ އެވެ. މި އެންމެން ވެސް ހަގީގަތުގައި ވަރަށް އަގު ބޮޑެވެ. ވެޑިން ހަފުލާތަކަށް މިފަދަ ތަންތަނުން އަގުކިޔާއިރު، ކައިވެނި ކުރާ ދެ މީހުން އެމީހުންގެ ވެޑިން ޕާޓީ ފުރިހަމަކުރުމަށް ދެން ކުރަން ޖެހޭ ޚަރަދުތަކަށް ކޭޓަރިންގެ ހިދުމަތްތެރިން ފަރުވާލެއް ވެސް ހަގީގަތުގައި ނުދެ އެވެ. އެހެންވީމަ ހުރިހާ ކަމަކަށް އެކަށީގެންވާ ބަޖެޓެއް ހޯދުން ވެސް ވަނީ، ކައިވެންޏަށް ތައްޔާރުވާ ދެ މީހުންނަށް ބޮޑު ދައްޗަކަށެވެ.\nކޭޓަރިން އަށް ފަހު އަދި ޕާޓީ ބާއްވާނެ ތަނެއް ވެސް ހޯދަން އެބަޖެހެ އެވެ. ދަރުބާރުގެ އަކީ އެންމެ އާންމު މައިދާނެވެ. ދެން އޮންނާނީ ކުއްޔަށް ނަގާ ތަނެއް ރީތިކުރުމުގެ މަރުހަލާ އެވެ. މިއީ އިނދެގެން ދެ މީހުން އާ އެޕާޓްމެންޓަކަށް ބަދަލުވާއިރު ކުރަން ޖެހޭ ހޭދަ އަށް ވުރެ ބޮޑު ހޭދައެއް ކުރަން ޖެހޭ ކަމެކެވެ. ބެކްޑްރޮޕް ހަދައި މުޅި ޕާޓީގެ އެހެން ޑެކަރޭޝަންތަކާ އެކު ބިލު ދާނީ ބޮޑުވަމުންނެވެ.\nއެހެންވީމަ ވެޑިން ޕާޓީއެއް އޭގެ ހުރިހާ މަރުހަލާތަކަކާ އެކު ބޭއްވުމަކީ ހަގީގަތުގައި ވަރަށް ވެސް ބޮޑު ޚަރަދެކެވެ. ދިރިއުޅުމުގެ މި ޚަރަދު ދުވަހަކު ވެސް ނުނިމޭނެ އެވެ. އިނދެގެން ދެ މީހުން އެކުގައި އާ އެޕާޓްމެންޓަކަށް ވެސް ބަދަލުވާން ޖެހޭނެ އެވެ. އެ އެޕާޓްމެންޓްގައި ނިދާނެ އެނދަކާއި ހެދުންލާނެ އަލަމާރިއެއް އަދި ކާނެ މޭޒެއް ވެސް ބޭނުންވާނެ އެވެ. މި ސިލްސިލާ އަކަށް ދުވަހަކު ވެސް ނިމުމެއް އަންނާނެ ހެއްޔެވެ؟\nދެން އޮތީ އެހެން ސުވާލެކެވެ. ހަޔާތެއް ފެށުމަށް މިވާ ގުރުބާނީގެ ފޮނި މީރުކަން ލިބެނީ ކިތައް މީހުންނަށް ހެއްޔެވެ؟ ބައެއް މީހުން މަސް ދުވަސް ފަހުން ވަރިވަނީ އެވެ.


"Gedhoruveriyaa Loan Scheme" Ah Kurimathilumuge Furusathu Hulhuvaalaifi - Vaguthu\n"ގެދޮރުވެރިޔާ ލޯނު ސްކީމް" އަށް ކުރިމަތިލުމުގެ ފުރުސަތު ހުޅުވާލައިފި\n"ގެދޮރުވެރިޔާ ލޯނު ސްކީމް" އަށް ކުރިމަތިލުމުގެ ފުރުސަތު މިއަދު ސަރުކާރުން ހުޅުވާލައިިފިއެވެ.\nރައީސް އޮފީހުގައި މިއަދު ކުރިއަށް ދިޔަ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާއި މުހައްމަދު މަބްރޫކު އަޒީޒު ވިދާޅުވީ، މި ސްކީމްގެ ދަށުން ހަތް ލައްކަ ރުފިޔާ އާއި ހަމައަށް ލޯނު ދޫކުރަން ނިންމާފައިވަނީ ހަ ޕަސެންޓް އިންޓްރެސްޓާއި އެކީ ދިގު މުއްދަތަކަށް ދެއްކޭނެ ގޮތަކަށް ކަމަށެވެ.\nމަބްރޫކު ވިދާޅުވީ، 15 އަހަރާއި 20 އަހަރާއި ދެމެދުގެ މުއްދަތެއްގައި ލޯނަށް ދައްކާއިރު، 5000 ރުފިޔާއާއި 6000 ރުފިޔާގެ ދޭތެރޭ އަދަދެއް ދެއްކޭނެ ކަމަށެވެ.\n15 އަހަރަށް ބަހާލައިގެން ދައްކާނަމަ މަހަކަށް ދައްކަން ޖެހެނީ 5،907 ރުފިޔާ އެވެ. 16 އަހަރުން ނަމަ 5،680 ރުފިޔާ އެވެ. 17 އަހަރުން ނަމަ 5،482 ރުފިޔާ ދައްކަން ޖެހެ އެވެ. 18 އަހަރުން ދައްކާނަމަ މަހަކަށް ޖެހެނީ 5،307 ރުފިޔާ އެވެ. އަދި 19 އަހަރުން ދައްކާނަމަ 5،153 ރުފިޔާ އަދި 20 އަހަރުން ދައްކާނަމަ 5،015 ރުފިޔާ އެވެ.\nމި ލޯން ސްކީމްކަކީ ރާއްޖޭގައި ތަރައްގީގެ މަޝްރޫއު ކުރިއަށްދާއިރު، މާލެއަށް އެކަނި ބަރޯސާ ވުމުގެ ބަދަލުގައި ބޯހިޔާވަހިކަމުގެ މަޝްރޫއުތަކަކީ ރާއްޖޭގެ އަތޮޅު ތެރެއާއި އެކީގައި ކުރިއަށްދާ ކަމެއްގެ ގޮތުގައި ބޭއްވުން ކަމަށް މަބްރޫކު ވިދާޅުވިއެވެ.\nގެދޮރުވެރިޔާ ލޯނު ސްކީމުގައި ބައިވެރިވުމަށްޓަކައި މޯގޭޖުގެ ގޮތުގައި ނުވަތަ ރަހުނުގެ ގޮތުގައި ހަމައެކަނި ދައްކަން ޖެހެނީ އެމީހާއަށް ލިބިފައި އޮތް ގޯތި ނޫންނަމަ އެމީހާއަށް ލިބިފައިވާ ގޯތީގައި ހަދަން ފަށާފައިވާ އިމާރާތެވެ. މި ލޯނު ދޫކުރަން ހަމަޖެހިފައިވަނީ އަލަށް އިމާރާތް ކުރުމަށް ނުވަތަ ގެ މަރާމާތު ކުރުމަށް ނޫނީ ހަދަން ފަށާފައިވާ އިމާރާތެއް ނިންމުމަށެވެ.\nމަބުރޫކް ވިދާޅުވީ، އެޗްޑީއެފްސީ މެދުވެރިކޮށް ދޫކުރާ ލޯނަށް މިހާރު ހުށަހެޅޭނެ ކަމަށާއި ލޯނާއި ގުޅޭ މައުލޫމާތު ހޯދުމަށް ތިން ފޯނު ނަންބަރެއް ހާއްސަކޮށްފައިވާ ކަމަށެވެ. އެއީ 3000132، 3000131 އަދި 3000117 ކަމަށެވެ.\nޖޫން 15, 2021 19:04\nދަރަނި ނެގުން މައްސަލައެއް ނޫން، ދަރަނި އަދާކުރަން ވާނެ !\nޖޫން 15, 2021 19:12\nލާދީނީ ބިލްގެ ފޯކަސް އަނބުރާލަން ޖެއްސި ގޭމެއް. ކޮންއިރަކުން ދިން ގޯޗެއްތޯ. ތިފައިސާވެސް ޕާޓީގެ ކުދިންކޮޅަކަށްދީ. ވައްކަންކުރަން މޮޅުބައެއް\nޖޫން 15, 2021 19:22\nދައްކާވާހަކަ ރީތި އެހެން ބެންކަކުން ލޯނު ނަގާފައޮތް މީހަކަށް މިލޯނެއްނުލިބޭކަމަށް އެޗްޑީއެފްސީ އިންބުނަނީ...\nޖޫން 15, 2021 21:35\n3 އަހަރުގެ ވެރިކަމިގަވެސް ތިޔަ ލޯނުދިން، އިއުލާނު ކުރީ 6% އަށް، އެޗް ޑީ އެފް ސީ އިން އެލޯނު އަޅުގަނޑަށް ދިނީ %13 ގަ.\nޖޫން 15, 2021 21:49\nތިއުޅެނީ ފުޅެޓު އަތުލިގޮތައް ލޯނުގެބަހަނާ ދައްކައޮގެން\nމީހުންގެ ގެދޮރު ނިގުޅަޢިގަންނަން\nޖޫން 15, 2021 22:48\n5،680 ރުފިޔާ ދައްކަނީ 500000 ރުފިޔާ ލޯނު .... ނިމޭއިރު 900000 ރުފިޔާ އަރާ\nޖޫން 15, 2021 23:35\nލޯނު އިންޓަރެސްޓް %6......... ސޫދުގެ ގޮތުގައި %60\n15 ނުވަތަ 20 އަހަރުން ލޯނު ދައްކާ ނިމޭއިރު 55 ނުވަތަ %60 ދައްކާގޮތަށް އޮތީ\nޖޫން 16, 2021 00:35\n700000 ރުފިޔާއިން 3000 އަކަފޫޓް ބިމެއްގަގެއަޅާނެގޮތެށް މިނިސްޓަރ ކިޔާދެވަބަލަ؟ މީގެ2 އަހަރުކުރިން 450 އަކަފޫޓް ބިމެއްގާ ސިންގަލް އިމާރާތެއް ހަދާ ނުނިމި އުޅެނިކޮއް 180000 ހަރަދުވެފަހުރީ ދެންއަދިކިހިނެއް 3000 އަކަފޫޓްތަނެއްހަދާނީ؟؟؟؟\nނަންވާނީ ހިސާބުހެދުމައް އަދުރޭ


ކަސޯޓީގައި ބަޖާޖުގެ ރޯލުން ދެން ފެންނާނީ ކަރަން ޕަޓޭލް ކަސޯޓީގައި ބަޖާޖުގެ ރޯލުން ދެން ފެންނާނީ ކަރަން ޕަޓޭލް\nކަސޯޓީގައި ބަޖާޖުގެ ރޯލުން ދެން ފެންނާނީ ކަރަން ޕަޓޭލް\nމަޝްހޫރު ޑައިރެކްޓަރ އެކްތާ ކަޕޫރުގެ ޓީވީ ސީރީޒް "ކަސޯޓީ ޒިންދަގީ ކޭ"ގެ މުހިއްމު ކެރެކްޓާއެއްކަމަށްވާ މިސްޓަރ ބަޖާޖުގެ ރޯލުން ކަރަން ސިންގ ގްރޯވަރުގެ ބަދަލުގައި ދެން ފެނިގެންދާނީ ކަރަން ޕަޓޭލްކަން ހާމަކޮށްފިއެވެ.\nކަރަން ޕަޓޭލްއަށް ބަޖާޖުގެ ރޯލު ހުށަހަޅާފައިވަނީ ކޯވިޑް-19ގެ ސަބަބުން ކަސޯޓީގެ މަސައްކަތްތައްވެސް މަޑުޖެހިފައި އޮތުމަށްފަހު، ސީރީޒްގެ ޝޫޓިންގ އަލުން ފަށަން ތައްޔާރުވެފައިވަނިކޮށް ބަޖާޖުގެ ރޯލު ކަރަން ސިންގ ގްރޯވަރު ދޫކޮށްލުމުންނެވެ. ސްޓަރޕްލަސް އިން ދެއްކި ކާމިޔާބު ޓީވީ ސީރީޒް "ޔޭ ހޭ މުހައްބަތޭ"ގައި ރާމަން ބައްލާގެ ރޯލުން ބެލުންތެރިންގެ މެދުގައި މަޤުބޫލުކަން ހޯދި ކަރަން ޕަޓޭލަށް ބަޖާޖުގެ ރޯލު ހުށަހަޅާފައިވާކަން އޭނާގެ މެނޭޖަރުވަނީ ޔަޤީންކޮށްދީފައެވެ. އަދި މި ފެށޭ ހަފްތާގައި ޝޫޓިން ފެށުމަށްޓަކާ ކަސޯޓީގެ ކްރޫއާއި އޭނާ ގުޅޭނެކަމަަށްވެސް އިންޑިއާގެ ބައެއް މީޑިއާތަކުން ރިޕޯޓްކޮށްފައިވެއެވެ.\nމީގެ ކުރިންވެސް ކަރަން ސިންގ ގްރޯވަރު ވަނީ ބަޖާޖުގެ ރޯލުން ބްރޭކެއް ނަގާފައެވެ. އެފަހަރުވެސް އޭނާގެ ވިސްނުމަކަށްވީ ސީރީޒް ދޫކޮށްލުމެވެ. ސަބަބެއްކަމަށް ކަރަން ބުނެފައިވަނީ ކަސޯޓީއަކީ އަނޫރާގާއި ޕްރޭނާގެ ލޯބީގެ ވާހަކައެއްކަމުން، މުޅި ސިރީޒްގެ ފޯކަސް އެ ދެ ކެރެކްޓާއަށް އޮތުމަކީ އެއީ ބެލުންތެރިންވެސް ބޭނުންވާގޮތްކަމަށެވެ. އަދި އޭނާގެ ކެރެކްޓަރއަކީ އެހާ އިސްކަމެއްދެވޭ އަދި އެންމެ ބޭނުންވާގޮތަށް ކުރިއަށްދާ ކެރެކްޓަރއެއްކަމަށް ޤަބޫލު ނުކުރެވޭކަމަަށްވެސް އޭރު ކަރަން ބުނެފައިވެއެވެ. އޭނާ މި ސީރީޒުން ބްރޭކް ނަގާފައިވަނީ މިދިޔަ އަހަރުގެ އޮކްޓޯބަރުމަހުގެ ތެރޭގައެވެ. ނަމަވެސް އެކްތާ ވަނީ ކަރަންއަށް ކޮންވިންސްކޮށްދީގެން މިއަހަރުގެ ކުރީކޮޅު ބަޖާޖު އަލުން ކަސޯޓީއަށް އަނބުރާ ގެނެސްފައެވެ.\nނަމަވެސް ޝޫޓިންގެ ކަންކަން ކޯވިޑް-19ގެ ސަބަބުން މެދުކެނޑުމާއި ގުޅިގެން، ކަރަން ސިންގް ގްރޯވަރު ވަނީ އޭނާ ބަޖާޖުގެ ރޯލު އިތުރަށް ކުޅެން ބޭނުން ނުވާކަން ހާމަކޮށްފައެވެ.\nކަރަން ޕަޓޭލްވަނީ ކަސޯޓީގެ ފުރަތަމަ ސީޒަންގައި ބަޖާޖުގެ ގާތް ރަހުމަތްތެރިއެއްގެ ދަރިފުޅުގެ ރޯލުކުޅެފައެވެ. އެހެންކަމުން ބަޖާޖުގެ ރޯލު އޭނާއަށް ލިބުމުން، ކަރަން ހުރީ އެކަމާމެދު ވަރަށް އުފަލުންނެވެ. އަދި ކަރަން ސިންގް ގްރޯވަރު ބަޖާޖުގެ ރޯލު ޕޯޓްރެއިޓްކޮށްދިން ގޮތަށްވުރެ ކަރަން ޕަޓޭލް އެ ރޯލު ގެނެސްދޭނެގޮތް ވަރަށްވެސް ތަފާތުވާނެކަމަަށް އޭނާ ބުނެފައިވެއެވެ.\nބަޖާޖުގެ ރޯލު ކަރަން ސިންގް ގްރޯވަރު ދޫކޮށްލާފައިވާއިރު، ދެވަނަ ސީޒަންގައި ކޮމަލިކާގެ ރޯލު ކުޅެމުންދިޔަ ހީނާ ޚާން ބޮލީވުޑަށް ތަޢާރަފުވާން ބޭނުންވާތީ އޭނާވެސް ވަނީ އެ ރޯލު ދޫކޮށްލާފައެވެ. ކޮމަލިކާގެ ރޯލަށް ފަހުން ގެނެސްފައިވަނީ 2003 ވަނަ އަހަރު ސްޓަރޕްލަސް އިން ދެއްކި "ކަހީ ތޯ ހޯގާ"ގައި ކަޝިޝްގެ ރޯލުން ބެލުންތެރިގެ ބޮޑު މަޤުބޫލުކަމެއް ހޯދި އަމްނާ ޝަރީފެވެ.


Velaa kahanbuge kurehumakun Sam!\nކަނޑުގެ ދިރުންތަކަށް ލޯބި ކުރާ މީހެއް ނަމަ ހުރިިހާ ކަމެއްވެސް ސިފަ ކުރެވޭނީ އެކަމާ ގުޅުވައިގެންނެވެ. އަދި ކުރެހުންތެރިއެއް ނަމަ އޭނާގެ ސިކުނޑިއާއި ވިސްނުން ވެސް އެއްކޮށް ގޮސް ހުސްވާނީ އެކަަމަށެވެ. ކަނޑުން ނަގާ ބިޔަ ރާޅުތަކާ އެއްވަރަަށް އެ އިން ކޮންމެ ރާޅަކުން ފެންނަަ އެތައް ކުލައެއް އަސްލު ކުރެހުމަށް ތިރި ކުރެވޭތޯ މަސައްކަތް ކުރާނެ އެވެ. ގިނަ ފަހަރަށް ދެތިން ހަތަރު ކުލައެއް އެއްކޮށްގެން ނަމަވެސް ލޮލަށް ފެނުނު އަސްލު ކުލަ ގެނެސްފައި ހުންނަތަން ކުރެހުންތަކުން ފެނެ އެވެ. މަޑު ނޫ ކުލައިން ވިލު ނޫ ކުލައިން އެންމެ ގަދަ ކަނޑު ނޫ ވެސް މެ އެވެ. ކަނޑާ ހިތާ ގުޅިފަައިވާ މި ކުރެހުންތަކުގެ ފަހަތުގައި ނޫ ކުލަ ފިހި ހިފައިގެން ހުރީ ސަމިއްޔާ ޝެހެނާޒް އެވެ. ކުރެހުންތެރިންގެ މެދުގަައި ސޭމް އެވެ.\nސޭމް އަކީ ރަސްމީ ވަޒީފާ އެއްގެ ގޮތުގައި ރާއްޖޭގައި މިހާރު ޒުވާނުންގެ މެދުގައި އެންމެ މަގުބޫލު އެއް ފިހާރަ ކަމަށްވާ "އައިލެންޑު ބާޒާރު"ގައި މަސައްކަތް ކުރާ ކުއްޖެކެވެ. ވަޒީފާ އަށް ފަހު، އަދި ބައެއްފަހަރު ވަޒީފާގައި ހުރެގެން ވެސް ސޭމްގެ ކުރެހުންތައް އާއްމުންނާ ހިއްސާ ކުރެ އެވެ. މުޅި ސޯޝަލް މީޑިއާގައި ހުރިހާ ދިމައަކުން ފެންނަ ފެންކުލައިން ކުރަހާފައިވާ ވެލާތަކުގެ މަންމަ އަކީ ސޭމް އޭ ބުނެވި ދާނެ އެވެ. މަދުން ނަމަވެސް އަހަރުމެންނަ މި ފެންނަ މި ވެލާ ކަހަނބަށް ސޭމްގެ ހިތް ޖެހިފައިވަނީ ކުޑަކޮށެއް ނޫނެވެ. އިންތިހާ އަށެވެ. ކޮންމެ ކުރެހުމެއްގައިހެން ވެލާގެ ތަންކޮޅެއް ހިމަނާލަ އެވެ. އެއްފަހަރު ވެލާގެ ބުރަކަށިމަތީ އޮންނަ ބޯ ތޮށިގަނޑެވެ. ނޫނީ އަތާއި ލޮލެވެ.\nސޭމް ކުރަހާފައިވާ ކުރެހުމެއް --\n"ވެލާ ކުރަހާ ކުލަޖައްސާ ހިތްވީ، ސޭމްއަކީ ތިމާވެއްޓަށް ލޯބި ކުރާ ކުއްޖަކަށް ވާތީ. ވަރަށް ކުޑައިރުއްސުރެ ވެސް ތިމާވެށީގެ ކަންކަމަށް ލޯ ހުޅުވިފަ ހުރީ. ސޭމްގެ ކުރެހުން ބޭނުން ކޮށްގެން ދިވެހިރާއްޖޭގެ ކަނޑުތަކާއި ކަނޑުތަކުގެ ދިރުންތަކަށް ލިބޭ ގެއްލުންތަކާ ހުރިހާ އެއްޗެއް އަންގައިދީ ހޭލުންތެރިކޮށްދޭން ބޭނުންވަނީ. އެގޮތުން ބޮޑަށް މެރިން އެނިމަލްސް އަށް އިންސްޕަޔާވީ. އަދި އެއަށްވުރެވެސް ބޮޑަށް ވެލައަށް،" ސޭމް ކިޔައިދިނެވެ.\nސޭމް ކުރަހާފައިވާ ބައެއް ކުރެހުންތައް\nވެލާތަކާއެކު ފަތަމުން ކޮންމެ ކުރެހުމަކުންވެސް ސޭމް ބުނެދޭން ބޭނުންވަނީ މެސެޖެއް ކަމަށް ބުންޏެވެ. ވެލާ ކަހަނބުގެ ދިރުންތައް މިއަދު އަހަރުމެންނަށް ފަަސޭހައިން ފެނި، އޭގެެ ފުރިހަމަ ކަމާއި ރީތި ކަމަށް އާޝޯހުވެ ތިބޭ އިރު މީގެ އަހަރުތައް ފަހުން އެއީ އުޅުނު އެއްޗެހި ތަކެއް ކަންވެސް ނޭނގިދާނެ އެވެ. ރާއްޖޭގައި ހިމާޔަތް ކޮށްފަައިވާ މޫދު ޖަނަވާރުންގެ ތެރޭގައި ވެލާ ކަހަަނބު ހިމެނެ އެވެ. މި ދިރުންތައް ހިމާޔަތް ކުރުމަށް އަލުން މަސައްކަތް ކުރަންވީ ކަމަށް ސޭމްގެ ކޮންމެ ކުރެހުމަކުން ބުނެދޭން ބޭނުންވެ އެވެ. ތިމާވެއްޓަށް ލޯބި ކުރާ ސޭމް އާއެކު މިއިން ކުރެހުމަކަށް ބަލައިގެން ނަމަވެސް އެކަން ހަނދާން ކޮށްލަން ވީ އެވެ.\n"އެންމެ ފުރަތަމަ ކުރެހީ "އަންވީލިންގް ވިޝަންސް" ކިޔާ އެގްޒިބިޝަން އެއްގަ. އެއީ މޯލްޑިވިއަން އާޓިސްޓްސް ކޮމިއުނިޓީގެ ފަރާތުން ބޭއްވި އެގްޒިބިޝަން އެއް. އެ އެގްޒިބިޝަންގައި ޕްރޮފެޝަނަލް އާޓިސްޓް އެއްގެ ގޮތުގައި ބައިވެރިވީ. އޭގެ ފަހުން އަމިއްލަ އަށް އާޓިސްޓްއެއްގެ ގޮތުގައި މަސައްކަތް ކުރަންފެށީ"\nއެގްޒިބިޝަން އަށް ކުރަހާފައިވާ ކުރެހުން --\nމި ކުރެހުންތައް ނޫނަސް ސޭމްއަކީ އެކި ކަހަލަ ކުރެހުންތައް ކުރެހުމުގައި ފާހަގަކޮށްލެވޭ ކުއްޖެކެވެ. ޕްރޮފެޝަނަލް އާޓިސްޓަކަށްވެ ހުރެ ރާއްޖޭގައި ކުރެހުން ކުރަހާ އެ އެއްޗެހި ވިއްކާތާ މިހާރު ދެތިން އަހަރު ވެދާނެ އެވެ. ސޭމް ކުޑަ އިރު ދައްތަ ބުނެގެން ކުރެހި ކުރެހުންތަކެއްގެ ސަބަބުން ކުރެހުމުގެ ތެރެއަށް ރަނގަޅަށް ވަދެވުނީ އެވެ. އޭގެ ފަހުން ރާއްޖެއާއި ބޭރުދުނިޔޭގެ މަޝްހޫރު ކުރެހުންތެރިންގެ ކުރެހުންތައް ބަލާ ދަސްކުރަން ފެށި އެވެ. އަދި އެއިން ކޮންމެ ކުރެހުމަކުން ހިޔާލު ފުޅާކޮށް އަމިއްލަ އުފެއްދުންތައް އުފައްދަނީ އެވެ.\nކުރެހުންތެރިންނާއެކު ރާއްޖޭގައި މި އޮންނަ އާޓް ކޮމިއުނިޓީ ކުރިއާ ބަލާފައި މިހާރު ވަރަށް ފުޅާ ވެއްޖެ އެވެ. އެކަމަށް އާ ބުނެ ސޭމް ވެސް ބުނަނީ، ކުރެހުންތެރިންގެ މެދުގަައި މި އޮންނަ ފޯރި އާ އެއްވަރަށް ރާއްޖޭގައި ކުރެހުންތެރިންނާއި ފަންނުވެރިންގެ މަސައްކަތްތައްވެސް ބަލައިގަންނަންވީ ކަމަށެވެ. އަދި ކުރެހުންތެރިންނަށް އެންްމެ މުހިިއްމު ތަނެއްގެ ގޮތުގައި ބެލެވޭ ނެޝަނަލް އާޓް ގެލަރީ އަށް އެތަނުގެ ނަމާ އެއްވަރަށް މަސައްކަތް ކޮށްދެވޭނެ ކަމަށެވެ.\nސޭމްގެ ފުރަތަމަ ސޯލޯ އެގްޒިބިޝަންގަައި ކުރެހި ކުރެހުންތަކާ އެކު --\n"އެންމެ ދެކެން ބޭނުންވަނީ ކުރެހުންތެރިންގެ ކުރެހުންތައް ދިވެހިން ބަލައިގަންނަ ދުވަހެއް. އެއީ އެންމެ މުހިއްމު ކަމަކީ. މިހާރު ނަމަ، ކުރެހުންތަކަކީ މާ މުހިއްމު އެއްޗެއް ކަމަކަށް ނުދެކޭ. އެއީ ހަމަ އަޅާފަ އިން ރޮނގުބުރި އެކޭ. ބޭނުންވަނީ އެއީ އެއަަށްވުރެ ބޮޑު އެއްޗެއް ކަން އަންގައިދޭން. އަދި، އާޓިސްޓުންނަށް އިތުރު ފުރުސަތު ތަކާއި އިވެންޓުތައް ބާއްވައިދީ އާޓް ގެލެރީ ޓު ލިވް އަޕް ޓު އިޓްސް ނޭމް"


މިނިސްޓަރ ޢިމްރާން ޢަބްދުﷲ ވިދާޅުވީ ދިވެހި ފުލުހުންގެ ކޮނޑުގައި އެޅިފައިވާ ބޮޑު މަޞްޢޫލިއްޔަތާ ވާޖިބު އަދާކުރުމުގައި ދިވެހިންގެ އެއްބާރުލުމާއި އިހުތިރާމް ފުލުހުންނަށް ބޭނުންވާކަމަށެވެ.\n" ފުލުހުންނަކީ ރައްޔިތުންގެ ލޯތްބާ އިހުތިރާމާއެކު މަސައްކަތްކުރެވޭ ބަޔަކަށް ހަދަންޖެހޭ. ފުލުހުން އަތްދިއްކޮށްލާ ކޮންމެ ވަގުތަކު ކޮންމެ މުޢާތިނަކު ފުލުހުންނާ އެހީތެރިކަމުގެ އަތްދިއްކޮށްލަންޖެހޭ" މިނިސްޓަރ ވިދާޅުވިއެވެ.\nފުލުހުންގެ ބޮޑު ޒިންމާ އަދާކުރުމުގައި ފުލުހުންގެ ކިބައިގައިވެސް މުޙިއްމު ސިފަތަކެއް ހުންނަންޖެހޭކަން މިނިސްޓަރ ފާހަގަކުރެއްވިއެވެ. އެއީ އިސްލާމް ދީނާއި، ޤައުމާއި، ރައްޔިތުންނަށް އިހުލާސްތެރިވުމާއި، އަދުލު އިންސާފް ޤާއިމްކުރުމާއި، ޤާނޫނުގެ ކުރިމަތީގައި ނަމޫނާ ދެއްކުންފަދަ ސިފަތަކެވެ.\nތިޔަ ފުލުހުންގެ މިބޮޑު ޒިންމާޔާ މަޞްޢޫލިއްޔަތު އަދާކުރުމުގައި ވަރަށްވެސް މުޙިއްމު ސިފަތަކެއް ހުރިހާ އޮފިސަރުންގެ ކިބައިގައި އަށަގަންނުވަންޖެހޭ. ދިވެހި ޤައުމާއި، މާތްވެގެނެންވާ އިސްލާމްދީނާއި، ދިވެހިޤައުމާ ރައްޔިތުންނަށް އިހުލާސްތެރިވުމަކީ މިމަސައްކަތުގެ މައިބަދަ. އަދުލުވެރިކަމާ އިންސާފާ ހަމަހަމަކަން ޤާއިމްކުރުމަކީ މިމަސައްކަތުގެ މައިނާރު. އަމިއްލަ މަސްލަހަތާއި، އަމިއްލަ އެދުންތަކުން ދުރުވެ ރައްޔިތުންގެ މަސްލަހަތު އިސްކޮށް ކުރިއަށްވަޑައިގަތުމަކީ މިކަމުގައި ސާބިތުވުމުގެ އެންމެ މަތިވެރި އެއްސިފަ. އަމިއްލަ އެދުންތަކާ ޒާތީ ތަޢައްސަބުތަކުން އެއްކިބާވެ، އަދުލު އިންސާ ޤާއިމްކޮށްދިނުމަކީ މިކަމުގައި ތިމާގެ ކިބައިގައި އުފައްދަންޖެހޭ ރިވެހި އަޚްލާޤެއް. ޤާނުނުތަކަށްތަބާވެ ޤާނޫނުތަކުގެ ކުރިމަތީގައި ރިވެތި ނަމޫނާ ދެއްކުމަކީ ޤާނޫނުތަކަށް އަނެކުން އަހުލުވެރިކުރުމަށް ކޮންމެހެން ބޭނުންވާ ސިފައެއް." މިނިސްޓަރ ވިދާޅުވިއެވެ\nހޯމް މިނިސްޓަރ ޢިމްރާން ޢަބްދުﷲ ވިދާޅުވީ ދިވެހިންގެ މިމުއައްސަސާއަކީ ދިވެހިންގެ އިއްޒަތާއި، ޝަރަފާއި، ކަރާމަތް ނަގަހައްޓާ ދިވެހިންނަށް ރައްކާތެރިކަމާއި އަމާންކަން ހޯދައިދިނުމުގައި 86 އަހަރު ހޭދަކޮށްފައިވާ ވަރުގަދަ މުއައްސަސާކަމަށެވެ. އަދި މުއައްސަސާ މިހިސާބަށް ގެނެވުނީ ދިވެހިންގެ ތެރެއިން ވަރަށް ހިތްވަރާއި އަޒުމްހުރި އެތައްބައެއްގެ ސަބަބުންކަމަށެވެ. ދިވެހިންގެ ތެރެއިން ޚިދުމަތްތެރި މޫރިތި އިއްޒަތްތެރި ބައެއްގެ ސަބަބުންކަމަށެވެ. ހަމައެހެންމެ ބޭރުގެ ފަރާތްތަކުގެ އެހީތެރިކަންވެސް ލިބިފައިވާކަން މިނިސްޓަރ ފާހަގަކުރެއްވިއެވެ.\nމިރޭ އިއުލާންކުރި ކުރިއަށް އޮތް ފަސް އަހަރުގެ ފުލުހުންގެ ސްޓްރެޓިޖިކް ޕްލޭނުގެ މުޙިއްމު ސިޔާސަތުގެ ސަބަބުންވެސް ކުރިއެރުންތައް އަންނާނެކަން މިނިސްޓަރ ފާހަގަކުރެއްވިއެވެ. އޭގެ ތެރޭގައި އަތޮޅުތަކުގައި ފުލުހުންގެ ޚިދުމަތް ދިނުމުގައި ގާތްކަމާއި އަވަސްކަން އަންނާނެކަން ފާހަގަކުރެއްވިއެވެ.


STO ge midhiya aharauge aamdhanee ithuruve faidhaa ah 487 Million Rufiyaa - One Online\n15 މާޗު 2022، އެސްޓީއޯ ޕީޕަލްސް ޗޮއިސް ހުޅުވުމަށް ބޭއްވި ރަސްމިއްޔާތުގެ ތެރެއިން ---- ވަން ފޮޓޯ: ޔޫސުފް ސޮފްވާން\nއެސްޓީއޯގެ މިދިޔަ އަހަރުގެ އާމްދަނީ އިތުރުވެ ފައިދާއަށް 487 މިލިއަން ރުފިޔާ\nސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އަށް މިދިޔަ އަހަރު ލިބުނު އާމްދަނީ އިތުރުވެ ކުންފުނީގެ ސާފު ފައިދާގެ ގޮތުގައި 487 މިިއަން ރުފިޔާ ލިބިފައިވާ ކަމަށް ތަފާސް ހިސާބުތަކުން ދައްކައިފިއެވެ.\nއެސްޓީއޯ އިން އާއްމުކޮށްފައިވާ އެ ކުންފުނީގެ އަހަރީ ރިޕޯޓުގެ ތަފާސް ހިސާބުތައް ދައްކާގޮތުން އެކުންފުންޏަށް މިދިޔަ އަހަރު ސާފު ފައިދާގެ ގޮތުގައި 486،827،351ރ ވަނީ ލިބިފައެވެ. މިއީ 2020 ވަނަ އަހަރާ އަޅާބަލައި އިރު 35 އިންސައްތަ ކުރިއެރުމެކެވެ.\nމިިދިޔަ އަހަރު އެސްޓީއޯގެ ޖުމްލަ އާމްދަނީވެސް އޭގެ ކުރީ އަހަރާ އަޅައި ބަލާއިރު 41 އިންސައްތަ ވަނީ އިތުރުވެފައެވެ. މިދިޔަ އަހަރުގެ ޖުމްލަ އާމްދަނީގެ ގޮތުގައި އެ ކުންފުންޏަށް 10.2 ބިލިއަން ރުފިޔާ ލިބުނެވެ.\nއެސްޓީއޯގެ ގްރޫޕް (ސަބްސިޑަރީސް)ގެ މާލީ ހިސާބުތަކަށް ބަލާއިރު މިދިޔަ އަހަރު ޖުމްލަ އާމްދަނީގެ ގޮތުގައި 11.24 ބިލިއަން ރުފިޔާ ވަނީ ލިބިފައެވެ. މިއީ އޭގެ ކުރީ އަހަރާ އަޅައި ބަލާއިރު 32 އިންސައްތައިގެ ކުރިއެރުމެކެވެ. ޖުމްލަ އާމްދަނީ އިތުރުވުމާއިއެކު އެސްޓީއޯ ގްރޫޕްގެ ސާފު ފައިދާއަށްވެސް 186 މިލިއަން ރުފިޔާ ލިިބިފައިވާކަމަށް ވަނީ ރިޕޯޓުކޮށްފައެވެ. މިއީ އޭގެ ކުރީ އަހަރާއި އަޅައިބަލައި 47 އިންސައްތަ ކުރިއެރުމެކެވެ.\nއެސްޓީއޯ އަށް މިދިޔަ އަހަރު ލިބުނު ފައިދާއަށް ބަލައި ހިއްސާއަކަށް 65 ރުފިޔާ ބެހުމަށް އަހަރީ އާންމު ޖަލްސާއަށް ހުށަހެޅުމަށްވެސް ކުންފުނީގެ ބޯޑުން ވަނީ ފާސްކޮށްފައެވެ.\nއެސްޓީއޯ ކުންފުންޏާއި އެސްޓީއޯ ގްރޫޕަށް މިދިޔަ އަހަރަކީ މާލީ ގޮތުން ކާމިޔާބު އަހަރެކެވެ. މީގެ މައިގަނޑު ސަބަބަކީ ދުނިޔޭގެ ބާޒާރުގައި ތެލުގެ ވިޔަފާރި އިތުރުވުމާއި އެސްޓީއޯ ގްރޫޕުން ވިއްކި ތެލުގެ އަދަދު އޭގެ ކުރީ އަހަރާއި ބަލައި 26 އިންސައްތަ އިތުރުވެފައިވުމާއިއެކު، ފިޝަރީސް އާއި ޝިޕިން އަދި ގޭސް ގެ އާމްދަނީ އިތުރުވުމާއި ކުންފުނިން ކުރަމުންގެންދިޔަ އެހެނިހެން ވިޔަފާރި ރަގަޅުވެފައި ވުން ކަމަށް އެސްޓީއޯ އިން ބުނެއެވެ.


EEZ fushoo araa massalaigai Mauritius aai Raajje in bainalagvaamee tribunal ah!\nއީއީޒެޑް ފުށުއަރާ މައްސަލައިގައި މޮރިޝަސްއާއި ރާާއްޖެއިން ބައިނަލްއަގްވާމީ ޓްރައިބިއުނަލަށް!\nދިވެހިރާއްޖެއިން ބޮޑުކުރަން އެދިފައިވާ އީއީޒެޑްގެ ސަރަހައްދާއި މޮރިޝަަސްގެ ކަނޑުގެ ސަރަހައްދާއި ފުށޫއަރާ މައްސަލަ ހައްލުކޮށްދިނުމަށް އެދި ބައިނަލްއަގްވާމީ ޓްރައިބިއުނަލަކަށް ހުށައަޅައިފިއެވެ.\nމި މައްސަލަ ހުށައަޅާފައިވަނީ އިންޓަރނޭޝަނަލް ޓްރައިބިއުނަލް ފޯ ދަ ލޯ އޮފް ދަ ސީ ނުވަތަ އިޓްލޮސްއަށެވެ.\nއެ ޓްރައިބިއުނަލުން އާންމުކުރި ބަޔާނެއްގައި ބުނެފައިވަނީ 24 ސެޕްޓެމްބަރުގައި މޮރިޝަސްއާއި ދިވެހިރާއްޖެއިން ދެގައުމުގެ ކަނޑުގެ ސަރަހައްދު ކަނޑައެޅުމާއި ގުޅޭ މައްސަލައެއް އިޓްލޮސްއަށް ހުށައެޅި ކަމަށެވެ. އަދި މި މައްސަލަ ކުރިއަށް ގެންދިއުމަށް އެދިފައިވަނީ އިޓްލޮސްގެ އާޓިކަލް ފަނަރައިގެ ދެވަނަ ޕެެެރެގްރާފްގައިވާ ގޮތުގެ މަތިން ޚާއްސަ ޗެމްބަަރަކުން ކަމަށް ވަނީ ބުނެފައެވެ.\nއެހެންކަމުން މި މައްސަލަ ބެލުމަށްޓަކައި އެމަހުގެ 27ވަނަ ދުވަހު ޚާއްސަ ޗެމްބަރެއް އެކުލަވާލެވުނުކަމަށް ވަނީ ބުނެފައެވެ. އެ ޗެމްބަރގައި ހިމެނެނީ ރައީސްއަކަށް އިންނަވާނީ ދެކުނު ކޮރެޔާގެ ބޭފުޅެކެވެ. މި މައްސަލައިގައި ދިވެހިރާއްޖޭގެ ފަރާތުން ބައިވެރިވެ ވަޑައިގަންނަވާނީ ބާރނާޑް އޮކްސްމަންއެވެ.\nމި މައްސަލައިގައި މޮރިޝަސްގެ ފަރާތުން ބައިވެރިވާ ފަރާތެއް އަދި ކަށަވަރުވެފައެއް ނުވެއެވެ.\nޗާގޯސް އައިލޭންޑް ނުވަތަ ފޯޅަވަހީގެ ރަށްތައް މޮރިޝަސްއާއި ހަވާލުކުރުމަށް އދ.ގެ އާންމު މަޖިލީހުގައި ނެގި ވޯޓުގައި ރާއްޖެއިން މޮރިޝަސްއާއި އެއްކޮޅަށް ވޯޓުލާާފައި ނުވަނީވެސް، ދެގައުމުގެ ކަނޑުގެ ސަަރަހައްދުގެ މައްސަލަ ޖެހިފައިވުމުންނެވެ.\nއޭރު ފޮރިން މިނިސްޓްރީން ބުނެފައިވަނީ މި ވޯޓަކީ ރާއްޖެއިން މޮރިޝަސް ނުވަތަ އެހެން ޤައުމަކާއި ދެކޮޅަށް، ނުވަތަ އެމެރިކާއާއި އިނގިރޭސިވިލާތާއި އެއްކޮޅަށް ދިން ވޯޓެއް ނޫންކަމަށާއި މިއީ ދިވެހިރާއްޖޭގެ އިޤްތިޞާދީ ސަރަހައްދު ޙިމާޔަތްކުރުމަށް ދިން ވޯޓެއް ކަމަށެވެ.\n"އަޅުގަނޑުމެންނަށް ބައިނަލްއަޤްވާމީ ޤާނޫނުންނާއި އަޅުގަނޑުމެންގެ ޤާނޫނުތަކުން ލިބިދޭ ސަރަހައްދުގެ އަޅުގަނޑުމެންނަށް ލިބޭކަން ކަށަވަރުކުރުމަށް ދިން ވޯޓެއް. އދގެ އާއްމު މަޖިލީހުގައިވެސް އަދި އެހެން ޕްލެޓްފޯމެއްގައިވެސް ދިވެހި ރާއްޖޭގެ އިޤްތިޞާދީ ސަރަހައްދަށް އުނިކަމެއް އަތުވެދާނެ ގޮތަކަށް ސަރުކާރުން ވޯޓެއް ނުދޭނެ" ފޮރިން މިނިސްޓްރީން ނެރުނު ބަޔާނެއްގައި ބުނެފައިވެއެވެ.\nގައްދޫގައި މަހަށް ގޮސް ޑައިވިންގއަށް ފޭބި ޒުވާނަކު މަރުވެފައި އޮއްވާ ފެނިއްޖެ017 hours ago\nމިރޭ ތައިލޭންޑުން 26 ދިވެހިން އަންނަނީ018 hours ago\nމިއަަހަރުގެ ފަހުކޮޅު ބާއްވަން އޮތް އޯލެވެލް އިމްތިހާނު، އަންނަ އަހަރުގެ މެއި/ޖޫންގައި ބާއްވަނީ01 day ago


Coronavirus in dhifaauvaan mouth wahs in karu dhovey!\nކޮރޯނާވައިރަހުން ދިފާއުވާން މައުތުވޮޝް އިން ކަރު ދޮވޭ!\nކޮރޯނާވައިރަހާ ގުޅޭ ގޮތުން ނެރެފައިވާ އާ ރިޕޯޓެއް ބުނާ ގޮތުގައި މައުތު ވޮޝްއިން އަނގަ ދޮންނަނަމަ ކޮރޯނާ ވައިރަހަށް އަނގައިގެ ތެރޭގައި ހަރުލައި ނުތިބެވެ އެވެ. އަދި މިއީ ވައިރަހުން ދިފާއުވާން ރަނގަޅު ގޮތެކެވެ. ކޮރޯނާވައިރަސް އަނގައިގެ ތެރެއަށް ވާސިލުވިޔަސް މައުތުވޮޝް އިން އަނގަ ދޮވުމުން އެ ތަކެތި މަރުވާ ކަމަށާއި އިންސާނުންގެ ސެލްތައް އިންފެކްޓްކުރާނެ ފުރުސަތު ނުލިބޭނެ ކަމަށް ވެސް މި ރިޕޯޓުގައި ވެއެވެ.\nބައިނަލްއަގުވާމީ ތަޖުރިބާކާރުންގެ ޓީމަކުން ނެރެފައިވާ މި ރިޕޯޓުގައިވާ ގޮތުން މައުތުވޮޝް އިން ވައިރަސްގެ ބޭރު "އުރަ" ހަލާކުކޮށްލަ އެވެ. އަދި މިކަމުގެ ސަބަބުން އަނގަޔާއި ކަރުތެރޭގައި އިތުރަށް ވައިރަސް ގިނަ ކުރުމުގެ ފުރުސަތު ގެއްލި ކޮރޯނާވައިރަހުން އެ މީހާ ދިފާއު ކޮށްދެ އެވެ.\nސައިންސްވެރިން ބުނެފައިވާ ގޮތުގައި ކޮރޯނާވައިރަހުން ދިފާއުވުމުގައި މައުތުވޮޝް އަދާ ކުރާ ދައުރެއް ބެލުމަށް ޓްރައަލްތަކެއް ވީހާވެސް އަވަހަކަށް ފަށަން ޖެހިފައިވާ ކަމަށެވެ. ސަބަބަކީ މިކަމާ ގުޅޭ ކްލިނިކަލް ޓްރައަލްތަކެއް ނަހަދާ މީގެ ސައިންޓިފިކް ހެކި ނުހޯދޭނެތީ އެވެ.\nއެހެންވީމާ މި ރިޕޯޓުގައި ދައްކާފައިވާ ވާހަކަތައް އަހަރެމެން ގަބޫލުކުރަންވީ ކިހާ ވަރަކަށް ހެއްޔެވެ؟ އިނގިރޭސި ވިލާތުގެ ޑެންޓަލް ކްލިނިކެއްގައި މަސައްކަތްކުރާ ޑެންޓިސްޓަކު ބުނި ގޮތުގައި މިއީ ގަނޑުކޮށް މައުތުވޮޝް ގަނެ އެއްކުރަންވީ ވަގުތު ކަމަކަށް އޭނާއަކަށް ގަބޫލެއް ނުކުރެ ވެއެވެ.\nއޭނާ ބުނި ގޮތުގައި ވަރަށް ގިނަ ސަބަބުތަކާ ހުރެ މިއީ ވަރަށް އުންމީދު އާވާ ކަހަލަ ޚަބަރެއް ނަމަވެސް ހަމައެކަނި މައުތުވޮޝް އިން އަނގަ ދޮވެގެން ކޮރޯނާވައިރަހުން ދިފާއު ވެވޭނެ ކަމަށް ނުވަތަ ވައިރަސް ހަށިގަނޑަށް ވަންނަ މިންވަރު މަދު ކުރެވޭނެ ކަމަށް ގަބޫލުކުރުމަކީ މޮޔަ ކަމެކެވެ.\nމައުތުވޮޝް އިން އަނގަ ދޮވުން އާދަކޮށްފިނަމަ ކޮރޯނާވައިރަސް އަނގައިގެ ތެރޭގައި އާލާވާލެއް މަދުކުރަން އެހީތެރިވާނެ ކަމަށް ޑެންޓިސްޓް ވެސް ގަބޫލު ކުރެ އެވެ. ނަމަވެސް މިއީ އަދި އެއްގޮތަކަށް ވެސް ތަޖުރިބާކޮށްފައިވާ ކަމަކަށް ނުވާތީ ނޭނގޭ ކަމެއް އެހާ ބޮޑަށް ގަބޫލުކުރުން ރަނގަޅު ނޫންކަމަށް އޭނާ ދެކެ އެވެ.\nމިފަދަ ދަނޑިވަޅެއްގައި ކޮންމެ މީހަކުވެސް އެ މީހާގެ އަނގައިގެ ސިއްހަތަށް ފަރުވާތެރިވުން މުހިއްމު ކަމަށް ޑެންޓިސްޓް ބުންޏެވެ. ހެނދުނާއި ހަވީރު އަނގަ ރީއްޗަށް ސާފުކުރުމަކީ ކޮރޯނާވައިރަސް ނޫނަސް އެހެން ބަލިތަކުން ވެސް ސަލާމަތްވުމަށް އޮތް ރަނގަޅު ގޮތެއް ކަމަށް އޭނާ ބުންޏެވެ.\nމި ރިޕޯޓަށް ޑަބްލިޔުއެޗްއޯ އިން ވެސް އިޖާބަ ދީފައި ވެއެވެ. ޑަބްލިޔުއެޗްއޯ އިން ބުނީ މައުތުވޮޝް އިން އަނގައިގެ ތެރެ ދޮވެގެން ކޮރޯނާވައިރަސް ނައްތާލެވޭކަމުގެ އެއްވެސް ހެއްކެއް މިހާތަނަށް ލިބިފައި ނުވާ ކަމަށެވެ.\n"ބައެއް ބްރޭންޑްތަކުގެ މައުތުވޮޝް އިން އަނގަ ދޮވުމުން އަނގައިގައި ހުންނަ ކުޅުފައި ހުންނަ މައިކްރޯބްސް މަދު މިނިޓަކަށް ނައްތާލާ. ނަމަވެސް މީގެ މާނައަކީ ކޮވިޑް-19 ކަހަލަ އިންފެކްޝަނެއް ޖެހެން މެދުވެރިވާ ވައިރަސް ނައްތާލައެކޭ ނޫން،" ޑަބްލިޔުއެޗްއޯ އިން ބުނެފައި ވެއެވެ.\nޑެންޓިސްޓް ބުނި ގޮތުގައި މައުތުވޮޝް އިން ވައިރަސް މަރުވަނީ ހޭންޑް ސެނިޓައިޒާ އުނގުޅުމުން އަތުގައި ހުންނަ ވައިރަސްތައް ނައްތާލާ ގޮތަށެވެ. ސަބަބަކީ ހޭންޑް ސެނިޓައިޒާ އާއި މައުތުވޮޝްގައި ވެސް ބަނގުއާވި ގިނަ މިންވަރަކަށް ހުންނާތީ އެވެ. އެހެންކަމުން ކޮންމެ ދުވަހަކު ދެ ދަޅައަށް މައުތުވޮޝް އިން އަނގަ ދޮންނަ ނަމަ އަނގައިގައި ހުންނަ އެއްވެސް ކަހަލަ ވައިރަސް އެއް އެއްޗަކަށް ދިރިއެއް ނުހުރެވޭނެ އެވެ.\nނަމަވެސް މިއީ ކޮރޯނާވައިރަހުން ދިފާއުވާން އޮތް ރަނގަޅު ހައްލެއް ކަމަށް ނުބެލެވެނީ ވައިރަސް ވަންނަނީ ހަމައެކަނި އަނގައިން ކަމަށް ނުވާތީ އެވެ. އިންސާނާގެ ނޭފަތާއި ލޮލުގެ ޒަރިއްޔާއިން ވެސް ކޮރޯނާވައިރަސް ހަށިގަނޑަށް ވާސިލުވެ އެވެ. އެހެންވީމާ އަދި ހަމައެކަނި އަނގަ ދޮވުމަކުން ސަލާމަތެއް ނެތެވެ.